ޖިހާދުގެ ނަމުގައި ޓެރަރިޒަމް | MV NOOS\n22/06/2021\tރިޕޯޓް Comments Off on ޖިހާދުގެ ނަމުގައި ޓެރަރިޒަމް\nހަތިޔާރު އަޅައިގެން ދޭން ބޭނުންވާ ކޮންމެ ހަމަލާއަކީ ޖިހާދު ހެއްޔެވެ؟ އިސްތިއުމާރުގެ އަޅުވެތިކަމުން މިނިވަން ވުމަށް މުސްލިމު ގައުމުތަކުގައި ގޮވާ ލެވުނީ ޖިހާދަށެވެ. މުސްލިމުންގެ ބައިމަދު ގައުމުތަކުގައިވެސް އިސްތިއުމާރާ ދެކޮޅަށް މުސްލިމުން ތެދުވީ މި ލޭބަލްގެ ދަށުންނެވެ. އިޒްރޭލާ ދެކޮޅަށް ފަލަސްތީނުގެ މީހުން ހަނގުރާމަ ކުރަނީ ޖިހާދުގެ ނަމުންނެވެ. ސޫރިޔާގައި ބައްޝާރުލް އަސަދުގެ ސަރުކާރާ ދެކޮޅަށް ތެދުވި މީހުން ތެދުވީވެސް ޖިހާދުގެ ނަމުންނެވެ. ޔަމަންގައި ހޫތީންވެސް އަދި ހޫތީންނާ ދެކޮޅަށް ހަނގުރާމަ ކުރާ ފަރާތްތަކުންވެސް މެއެވެ. އިރާގްގައިވެސް ހަމަ އެފަދައެވެ. ނައިޖޭރިއާގައި ސްކޫލުތަކުން އަންހެން ކުދިން ވަގަށް ނަގާ ހަރާމީ ޖަމާއަތުންވެސް ބުނަނީ އެމީހުން ކުރަނީ ޖިހާދެއް ކަމަށެވެ.\nމުސްލިމުންނާ ދެކޮޅަށް ޕްރޮޕެގެންޑާ ކުރާ މީހުންވެސް ކުރަނީ ޖިހާދެކެވެ. އެ ޖިހާދުގައި ހުރިހައި ނުބައި ކަމެއް މުސްލިމުންނާއި އިސްލާމް ދީނަށް ނިސްބަތް ކުރެވެއެވެ. އިންޑިއާގައި ހިންދީއަކާ ކައިވެނި ކުރާ މުސްލިމަކު ކުރަނީ ލަވް ޖިހާދުކަމަށް ކަނޑައަޅައި ގާނޫނު ފާސްކޮށްފައި ވެއެވެ.\nޖިހާދުގެ މާނަ އަކީ ތަޤްވާވެރިކަމާއެކު އަނިޔާވެރިކަމެއް ނެތި ދެކޮޅު ހެދުމެވެ. ޖިހާދަކީ މުސްލިމު ނޫން މީހުންނާ ދެކޮޅަށް ތަފާތު ކަމެއް ނެތި ހަނގުރާމަ ކުރުމާއި ހަމަލާތައް ދިނުމެއް ނޫނެވެ. އިސްލާމް ދީނުގައި ހަނގުރާމައަށް ހަމަތަކެއްވެސް ކަނޑައެޅިފައި ވެއެވެ. ހައްގުތަކާއި އިންތަކެއްވެސް ބަޔާން ކުރެވިފައި ވެއެވެ.\nއިހު ޒަމާނާއި މި ޒަމާނުގެ ހުރިހައި ފަލްސަފާއެއްގައިވެސް ހަނގުރާމައިގެ އަޚުލާގެއްވެސް ކަނޑައަޅާފައި ވެއެވެ. އެއްވެސް ގައުމަކުން ނުވަތަ ބަޔަކު އަނެއް ގައުމަށް ޙަމަލައެއް ދީފިނަމަ، އެއަށް ރައްދު ނުދިނުމަކީ، އާންމު އުސޫލާ ޚިލާފް އަމަލެކެވެ. އަދި އެއީ ތިމާއަށް އަމިއްލަ ހައްގުވެސް ރައްކާތެރި ކުރުމުގެ ގާބިލްކަން ނެތް ކަން ދެއްކޭ ބަލިކަށި ވިސްނުމެކެވެ.\nމުސްލިމު މީހާއަކީ ޒިންމާތަކެއް އޮތް މީހެކެވެ. އޭނާ އެއީ ދައުލަތެއް ކަމުގައި ވިއަސް އަދި މީހެއްކަމުގައި ވިއަސް އޭނާގެ ފުށުން ރައްކާތެރިކަން އެދިފައިވާ މީހާއަށް އަމާންކަމާއި ރައްކާތެރިކަން ދޭން ޖެހެއެވެ. އަންހެނުންނާއި ކުޑަކުދިންނާއި މުސްކުޅިން ދޫކޮށެއް ނުލެވޭނެއެވެ. އިސްލާމީ ފިގުހުގައި ހަނގުރާމަ އަކީ ހުޅަނގުގެ ވިސްނުމުގައި “ޖަސްޓް ވަރ” ކަމަށް ބުނެވޭ އިންސާފުވެރި ހަނގުރާމައެވެ.\nއިސްލާމް ދީނުގެ ލޭބަލް ޖަހައިގެން ހަނގުރާމަ ކުރާ ހަރުކަށި ޖަމާއަތްތަކުން ފެންނަ އަންހެނުންނާއި މަދަނީންނާއި ކުޑަ ކުދިން މެރުމާއި ހިފެހެއްޓުމުގެ އަމަލުތަކަކީ އިސްލާމްދީނާ ބީރައްޓެހި އަމަލެކެވެ.\nފުރަތަމަ ޚަލީފާ އަބޫބަކުރު ހަނގުރާމައަށް ސޫރިޔާއަށް ފޮނުއްވި މީހުންނަށް މިފަދައިން އިރުޝާދު ދެއްވިއެވެ.\n“ހަނގުރާމައިގެ މައިދާނުގައި އަމަލުކުރުމަށް ދިހަ ހަމައެއް ބަޔާން ކުރަމުއެވެ. ޣަދަރުވެރިވެގެން ތެދު މަގުން ކަސިޔާރުވެގެން ގޮސްގެން ނުވާނެއެވެ. އެއްވެސް ގަބުރެއް، މައްތިޔެއްގެ ގުނަވަނެއް ބުރިކޮށްގެން ނުވާނެއެވެ. ކުޑަކުއްޖެއް، އަންހެނެއް އަދި މުސްކުޅިއެއް މަރައިގެން ނުވާނެއެވެ. ގަހަކަށް ގެއްލުމެއް ދީގެނެއް ނުވާނެއެވެ. ގަހެއް އަންދައިގެން ނުވާނެއެވެ. ވަކިން ޚާއްސަކޮށް މޭވާ އަޅާ ގަހަކަށް ގެއްލުން ދީގެން ނުވާނެއެވެ. ދުޝްމަންގެ އާއިލާތައް މަރައިގެން ނުވާނެއެވެ. ކާނާ ރައްކާކޮށްފައި ބަހައްޓާށެވެ. ތިބާމެން ދަތުރުކުރަމުން ދާއިރު އެބަޔެއްގެ މުޅި އުމުރު ރާހިބުންގެ ގޮތުގައި ފައްޅިތަކުގައި ހޭދަކޮށްފައިވާ މީހުންނާ ދިމާވާނެއެވެ. އެމީހުންނާ ނުބެހޭށެވެ.”\nސޫރިޔާއަކީ އިސްލާމީ ދައުލަތުގެ އެންމެ ބޭރު ސަރަހައްދެވެ. ގިނަ ހަމަލާތަކެއް އަވަށްޓެރި ހިސާބުތަކުން އަމާޒު ކުރެވޭތީވެ، ސަރަހައްދު ހިމާޔަތް ކުރުމަށް އަބަދުވެސް ދިފާއި ފިޔަވަޅު ވަރުގަދަ ކުރަން ޖެހިފައި އޮތް ސަރަހައްދެކެވެ.\nއަބޫބަކުރުގެފާނަށް ލިބިވަޑައިގަތް ޝަކުވާއަކީ، އެކަލޭގެފާނަށް ފުރައްސާރަކޮށް ލަވަހަދައިގެން ކިޔައި އުޅުނު އަންހެނަކު ހައްޔަރުކޮށް އަލްމުހާޖިރު ބިން އަބޫ އުމައްޔާ އޭނާގެ އަތް ބުރިކޮށްލި ކަމުގެ ޝަކުވާއެވެ. މިކަން ކުށްވެރިކުރައްވައި، އެކަލޭގެފާނު ފޮނުއްވި ފަތް ކޮޅުގައި މިފަދައިން އޮތެވެ.\n“އަހުރެންނާ ބެހޭ ގޮތުން ހުތުރު ބަސް މޮށެ އުޅުނު އަންހެނަކަށް ތިބާ އަތްދިއްކޮށް، އެ ކަނބުލޭގެ އަތް ބުރިކުޅަ ވާހަކަ އަހުރެންނާ ހަމައަށް އައިސްފިއެވެ. ބޮޑު ވެގެންވާ ފާފައެއްކަމުގައިވާ، މާތްﷲއަށް ޝަރީކު ކުޅައުމުގައިވެސް މީހުންގެ ފުށުން ބަދަލު ހިފުމަށް ﷲ އަންގަވާފައެއް ނުވެތެވެ. ޝަރީކު ކުޅައުމުންވެސް މީހުންގެ ގުނަވަންތައް ބުރިކުރާން އެކަލާނގެ އަންގަވާފައެއް ނުވެތެވެ. ފަހެ، ކުރިއަށް އޮތް ތާނގައިވެސް ތިބާ، މީހުންގެ ގުނަވަންތައް ބުރި ނުކުރާ ހުށިކަމެވެ. ތިބާގެ އުޅުމުގައި، މީހުންނާ މެދު އޯގާތެރިވެ އުޅޭށެވެ. ދުވަހަކުވެސް މީހެއްގެ ގުނަވަނެއް ބުރި ނުކުރާހުށި ކަމެވެ. އެހެނީ އެއީ ބޮޑުވެގެންވާ އަނިޔާއެކެވެ. މާތްﷲ ވަނީ މުސްލިމުން ކޯފާއިން ސަލާމަތް ކުރައްވާފައެވެ. ތިބާއަށް ރަނގަޅަށް އެގިފައިވާނޫއެވެ. ސަލަމާއި ސަލަވާތް ލެއްވި ﷲގެ ރަސޫލާއަށް ފުރައްސާރަކޮށް، އެކަލޭގެފާނާ ހަނގުރާމަކޮށް އުޅުނު މީހުން އަސީރުވުމުންވެސް އެކަލޭގެފާނު އެއުރެން އަނބުރައި ގެއަށް ފޮނުވޫއެވެ. އެކަލޭގެފާނު ފަހަރެއްގައިވެސް އެމީހުންގެ ގުނަވަންތައް ބުރިކުރާން ނުވިސްނަވައެވެ.”\nމިޒަމާނުގައި ދީނުގެ ނަމުގައި ހަނގުރަމަކުރާން ނިކުމެ މިއުޅޭ މީހުން، މީސްތަކުން ކާފަރުކޮށް، މީހުން ގެ ކަރުބުރިކޮށް ބަޑިންނާއި ބޮމުން ގޮއްވާލަނީ ކޮން ހަމައަކުން ބާވައެވެ. އެއުރެންނީ ހަމަ ޖާހިލުންނެވެ!\nމުސްލިމުންގެ ދެވަނަ ޚަލީފާ ޢުމަރު ބިން އަލްޚައްޠާބުވެސް މިފަދަ ފަތްކޮޅެއް، އެކަލޭގެފާނުގެ ގަވަރުނަރު ސަޢުދު ބިން އަބީވައްޤާސަށް ފޮނުއްވިއެވެ.\n“ތިބާގެ އަމިއްލަ ވިސްނުމާއި ފިކުރާމެދު ވިސްނުން ހިންގާލާށެވެ. ތެދުވެރިކަމާއި އިޚުލާސްތެރިކަން އިސްކުޅައުމަށް ތިބާގެ އަސްކަރަށް އަންގާށެވެ. އެބައި މީހުންގެ ނަފްސްތައް ގުރުބާން ކުޅައުމުގައި އަމިއްލަ އެދުމެއް އޮވެގެން ނުވާނެއެވެ. އެމީހުން ވިސްނަންވާނީ އެމީހުންގެ ހައްދަވައި ބޮޑުކުރެއްވި ރަސްކަލާނގެ ރުއްސެވުމާއި ފާފަފުއްސެވުމަށެވެ. …. އެބަޔެއްގެ ރައްކާތެރިކަން ތިބާއާ މަތި ކުރެވިފައިވާ މީހުންނަށް ތިބާގެ ފުށުން އަނިޔާވެރިކަމެއް ކުރިމަތި ނުވެ، އަދި އެމީހުންގެ ހައްގެއް ތިބާގެ ފުށުން ނިގުޅައި ނުގަތުމަށް ފަރުވާތެރިވާށެވެ.”\nއިސްލާމް ދީނުގައި ހަނގުރާމައިގެ މައިދާނުގައިވެސް މިފަދަ އުސޫލުތައް ކަނޑައަޅާފައި ވެއެވެ. މިއުސޫލުން ބޭރުން ކަމެއް ކޮށްފިނަމަ އެވެގެންދާނީ ޒަމާނީ މަފްހޫމުގައި ޓެރަރިޒަމްގެ މާނައިގައެވެ. މައްސަލައަކީ މުސްލިމުން ނޫން ޖަމާއަތްތަކުންވެސް ޓެރަރިޒަމްގެ އަމަލުތައް ހިންގާއިރު އިސްލާމޯފޯބިކް މީހުންގެ ފުށުން މި ލޭބަލް މުސްލިމުންނާ ދެކޮޅަށް އެކަނި ބޭނުން ކުރެވޭތީއެވެ.\nއިސްލާމް ދީން ފެތުރިފައިވަނީ ކަނޑިން ކަމަށް ބުނާ މީހުންވެސް މަދެއް ނޫނެވެ. މުސްލިމު ޖަމާއަތްތަކުން އިސްލާމް ދީނަށް ހުތުރު އެރުވިނަމަވެސް، ތާރީޚް ހެކިވާ ގޮތުން އެހެން މީހުންގެ އަނިޔާވެރިކަން މާބޮޑެވެ.\nސަލާމާއި ސަލަވާތް ލެއްވި ކީރިތި ރަސޫލާގެ ޙަޔާތްޕުޅުގައި ޣެއިރު މުސްލިމުންނާ ދެކޮޅަށް ހިނގާފައިވަނީ، 82 (ބަޔާހި) ކުރިމަތި ލުމެވެ. މި ކުރިމަތިލުންތަކުގައި މަރުވެފައިވާ މީހުންގެ ޖުމުލަ އަދަދަކީ، 1018 މީހުންނެވެ. މީގެ ތެރޭން މުސްލިމުން މަރުވި އަދަދަކީ 259 އެވެ. ބާކީ ތިބި 759 މީހުންނަކީ ދެކޮޅަށް ހަނގުރާމަ ކުރި މީހުންނެވެ.\nއެއަށްފަހު އައި ޒަމާންތަކުގައި ހިނގި ހަނގުރާމަތަކުގައި ކިތައް މީހުން މަރުވެފައި ވޭ ހެއްޔެވެ؟ ސެކްސަން ދަރިކޮޅުގެ މީހުންނަކީ ކާފަރުންކަމަށް ކަނޑައަޅައި، ޗާރލްސް ދަ ގްރޭޓް ކުރި ހަނގުރާމައިގައި 4300 މީހުން މަރުވިއެވެ. ޔޫރަޕްގައި ނަސާރާ ފާދިރީން ހަނގުރާމައަށް މީހުން ނެރުނު އިރު ބުނެފައި ވަނީ މިފަދައިން ނެވެ.\n“އެންމެން މަރައި ހުސްކޮށްލާށެވެ. ކަނލާގެއަށް އެކަނލާނގެ އަމިއްލަ ދަރިން ވަކިކުރަން އެނގިވަޑައިގަންނަވާނެއެވެ.”\nމީހުންގެ ދީނީ އަގީދާ ކަށަވަރު ކުރުމަށް ސްޕެއިންގައި ސްޕެއިންގައި އީޒަބެއްލާއާއި ފަރޑިނަންޑް ހިންގި ހަރަކާތުގައި މުނާފިގުން ކަމަށް ކަނޑައެޅި މީހުން މަރާލީ ދިރިހުއްޓައި އަންދައިލައިގެންނެވެ. މެކްސިކޯއާއި ޕެރޫއަށް ހުދު މީހުން ދިޔައިރު ތިބި މުސްލިމުންނާއި އަސްލު ރަށްވެހިންނާ މެދު އަމަލު ކުރީ ކިހިނެއް ހެއްޔެވެ؟\nއަނިޔާވެރިކަމާއި މުސްލިމުންނާ ގުޅުވުމަކީ އެންމެ އިންސާފުވެރި ގޮތެއް ނޫނެވެ. މުސްލިމުންގެ ތެރޭން ކަސިޔާރުވެ ދުނިޔޭގެ އެދުމަށް ހަތިޔާއެޅި މީހުންގެ ހަނގުރާމައަކީ އެމީހުންގެ އަމިއްލަ ނިންމުމެކެވެ. ޓެރަރިޒަމްގެ އަމަލުތަކެވެ.\nއިންސާނުންގެ މިހާރުގެ ތާރީޚްގައި އިންސާނުންގެ ފުރާނަ ގެއްލިފައިވާ މިންވަރު އަދަދުން ކިޔައިފިނަމަ، ލިބޭނީ ހައިރާން ކަމެކެވެ.\nފުރަތަމަ ބޮޑު ހަނގުރާމައިގައި، ދިހަ މިލިއަން ސިފައިންނާއި ދިހަ މިލިއަނެއްހައި މަދަނީން މަރުވިއެވެ. އެއަށްފަހު، ވަބާތަކާއި ބަލިމަޑުކަމުގައި މުޅި ދުނިޔެއިން 20 މިލިއަނެއްހައި މީހުން މަރުވިއެވެ. ފުރަތަމަ ބޮޑު ހަނގުރާމައިން ލިބުނު ސީދާ ގެއްލުން 186,000,000,000 އެމެރިކާ ޑޮލަރަށް އަރައެވެ. ނުސީދާ ގެއްލުން 338,000,000,000 ޑޮލަރަށް އަރައެވެ.\nދެވަނަ ބޮޑު ހަނގުރާމައިގައި 22 މިލިއަން މީހުން މަރުވިއެވެ. 34 މިލިއަން މީހުން ޒަޚަމްވިއެވެ. ހަނގުރަމައިގެ ސީދާ ގެއްލުން 1,167,000,000,000 ޑޮލަރަށް އަރައެވެ. އަދި ނުސީދާ ގެއްލުން 1,348.000,000,000 ޑޮލަރަށް އަރައެވެ. ހިރޮޝީމާއާއި ނަގަސާކީއާއި ވިއެޓްނާމާއި ކޮރެއާ ހަނގުރާމައިގެ ފުރާނަތައް ހިސާބު ކުރަން ޖެހޭނީ ވަކިންނެވެ. އެމެރިކާއިން ނައްތާލެވުނު ރެޑްއިންޑިއަން މީހުންގެ ހިސާބުތައްވެސް ޖަހަންވާނީ ވަކިންނެވެ.\nމުސްލިމު ހަނގުމާވެރިންގެ ހަމަލަތަކާއި އެމީހުންގެ ހަނގުރަމަތަކުން އިސްލާމްދީން ބަރީއަކަން ކަށަވަރެވެ. އެމީހުން މާނަކުރާ ފަދައިން މީހުން މެރުމަށް އިސްލާމް ދީނުގައި ގޮވާލައި ފައެއް ނުވެއެވެ.\nއިސްލާމް ދީނުގައި ޖިހާދު އޮންނަ ގޮތާ ބެހޭ ގޮތުން އެންމެ ފުރަތަމަ ފޮތްވެސް ލިޔެވުނީ، މީލާދީން 1105 ވަނަ އަހަރު ސޫރިޔާގެ ދިމިޝްޤްގައެވެ. ކިތާބުލް ޖިހާދު ލިޔުއްވީ ޢަލީ އިބްން ޠާހިރު އައްސުލަމީ އެވެ. އޭނާ މިފޮތް ލިޔުއްވީ، ޤުދުސްއަށް ފުރަތަމަ ސޮލީބީ ހަނގުމާއަށް މީހުން އައިތާ ހަ އަހަރު ފަހުންނެވެ. މި ފޮތަކީ މުސްލިމުންގެ ބިމަކަށް އަރައިގަތް ބޭރުގެ އަދުއްވަކާ ދެކޮޅަށް ހަނގުރާމައަށް ނިކުތުމަށް ގޮވާލި ފޮތެވެ. އިނގިރޭސި ބަހުން މިފޮތް ތަރުޖަމާ ކުރެއްވި ނިއާލް ކްރިސްޓީވެސް ގަބޫލުކުރައްވަނީ މިހާރުގެ ހައްދުފަހަނައަޅާފައިވާ ހަރުކަށި މީހުން ޖިހާދަ މާނަކުރާ މަފްހޫމަކުން މި ފޮތުގައި ޖިހާދު މާނަކޮށްފައި ނުވާކަމަށެވެ. މި ފޮތް ލިޔުމުގައި އައްސުލަމީއަށް ހިތްވަރަކަށް ވެގެން ގޮސްފައިވަނީ ފަރަންޖީންނާ ދެކޮޅަށް ނިކުތުމަށް ގޮވާލި އިބްނު ނަބާތާ އަލްފަރީގީގެ ޚުތުބާތަކުންނެވެ.\nސެޕްޓެމްބަރު 11ގެ ހަމަލައަށްފަހު، މުސްލިމުންގެ ފިކުރާއި އަގީދާ ދިރާސާ ކުރުމަށް ހުޅަނގުން ކުރި މަސައްކަތުގައި އަލްފަރީގީގެ ޚުތުބާތައްވެސް ދިރާސާ ކުރެވި އިނގިރޭސި ބަހަށް ގެނެވިފައި ވެއެވެ. މިއިންވެސް އިސްލާމް ދީނުގައި ޖިހާދުގެ ނަމުގައި ޓެރަރިޒަމަށް ހިތްވަރު ދިނުމަށް ގޮވާލައިފައިވާ ކަމަކަށް ނުފެނެއެވެ.\nރައީސް ނަޝީދަށް އަމާޒު ކުރި ޓެރަރިސްޓް ހަމަލާ\nޓެރަރިޒަމަށް ހޭދަކުރާކަމަށް ޕާކިސްތާން ލިސްޓް ކޮށްފި\nޓެރަރިސްޓުންގެ ޝަރީއަތް ކުރަން އެމެރިކާ ތައްޔާރު\nޓެރަރިސްޓް ހަމަލާގެ މަޢްލޫމާތު މިޝަންތަކަށް ދީފި\nހަމަލާތަކުގެ ފަހަތުގައި ޕާކސިްތާން ކަމަށް ބެލެވޭ


Saudi Aramco ge faidhaa inthihaa machah! | ThePress\nސައުދީ އަރަމްކޯގެ ފައިދާ އިންތިހާ މައްޗަށް!\n31 October 2021, 15:08\nސައުދީގެ ގައުމީ ތެޔޮ ކުންފުނި ސައުދީ އަރަމްކޯ ރަމްޒުކޮށްދިނުމަށް ބޭނުންކޮށްފައިވާ ތަސްވީރެއް/ފޮޓޯ: ރޮއިޓާޒް\nސައުދީ އަރަބިއްޔާގެ ދައުލަތުން ހިންގާ ތެޔޮ ކުންފުނި، އަރަމްކޯގެ މި އަހަރުގެ3ވަނަ ކުއާޓަރުގެ ފައިދާ ދެގުނަ އިތުރު ވެއްޖެއެވެ.\nމުރާސިލުން މީގެ ކުރިން ލަފާ ކުރި މިންގަނޑުތަކަށް ވުރެވެސް މައްޗަށް، އަރަމްކޯގެ ފައިދާ އިތުރުވެފައި މިވަނީ، ސާފު ނުކުރާ ތެލުގެ އަގު އުފުލުމާއި ސަޕްލައި އިތުރު ވުމުގެ ސަބަބުން ކަމަށް މައުލޫމާތު ލިބެއެވެ.\nސެޕްޓެމްބަރު މަހުގެ 30 ވަނަ ދުވަހު ނިންމާލި މި އަހަރުގެ3ވަނަ3މަސްދުވަހުގެ ތެރޭގައި އަރަމްކޯއަށް ލިބުނު ޖުމުލަ އާމްދަނީ ވަނީ 30.4 ބިލިއަން ޑޮލަރަށް އަރާފައެވެ. 2020 ވަނަ އަހަރުގެ3ވަނަ ކުއާޓަރުގައި މި އަދަދު އުޅުނީ 11.8 ބިލިއަން ޑޮލަރުގައެވެ. މުރާސުލިން ލަފާ ކުރި ގޮތުގައި، މިއަހަރުގެ3ވަނަ ކުއާޓަރުގައި އަރަމްކޯއަށް ލިބޭނީ 28.4 ބިލިއަން ޑޮލަރުގެ ފައިދާއެކެވެ.\nބައިނަލްއަގުވާމީ ބާޒާރުތަކުގައި ފާއިތުވީ އަހަރުތަކުގައި ނުއުފުލޭހާ މައްޗަށް ތެލުގެ އަގުތައް ވަނީ އުފުލިފައެވެ. އެގޮތުން މިއަހަރުގެ3ވަނަ ކުއާޓަރުގައި، ތެލުގެ އަގުތައް 4.5 ޕަސެންޓް އުފުލުނު މަންޒަރު ވަނީ ފެނިފައެވެ.\nމި އަހަރުގެ މިހާތަނަށް ބަލާއިރު، އިނގިރޭސިވިލާތުގެ ބްރެންޓް ކުންފުނިން ތެޔޮ ވިއްކާ އަގު، 63 ޕަސެންޓް އިތުރު ވެ، ފީފާއެއްގެ އަގު 84.4 ޑޮލަރަށް ވަނީ އަރާފައެވެ. އެމެރިކާއިން ވިއްކާ ސާފު ނުކުރާ ތެލުގެ އަގު، ހަމަ އެ މުއްދަތުގައި 70 ޕަސެންޓް އުފުލި، ފީފާއެއްގެ އަގު ވަނީ 83.57 ޑޮލަރަށް އަރާފައެވެ.\nމިދިޔަ ކުއާޓަރުގައި އަރަމްކޯއިން ރައުސުލްމާލަށް ހާރަދު ކުރި މިންވަރުވެސް ވަނީ އޭގެ ކުރީ އަހަރުގެ އެ މުއްދަތާ އަޅާ ބަލާއިރު 19 ޕަސެންޓް އިތުރު ކޮށްފައެވެ. އެގޮތުން، މި އަހަރުގެ3ވަނަ ކުއާޓަރުގައި އަރަމްކޯގެ ކެޕިޓަލް އެކްސްޕެންޑިޗާ އުޅުނީ 7.6 ބިލިއަން ޑޮލަރުގައި ކަމަށް މައުލޫމާތު ލިބެއެވެ.\nވިޔަފާރި ތެލުގެ ސިނާއަތް ލައިފްސްޓައިލް ސައުދިއަރަބިއާ


SunOnline: Ehthigiligai Resort eh hadhaane kameh Raees vidhaalhu vehjje\nއެއްތިގިލީގައި ރިސޯޓެއް ހަދާނެ ކަމަށް ރައީސް ވިދާޅުވެއްޖެ\nފާތިމަތު ސައީދު 27 Aug 2018, 13:05\nރައީސް ޔާމީން ރ. އަލިފުށީ ރައްޔިތުންނަށް ސަލާމް ކުރައްވަނީ --- ފޮޓޯ/ ރައީސް އޮފީސް\nރ. އަތޮޅު އަލިފުއްޓާއި އެއްފަޅެއްގައި އޮންނަ އެއްތިގިލީގައި ރިސޯޓެއް ހަދާނެ ކަމަށް ރައީސް އަބްދުﷲ ޔާމީން އަބްދުލްގައްޔޫމު ވިދާޅުވެއްޖެއެވެ.\nރ. އަތޮޅަށް ރައީސް ޔާމީން ކުރައްވަމުން ގެންދަވާ ދަތުރުފުޅުގައި އަލިފުއްޓަށް ވަޑައިގެން ވާހަކަފުޅު ދައްކަވަމުން ރައީސް ޔާމީން ވިދާޅުވީ މި ސަރުކާރުން އަބަދުވެސް އައީ ޒުވާނުންނަށް ވަޒީފާ ހޯދައިދޭނަމޭ ދަނަންވަމުން ކަމަށެވެ.\nއަދި މި ސަރުކާރުން މިހާރުވެސް 76،000 އަށްވުރެ ގިނަ ވަޒީފާ ހޯދައިދީފައި ވާނެ ކަމަށްވެސް ރައީސް ޔާމީން ވިދާޅުވިއެވެ. މިހާރުވެސް ރ. އަތޮޅުގައި ޓުއަރިޒަމްގެ އެތަށް ރަށެއް އޮތް ކަމަށް ވިދާޅުވެ އަލިފުށީގެ ރައްޔިތުންގެ އިންތިޒާރަށް ނިމުމެއް ގެނެސްދެއްވާނެ ކަމަށް ރައީސް ޔާމީން ވިދާޅުވިއެވެ.\n"އަޅުގަނޑު ހަމަ ދަންނަވާލަން ބޭނުންވަނީ ކަށަވަރު ކުރައްވާށޭ. ރ. އަތޮޅަކީ ޓުއަރިޒަމްގެ މަންޒިލެކޭ. އެހެންވީމަ އަލިފުށީ ކައިރީގައި އެއްތިގިލީގައި ރިސޯޓު ހަދާނެ އޭ. މީގެ ބޭނުމަކަށް ވަނީ މިތާގެ ޒުވާނުންނަށް ވަޒީފާ ހޯދައިދިނުން." ރައީސް ޔާމީން ވިދާޅުވިއެވެ.\nއަލިފުށި އަދި އެ ރަށާއި އެއް ފަޅެއްގައި އޮންނަ އެއްތިގިލި: އެއްތިގިލީގައި އެއާޕޯޓެއް ހަދައިދޭނެ ކަމަށް ރައީސް ޔާމީން މިއަދު ވިދާޅުވި ---\nރައީސް ޔާމީން ވިދާޅުވީ އެއްތިގީލީގައި ރިސޯޓު ހެދުމުން އަލިފުއްޓަކީ އުފާވެރި ރައްޔިތެއް ދިރިއުޅޭ ރަށަކަށް ވެގެން ދާނެ ކަމަށެވެ.\nއިގްތިސާދީ ވާހަކައާއި ޒުވާނުންގެ ވާހަކަ ދައްކަން އެހެން ބަޔަކު އަންނަ ކަމަށް ވާނަމަ އެކަން ކުރަންވާނީ އެމަނިކުފާނުގެ ހިޔަނީގެ ދެތިން މޭލު ފަހަތުން ކަމަށްވެސް ރައީސް ޔާމީން ވަނީ ވިދާޅުވެފައެވެ.\nއަލިފުށީގެ ބޯޓު ޔާޑަކީ ޒުވާނުންނަށް ވަޒީފާ ލިބޭނެ ފަހި ފުރުސަތުތަކެއް ލިބޭ ތަނަކަށް ދެވަނަ ދައުރުގެ ފުރަތަމަ އަހަރުގެ ތެރޭގައި ހައްދަވާ ދެއްވާނެ ކަމަށްވެސް ރައީސް ޔާމީން ވައުދުވެވަޑައިގަތެވެ.\n"އަޅުގަނޑުގެ ވެރިކަމުގެ ފަސް އަހަރު ތެރޭގައި އަލިފުށީގެ ބޯޓު ޔާޑަކީ އަލިފުށީ ރައްޔިތުން އެދޭގޮތަށް ޒުވާނުންނަށް ވަޒީފާ ގިނައިން ލިބޭނެ ފަހި ފުރުސަތުތަކެއް އޮންނަ ބޯޓު ޔާޑަކަށް ބަދަލުވާނެ." ރައީސް ޔާމީން ވިދާޅުވިއެވެ.\nއަދި ބޯޓުޔާޑު އޮންނަ ސަރަހައްދަކީ ރަށްގިރުމުގެ މައްސަލަ ދިމާވެފައިވާ ސަރަހައްދަކަށް ވާތީ އަލިފުށީ ރައްޔިތުން ބޭނުންވާ ވަރަކަށް ބިން ބޮޑުކޮށް، އަލިފުއްޓަކީ ޖާގަ އޮތް ބޮޑުރަށަކަށް ހަދައިދޭނެ ކަމަށްވެސް ރައީސް ޔާމީން ވިދާޅުވިއެވެ.\nރައީސް ޔާމީން މިއަދު ވަނީ އަލިފުށީގެ ނަރުދަމާގެ ނިޒާމު ރަސްމީކޮށް ފައްޓަވާދެއްވާފައެވެ.\nމަޖިލީހަށް ވަޑައިނުގެންނެވުނީތީ ޝިޔާމް މައާފަށް އެދިއްޖެ


Transport Minister Nahulaa Ah Ithubaaru Eba Oiy - Raees - Vaguthu\nޓްރާންސްޕޯޓް މިނިސްޓަރ އައިޝަތު ނަހުލާއަކީ ވަރަށް ބުރަކޮށް މަސައްކަތް ކުރައްވާ ވަޒީރެއް ކަމަށާއި، އެކަމަނާއަށް އިތުބާރު ކުރައްވާ ކަމަށް ރައީސް އިބްރާހިމް މުހައްމަދު ސާލިހް ވިދާޅުވެއްޖެ އެވެ.\nރައީސް މިހެން ވިދާޅުވެފައި ވަނީ އެ މިނިސްޓްރީ ތެރޭގައި ގިނަ މައްސަލަތަކެއް ފެންމަތިވެފައި ވަނިކޮށެވެ. އެގޮތުން އެމަނިކުފާނުވެސް ވަނީ ޓްރާސްޕޯޓް އޮތޯރަޓީ އުވާލަން ރައްޔިތުންގެ މަޖިލީހަށް މިހާރު ހުށަހަޅާފައިވާނެ ކަމަށް ވިދާޅުވެފައެވެ.\nޓްރާސްޕޯޓް މިނިސްޓްރީއާއި އެ އޮތޯރަޓީގެ މަސައްކަތްތައް ލަސްވުމުގެ މައްސަލަ އޮތީ ވަރަށް ބޮޑުވެފައެވެ.\nމިހާރު ކުރިއަށްގެންދާ ނޫސްވެރިންގެ ބައްދަލުވުމުގައި ރައީސް ސޯލިހް ވިދާޅުވީ، މިނިސްޓަރ އައިޝާއަކީ ވަރަށް ބުރަކޮށް މަސައްކަތް ކުރައްވާ މިނިސްޓަރެއް ކަމަށެވެ.\n"ޓްރާންސްޕޯޓް މިނިސްޓަރަކީ ވަރަށް ބުރަކޮށް މަސައްކަތް ކުރައްވާ، އަޅުގަނޑުމެންގެ އިތުބާރު އޮތް މިނިސްޓަރެއް" ރައީސް ވިދާޅުވިއެވެ.\nޓްރާންސްޕޯޓް މިނިސްޓްރީ ތެރޭގައި ހިންގުމުގައި ވަރަށް ބޮޑެތި ދަތިތަކެއް ދިމާވާ ކަމަށެވެ. އަދި އެންމެ ބޮޑު މައްސަލައަކަށް ވަނީ ޓްރާންސްޕޯޓް މިނިސްޓްރީ އާއި އޮތޯރިޓީގެ މެންޑޭޓްގައި ހުރި ފުށުއެރުންތައް ކަމަށް ރައީސް ފާހަގަުކުރެއްވިއެވެ. އަދި އެކަން ނައްތާލުމަށް ޓްރާންސްޕޯޓް އޮތޯރިޓީ އުވާލައި، އެތަނުގެ ބާރުތައް މިނިސްޓްރީގެ ދަށަށް ބަދަލު ކުރަން ނިންމާފައިވާ ކަމަށް ރައީސް ވިދާޅުވިއެވެ.\nއަދި މި ބަދަލު ގެންނައިރު ޓްރާންސްޕޯޓު އޮތޯރިޓީގައި ތިބި މުވައްޒަފުންނަށް ދެރަ ނުވާނެ ގޮތަކަށް ބައްޓަން ކުރާނެ ކަން ރައީސް ފާހަގަކުރެއްވިއެވެ.\n"ޓްރާންސްޕޯޓް އޮތޯރިޓީ އުވާލައި، މި ގެނެވޭ ބަދަލާއި އެކީގައި ތަނުގެ ހިންގުމަށް އަންނާނެ،". ރައީސް ވިދާޅުވިއެވެ\nނަހުލާ ހަމަ ވަރައްބެސޓް. ޖޭވަނީ އަސްލު\nމާޗް 10, 2021 21:19\nސޭޓު އަންހެނުންގެ ފިރިމީހާ ދެކެ ބިރުންތޯ؟\nމާޗް 10, 2021 21:22\nމިދެން އަޅެކާކު؟ މީނަ ދެން އަގުބޮޑު ހެދުންލާފަ ބޭގް ހިފުނީމަ މީނައަށް ހަމަ ހީވަނީ ބާ މީ މީހެކޭ؟؟/!!! ދެން ބަލަ އެނެމެނަށވެސް އެގޭ ތީ ކާކުކަން. ސޭޓު އަނެހެނުންގެ ފިރިމީހަގެ ހަގުއަންބާ ޖެހިގެން ހުރި އަނބިކަން.\nމާޗް 10, 2021 22:29


ބޮލީވުޑްގައި ޖޫނިއަރ އަރޓިސްޓުން އަދި އެހެނިހެން އެހީތެރިންގެ ގޮތުގައި މަސައްކަތްކުރާ ގިނަ މީހުންނަނީ ދުވަހު މުސާރައަށް މަސައްކަތްކުރާ ފަރާތްތަކެވެ. ކޮވިޑް-19 ގެ ސަބަބުން ފިލްމީ މަސައްކަތްތައް ހުއްޓުމަކަށް އައުމުން އެންމެ ބޮޑު ދައްޗެއް އެންމެ އަވަހަށް ކުރާނެ ބަޔަކީ ވެސް މި މީހުނެވެ. އެހެން ކަމުން އިންޑިޔާގެ ފިލްމު އުފައްދާފަރާތްތަކުން އިސްނަގައިގެން، ދުވަހު މުސާރައަށް މަސައްކަތްކުރާ ފަރާތްތަކަށް އެހީވުމުގެ މަސައްކަތް ފަށައިފިއެވެ.\nއެގޮތުން ދުވަހު މުސާރައަށް މަސައްކަތްކުރާ މީހުނަށް އެހީވުމަށް ޚާއްސަ ފަންޑެއް ހުޅުވާ، މާލީ ދަތިކަން ކުރިމަތިވާ ފަރާތްތަކުގެ ފުރިހަމަ މައުލޫމާތު ހޯދާ އެއްކުރުމުގެ މަސައްކަތްދަނީ ކުރެވެމުންނެވެ. އަދި ވަރަށް އަވަހަށް މިކަމަށް ޚާއްސަ ބޭންކް އެކައުންޓެއްވެސް ހުޅުވިގެންދާނެއެވެ. އޭރުން ފިލްމީ ދާއިރާގެ މީހުން ނޫނަސް މި ފަންޑަށް އެހީވުމަށް ބޭނުންވާ ފަރާތްތަކަށް އެ މަގު ފަހިވެގެން ދާނެއެވެ.\nމީގެ އިތުރުން މިފަދަ ފަރާތްތަކަށް ބޭނުންވާ ކާޑާއި ތަރުކާރީގެ ބާވަތްތައް ފޯރުކޮށްދިނުމުގެ މަސައްކަތްވެސް ކުރެވޭނެއެވެ. މިހާރުން ފެށިގެން ހަފްތާއެއްގެ މުއްދަތަށް ފިލްމުފަޔާ ސްޓޫޑިއޯއިން ހަނޑޫ، ހަކުރު، ފުއް އަދި މުގު ފަދަ ބާވަތްތައް ދޫކުރަމުންދާނެއެވެ. ގިނަ މީހުން އެއްވެ އުޅުން މަދުކުރުމަށްޓަކައި އެއްދުވަހު އެންމެން މިތަކެތި ހޯދުމަށް ޖަމާނުވުމަށް ޕްރޮޑިއުސަރުން އިލްތިމާސް ކުރެއެވެ. އަދި 10 ހާސް މީހުނަށް ފުދޭވަރަށް ކާޑުގެ ބާވަތްތައް ދޫކުރެވެން ހުންނާނެކަމުގެ ޔަގީންކަންވެސް ފިލްމު އުފައްދާ ފަރާތްތަކުން ދެއެވެ.\nމާލީ ހާލަތު އެހީ ބޮލީވުޑް ކޮވިޑް-19\nMarch 16, 2020 13:09:23


Ravee aai Seazan huss athaa | Mihaaru\nރަވީ އާއި ރިޝްމީ ސާކް ފިލްމް ފެސްޓިވަލްގައި.\nސާކް ފިލްމް ފެސްޓިވަލް 2016: ރަވީ އާއި ސީޒަން ހުސް އަތާ\n07 ޖޫން 2016 - 07:585comments\nލަންކާގައި ބޭއްވި ހަ ވަނަ ސާކް ފިލްމް ފެސްޓިވަލް ރާއްޖެ އަށް މި އަހަރު ނިންމާލަން ޖެހުނީ އެންމެ މެޑެއްޔެއް ވެސް ނުލިބި ހުސްއަތާ. ތިން އުފެއްދުމެއް ބައިވެރިކޮށްގެން ވެސް ރާއްޖެ އަށް މި ފަހަރުގެ ފެސްޓިވަލަކީ ނާކާމިޔާބު އަހަރެއް\nފާއިތުވި ދެ އަހަރަކީ ސާކް ފިލްމް ފެސްޓިވަލުގައި ރާއްޖެ އަށް ކާމިޔާބު ދެ އަހަރެވެ. މިދިޔަ އަހަރު، އަލީ ސީޒަން ޑައިރެކްޓްކޮށް، އެކްޓް ކުރި ފިލްމް "އިންސާނާ" ވަނީ ފެސްޓިވަލްގައި ބްރޯންޒް މެޑެލް ހޯދައިފަ އެވެ.\nއޭގެ ކުރީ އަހަރަށް ބަލާ ނަމަ ރަވީ ފާރޫގް ޑައިރެކްޓް ކުރި "އިނގިލި" ވަނީ އެ އަހަރު ރާއްޖެ އަށް ވަރަށް ބޮޑު ޝަރަފެއް ހޯދައި ދީފަ އެވެ. ދެހާސް ސާދަ ވަނަ އަހަރުގެ ފެސްޓިވަލްގައި "އިނގިލި" ބްރޯންޒް މެޑެލް ހޯދި އިރު، އެ ފިލްމުން އެންމެ މޮޅު އެކްޓަރުގެ އެވޯޑް އިސްމާއީލް ރަޝީދު (ކޮޕީ އިއްސެ) އުފުލާލައި، ދިވެހިން ފަހުރުވެރިކޮށް ދިނެވެ. އެހެންވެ ދިވެހި ފިލްމުތަކަށް ލޯބި ކުރާ ފަރާތްތަކަށް އެއީ ވަރަށް ބޮޑު ކާމުޔީބީއެކެވެ.\nމި ފަހަރުގެ ފެސްޓިވަލުން ވެސް ރާއްޖެ އަށް މެޑެލްތަކެއް ލިބޭނެ ކަމަށް އުންމީދު ކުރެވުނެވެ.\nމި މަހުގެ 1-6 އަށް ލަންކާގައި ބޭއްވި މި އަހަރުގެ ފެސްޓިވަލްގައި ރާއްޖޭގެ ތިން އުފެއްދުމެއް ވާދަ ކުރި އެވެ. އެއީ ފީޗާ ފިލްމް ކެޓަގަރީން ރަވީ ޑައިރެކްޓްކޮށްފައިވާ "މިކޮއެ ބައްޕަ ބައޭބައޭ" އާއި ޝޯޓް ފިލްމް ކެޓަގަރީގައި ވާދަކުރި ރަވީގެ ޑައިރެކްޝަން "އެއްފަސް" އެވެ.\nދެން ވާދަކުރީ ސީޒަންގެ ފީޗާ ފިލްމް "އަހްޝަމް" އެވެ.\nގިނަ ބަޔަކު އުންމީދުކޮށްގެން ތިބީ ރަވީ މި ފަހަރު ވެސް މެޑެއްޔެއް ރާއްޖެ ގެންނާނެ ކަމަށެވެ. އޭނާގެ ދެ އުފެއްދުމަށް ބަލާ އިރު "މިކޮއެ ބައްޕަ ބައޭބައޭ" އަކީ މޮޅު ކަމަށް ގިނަ ބަޔަކު ފާހަގަކޮށްފައިވާ ފިލްމެކެވެ.\nސާކް ފިލްމް ފެސްޓިވަލް 2016 ފެށުމުގެ ރަސްމިއްޔާތުގައި ރިޝްމީ.\nރަވީ ވެސް ފެސްޓިވަލަށް ފުރައިގެން ދިޔައީ އެ ފިލްމުން މެޑެއްޔެއްގެ އިތުރުން ރިޝްމީ ރަމީޒް ފިލްމުގައި ދައްކުވައި ދިން މޮޅު އެކްޓިން އިން އެންމެ މޮޅު ބަތަލާގެ އެވޯޑަށް ވެސް އުންމީދުކޮށްގެންނެވެ.\nއަނެއްކޮޅުން ރަވީ މިދިޔަ އަހަރުގެ އޮފީސް ޓެލެޑްރާމާ މުބާރާތަށް ހައުސިން މިނިސްޓްރީ އަށް ޑައިރެކްޓްކޮށް ދިން "އެއްފަސް" އަކީ އެ އަހަރުގެ އެންމެ މޮޅު ޑްރާމާ އެވެ.\nއެކަމަކު ފެސްޓިވަލް ރަވީ ނިންމާލަން ޖެހުނީ ހުސްއަތާ އެވެ. މި ފަހަރު ރާއްޖެ ގެންނާކަށް އޭނާ އަށް އެންމެ މެޑެއްޔެއް ވެސް ލިބޭ ގޮތެއް ނުވި އެވެ.\nސީޒަން ވެސް "އަހްޝަމް" ގޮވައިގެން ފެސްޓިވަލަށް ދިޔައީ މި އަހަރު ވެސް ރާއްޖެ އަށް މެޑެއްޔަކާ އެކު އާދެވޭނެކަމުގެ ވަރަށް ބޮޑު އުންމީދެއްގަ އެވެ. އެކަމަކު މި އަހަރުގެ ފެސްޓިވަލަކީ ސީޒަނަށް ވެސް ކާމިޔާބު ތަކުރާރުކޮށްލަން ލިބުނު ފުރުސަތަކަށް ނުވި އެވެ.\nސާކް ފިލްމް ފެސްޓިވަލް 2016 ފެށުމުގެ ރަސްމިއްޔާތުގައި ސީޒަން.\nމި އަހަރުގެ ސާކް ފިލްމް ފެސްޓިވަލަށް ބަލާ އިރު، ސާކްގެ ގައުމުތަކުން ޖުމްލަ 19 ފިލްމެއް ވާދަ ކުރި އެވެ. އޭގެ ތެރޭގައި ފީޗާ ފިލްމާއި ކުރު ފިލްމް ވެސް ހިމެނެ އެވެ.\nއަދި މި އަހަރަކީ މޮޅެތި ފިލްމުތަކެއް ފެސްޓިވަލްގައި ވާދަ ކުރި އަހަރެކެވެ. އެގޮތުން ބޮލީވުޑްގެ ފިލްމެއް ކަމަށްވާ "މަސާން" ފެސްޓިވަލްގައި ވާދަ ކުރުމަކީ ވެސް ފީޗާ ފިލްމް ކެޓަގަރީގައި ވާދަ ކުރި ފިލްމުތަކަށް އޮތް ބިރަކަށްވި އެވެ. އެކަން ފެސްޓިވަލް ނިމިގެން ދިޔަ އިރު ސާބިތު ވެސް ވެއްޖެ އެވެ.\nމިދިޔަ އަހަރު ކާންސް ފިލްމް ފެސްޓިވަލްގައި ވެސް ތައުރީފު އޮހުނު "މަސާން" ސާކް ފިލްމް ފެސްޓިވަލް ނިންމާލީ ރަން މެޑެއްޔާ އެކުގަ އެވެ.\nފެސްޓިވަލްގައި ރަން މެޑެލް ހޯދި "މަސާން" ގެ ޓްރެއިލާ\nމި އަހަރު ސިލްވަ މެޑެލް ގެންދިޔައީ ބޫޓާންގެ "ދަ ކަޕް" އެވެ. ބްރޯންޒް މެޑެލް ހޯދީ އިންޑިއާގެ "ގޫންގާ ޕެހެލްވާން" އެވެ.\nއެންމެ މޮޅު ބަތަލާގެ އެވޯޑް އުފުލާލީ ލަންކާގެ ބަތަލާ ކޯޝަލިއާ ފެނާންޑޯ އެވެ. އޭނާ އެވޯޑް އުފުލާލީ "ބޯރާ ދިޔާ ޕޮކޫނާ" އިންނެވެ.\nއެންމެ މޮޅު އެކްޓަރުގެ އެވޯޑް މި ފަހަރު ލިބުނީ އަފްގާނިސްތާންގެ ފިލްމް "އޭން އެޕަލް ފްރޮމް ޕެރަޑައިސް" އިން ރަޖަބް ގްސައިނޯވް އެވެ.\nއެންމެ މޮޅު އެޑިޓަރުގެ އެވޯޑް މި ފަހަރުގެ ފެސްޓިވަލުން ހޯދީ ލަންކާގެ "ހޯ ގާނަ ޕޮކުނާ" އިން ޓިއްސާ ސްރެންދްރާ އެވެ.\nމި އަހަރުގެ ސާކް ފިލްމު ފެސްޓިވަލްގެ އެންމެ މޮޅު ބަތަލާ ކޯޝަލިއާ.\nރާއްޖެ އަށް މި ފަހަރުގެ ފެސްޓިވަލުން ކާމިޔާބީއެއް ނުލިބުނަސް އަންނަ އަހަރަށް މަޑު ކުރަމާ ހިނގާށެވެ. އަންނަ އަހަރަކީ އަނެއްކާ ވެސް ރަވީ އާއި ސީޒަން ފިލްމްތައް ހިފައިގެން ދާނެ އަހަރެއްކަން ޔަގީނެވެ.\nސީޒަން މި އަހަރު ގެނެސް ދިން "ވަފާތެރި ކެހިވެރިޔާ" ފެސްޓިވަލަށް ގެންދާނެ ކަމުގެ އިޝާރާތެއް އޭނާ ވަނީ ދީފަ އެވެ.\nޔަގީންވާ ކަމަކީ އަންނަ އޮގަސްޓްގައި ރިލީޒް ކުރާ "ވިޝްކާ" ގޮވައިގެން ރަވީ އަންނަ އަހަރު ފެސްޓިވަލަށް ދާނެ ކަމެވެ.\nއިތުރު ލިޔުންތައް އަލީ ސީޒަން ރަވީ ފާރޫގު އައިޝަތު ރިޝްމީ\n"އެހެނަސް 2" މި މަހުގެ 18 ގައި\n"ވިޝްކާ" ހޯމަ ދުވަހު ބައިސްކޯފަށް\n"ވިޝްކާ" ގެ ޝޯއެއް ހުޅުމާލެ ޝްވެކަށް


2 vazeerunnah ruhun dhinumuge mahsala committee ah\nޑރ. ހުސައިން ރަޝީދާއި އައިމިނަތު ޝައުނާ ވަޒީރު ކަމަށް އައްޔަންކުރައްވާ މަގާމުގެ ލިޔުން ހަވާލުކުރުމަށް ބޭއްވި ރަސްމިއްޔާތުގެ ތެރެއިން -- ފޮޓޯ: ރައީސް އޮފީސް\nދެ ވަޒީރުން ކަމުގައިވާ ޑރ. ހުސައިން ރަޝީދު ހަސަނާއި އައިމިނަތު ޝައުނާ އަށް ރުހުން ދިނުމުގެ މައްސަލަ ސަރުކާރުގެ މަސްއޫލިއްޔަތު އަދާ ކުރާ މިންވަރު ބަލާ ކޮމިޓީއަށް ފޮނުވައިފި އެވެ.\nފިޝަރީޒް މިނިސްޓަރު ކަމަށް ޑރ. ހުސައިން ރަޝީދު ހަސަން އަދި އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޮލޮޖީ މިނިސްޓަރު ކަމަށް އައިމިނަތު ޝައުނާ އައްޔަންކުރެއްވީ މިމަހުގެ ފަސްވަނަ ދުވަހު އެވެ.\nމި ދެ ބޭފުޅުންނަށް ރުހުން ދެއްވުމާ މެދު މަޖިލީހަށް ފެނިވަޑައިގަންނަވާ ގޮތެއް އަންގަވައިދެއްވުން އެދިވަޑައިގެން ރައީސް އިބްރާހީމް މުހައްމަދު ސޯލިހް މަޖިލީހަށް ފޮނުއްވި ސިޓީފުޅު މިއަދު ވަނީ މަޖިލީހުގެ ޖަލްސާގައި އިއްވާފަ އެވެ. އަމީންއާންމު އެ ސިޓީފުޅު އިއްވުމާ ގުޅިގެން މަޖިލީހުގެ ރިޔާސަތުގައި އިންނެވި ނައިބް ރައީސް އީވާ އަބްދުﷲ ވަނީ އެ މައްސަލަ ދިރާސާކުރުމަށް ސަރުކާރުގެ މަސްއޫލިއްޔަތު އަދާ ކުރާ މިންވަރު ބަލާ ކޮމިޓީއަށް ފޮނުވާފައިވާ ކަން އިއުލާން ކުރައްވާފަ އެވެ.\nކެބިނެޓަށް ގެނައި ބަދަލާ އެކު ރައީސް ސޯލިހް ވަނީ ސައިންސް މިނިސްޓްރީ އުވާލައި އެ މިނިސްޓްރީގެ މަސައްކަތްތައް އެންވަޔަރަަންމަންޓް މިނިސްޓްރީގެ ދަށަށް ބަދަލުކޮށްފަ އެވެ. އެ ބަދަލާ އެކު އެންވަޔަރަންމަންޓް މިނިސްޓްރީގެ ނަން، މިނިިސްޓްރީ އޮފް އެންވަޔަރަންމަންޓް ކްލައިމެޓް ޗޭންޖް އަދި ޓެކްނޮލޮޖީއަށް ވަނީ ބަދަލުކޮށްފަ އެވެ. އެ ވުޒާރާއަށް ގެނައި ބަދަލަށް މަޖިލީހުގެ ރުހުން ހޯދަންވެސް މިއަދު ހުށަހެޅި އެވެ.\nމީގެއިތުރުން ޖެންޑާ މިނިސްޓްރީގެ ދަށުން ކުރިން ހިންގަމުން ދިޔަ ނެޝަނަލް ޑްރަގް އެޖެންސީ (އެންޑީއޭ) އެމިނިސްޓްރީން ވަކިކޮށް، ހެލްތު މިނިސްޓްރީގެ ދަށަށް ބަދަލުކުރުމަށްވެސް ރައީސް ސޯލިހް މިމަހުގެ ތެރޭގައި ވަނީ ނިންމާފަ އެވެ. އެހެންކަމުން މިނިސްޓްރީތަކަށް ގެނައި ބަދަލުތައް ދިރާސާކުރުމުގެ މައްސަލަ ވެސް ވަނީ ސަރުކާރުގެ މަސްއޫލިއްޔަތު އަދާ ކުރާ މިންވަރު ބަލާ ކޮމިޓީ އަށް ފޮނުވާފަ އެވެ.


އާއްމު މީހާގެ ދިރިއުޅުމުގެ ނިޒާމު ބައްޓަން ކުރެވޭނީ ދައުލަތަށް – Vedhun\nއަފްރާޚް May 31, 2014 އާއްމު މީހާގެ ދިރިއުޅުމުގެ ނިޒާމު ބައްޓަން ކުރެވޭނީ ދައުލަތަށް2014-05-31T02:35:00+00:00 ނިޒާމް, އިޖުތިމާއީ No Comment\nއާއްމު މީހާގެ ދިރިއުޅުމުގެ ނިޒާމު ބިނާވެގެންވާ މައިގަނޑު ފަސްކަމަކީ ވަޒީފާ އަދާކުރާ ވަގުތާއި، ދަރިފުޅު ސުކޫލަށްދާ ވަގުތާއި، މުނިފޫހިފިލުވުމާއި އެކުވެރިންނާއި އެކު އުޅޭވަގުތާއި، ގެވެހި މަސައްކަތްކުރާ ވަގުތާއި، ވިޔަފާރިއާއި ކެއިންބުއިމުގެ ހިދުމަތްތައް ލިބޭ ވަގުތުތަކެވެ. މިހުރިހާ ކަމެއްގެވެސް ވަގުތު ކަނޑައެޅިގެންދަނީ ދައުލަތުން މިބުނެވިދިޔަ ކަންކަމަށް ވަގުތު ބަހާލެވިފައިވާ ގޮތްތަކެއްގެ މަތިންނެވެ. އަދި މިކަންކަން ފުރިހަމަވުމާއި ނުވުމާއި ކަންކަން ދިގުމެދިގެން ދިޔުން ބިނާވެގެންވަނީ ދިވެހި މީހާ ހޭލާހުންނަ ވަގުތާއި ނިދަން އަރާ ވަގުތާއި ދެމެދުގައެވެ.\nމިހާރުގެ ބަދަލުވަމުންދާ ސަޤާފަތަށް ވިސްނާއިރު ދިރިއުޅުމުގެ ނިޒާމު ހަމައިން ނެއްޓި ހޭލާއުޅުމުގައި ވަކި ގަޑިއެއް ނިދަން އެރުމުގައި ވަކިގަޑިއެއް ނޯވެއެވެ. އެހެން ކަމުން ދިރިއުޅުމުގެ ނިޒާމު ހިންގުމުގައި މުޖުތަމައު ވަނީ ބައިބައިވެފައެވެ. މުޖުތަމައު އެއްސޯބެއްގެ ގޮތުގައި ވަކި އުސޫލަކުން އަނބުރާލެވޭނީ މިހާރު ބޭނުންކުރެވޭ ގަޑިތަކުގެ ބަދަލުގައި އާވަގުތަކެއް ދައުލަތުން ކަނޑައަޅާދެވިގެންނެވެ. އެގޮތުން ވަޒިފާ އަދާ ކުރާ ވަގުތާއި ވިޔަފާރި ކުރާ ވަގުތަކީ މީގެތެރެއިން އެންމެ މުހިންމު ހިއްސާއެއްވާ ދެކަންތަކެވެ.\nމިހާރު އޮންނަ ގޮތާއި ހިލާފަށް ހެނދުނު 6:00 ގައި އޮފީސްތައް ހުޅުވާ އަދި މަޤުރިބު ނަމަދަށް ބަންގިގޮވުމާއި އެކު އެދުވަހެއްގެ ވިޔަފާރި ބަންދު ކުރެވޭގޮތަށް އޮންނަ ނަމަ ވަކި ނިޒާމަކަށް އެޅިގެން ދާނެކަމަށް ބެލެވެއެވެ. މިހާރު އޮންނަ ގޮތުން ފަތިސް ނަމާދަށްފަހުވެސް ދޮޅުގަޑިއިރެއް ދެގަޑި އިރެއްހާއިރު ސްކޫލު ފެށުމާއި ދެމެދު އޮންނާތީ ފަތިސް ނަމާދަށް ކުއްޖާ ނެގުމަށް ފަހު ބެލެނިވެރިޔާ އުޅެން ޖެހޭނީ އެކުއްޖާ ނިދާފާނެތީ ނުވަތަ ގެއިން ބޭރަށް ގޮސްފާނެތީއެވެ. ނަމަވެސް ސުކޫލްތައް ހެނދުނު 5:45 ގައި ފަށާނަމަ މިކަންތައް ހައްލުވެ މިހާރު ފަތިސް ނަމާދުކުރުމަށް ކުއްޖާއަށް ނުގޮވާ ބެލެނިވެރިންވެސް އެކުދިންނަށް ގޮވާ ފަތިސް ނަމާދު ކުރުމަށްފަހު ސުކޫލަށް ފޮނުވާކަށް އުދަގުލެއް ނުވާނެއެވެ. އޮފީސްތަކާއި ފިހާރަތަކާއި، ބޭންކްތަކާއި، އަމިއްލަ ގަރާޖު ތަކާއި މިފަދަ އާއްމު ހިދުމަތްދޭ ހުރިހާ ތަނެއްވެސް ހެނދުނު 6:00 ޖަހާއިރު ހުޅުވާނަމަ، 5:45 އަށް ދަރިފުޅު ސުކޫލަށް ލާފައި 6:00 ގައި އޮފީހަށް ވަދެވޭނެއެވެ. މީގެ ސަބަބުން މެންދުރު ބަންގި ގޮވަންވާއިރަށް ސްކޫލްގެ ކިޔެވުން ނިމިފައިވާއިރު، އޮފީސްތަކުގެ ގަޑި 12:30 ގައި ނިމޭނެއެވެ. އެގޮތުން މެންދުރު ނަމާދަށް ފަހު ވަޒީފާ އަދާކުރާ މީހާއަށް ގެވެހި މަސައްކަތް ކުރުމާއި، ރައްޓެހިންނާއި އެކު ކޮފީ ބޯލުމާއި، މަހަށް ޖައްސާލުން ފަދަ ކަންކަން ކުރެވޭނެއެވެ.\nމިހާރު ރޭގަނޑު ގަޑީގައި ބާއްވަމުންދާ ހަފްލާތަކާއި، ޕަޓީ ތަކާއި އެކިއެކި ޖަލްސާ ތަކާއި ރަސްމީ ކަންކަމާއި، ރެސްޓޯރެންޓް ތަކަށް ގޮސް ސަބްމެރިން ކެއުންފަދަ ކަންކަން އަސުރު ނަމާދާއި މަޤުރިބު ނަމާދާއި ދޭތެރެއަށް ހަވީރަށް ފިޓުކޮށްފައި އިރު އޮއްސުމާއި އެކު މިބާވަތުގެ ހުރިހާ ކަމެއް ނިންމާލެވޭނެއެވެ. އަދި ފަތިހު ހުޅުވާ ފިހާރަތައްވެސް ހަވީރު 6:00 ގައި އެދުވަހަށް އެއްކޮށް ބަންދުކުރެވޭނެއެވެ. މަގުރިބު ނަމާދާއި އިޝާ ނަމާދާއި ދޭތެރޭގައި ލިބޭ ކުޑަ ވަގުތު ކޮޅަކީ ސްކޫލު ކުދިން ކިޔެވުމާއި އަދީ ޓީވީ ތަކުން ހަބަރު ފޮނުވާ ގަޑިކަމުގައި ކަނޑައެޅިދާނެއެވެ. އިޝާނަމާދަށް ފަހު ކައިގެން އަންނަ މީހާ އޭރުން ކުރާނެ އިތުރު ކަމެއް ނޯންނާނެއެވެ. ފިހާރަތަށް ހުންނާނީ ބަންދުކޮށްފައެވެ. ހޮޓާތައް ރޭގަނޑު 9:00 ގައި ބަނދުކުރަން ފެށުމުން ހޮޓާ އަދި ރެސްޓޯރަންޓުން ރޭގަނޑު ކާން ޖެހޭ މީހުން އެވަގުތަށް ތިބޭނީ ކައިގެންނެވެ. ރޭގަނޑު 9:00 ގެފަހުން އާއްމުކޮށް ކުރާނެ އެއްވެސް ކަމެއް ނެތުމާއި އެކު އެވަގުތު ޒަރޫރީ ބޭނުމެއް ނެތި ބޭރުގައި އުޅުމަކީ ކަމާބެހޭ ފަރާތްތަކުން ސުވާލު ކުރެވޭނެ ކަންކަމުގައި ކަނޑައެޅިދާނެއެވެ.\nމިގޮތަށް މިނިޒާމް ބައްޓަން ކުރެވިއްޖެ ނަމަ ރޭގަނޑު 9:00 ގައި އެނދަށް އަރާ މީހާ 10:00 ގައި ނިދާފައި ސީދާ އޮފީހަށް ދާން ހޭލުމުގެ ބަދަލުގައި ފަތިސް ނަމާދަށް ހޭލާނެވެ. އަޅުގަނޑުގެ ނަޒަރުގައި މިއީ ވަރަށް ތަހުޒީބީ ނިޒާމެކެވެ. މިފަދަ ގޮތަކަށް އަޅުގަނޑުމެންގެ ދިރިއުޅުމުގެ ނިޒާމް ބައްޓަން ކުރެވިއްޖެ ނަމަ އާއްމު ކުށްތައް ކުރުން މަދުވެގެން ދާނެއެވެ. އަދި މިކަންކަން މިގޮތަށް ބަދަލު ކުރެވޭނީ ހިދުމަތްދޭ ވަގުތުތަކާއި ވިޔަފާރި ކުރާ ވަގުތުތަކާއި ސްކޫލުތަކުގައި ކިޔަވައިދޭ ވަގުތުތައް ބަދަލު ކުރެވިގެންނެވެ. އެހެން ކަމުން ދިރިއުޅުމުގެ ނިޒާމަކީ ދައުލަތުން ވަގުތު ކަނޑައަޅާފައިވާ މިންވަރެއްގެ މައްޗަށް ބިނާވެގެންދާ ކަމެކެވެ. ރޭގަނޑު ދަންވަރު ފިހާރައެއް ހުޅުވަފައި ހުންނަ ނަމަ އާއްމު މީހާ އެކަމަށް ބަރޯސާވާނެއެވެ. ނަމަވެސް އިރު އޮއްސުމަށްފަހު އެއްވެސް ފިހާރައެއް ނުހުޅުވާނެކަން ޔަޤީންވާނަމަ އާއްމު މީހަ އެކަމަށް ދުރާލާ ތައްޔާރު ވާނެއެވެ. ދިރިއުޅުގެ ނިޒާމަކީ މިފަދަ ގޮތަކަށް ހިނގާ އެއްޗެކެވެ. އެނިޒާމު ބައްޓަންވެގެން ދާނީ ދައުލަތުން އެނބުރި ގޮތަކަށެވެ.\n« ޗެލެންޖް ކަޕާއި ކުރިމަތިލާއިރު ކުރީގެ ކުޅުންތެރިންގެ ހަނދާންތައް\nޗިކެން 65 ރެޕް ހައްދަވާނެ ގޮތް »


ޕަބްލިޝްކުރި ތާރީޚް: 26 އޮގަސްޓް 2019\nސުންގަޑި: 28 އޮގަސްޓް 2019 1600\nޏ.ފުވައްމުލަކު ޕޮލިސް ސްޓޭޝަންގެ މާރާމާތުގެ ރިޓެންޝަން މަސައްކަތް ކޮށްދޭނެ ފަރާތެއް ހޯދުން\nޏ.ފުވައްމުލަކު ޕޮލިސް ސްޓޭޝަންގެ މަރާމާތުގެ ރިޓެންޝަން މަސައްކަތްކޮށްދޭނެ ފަރާތެއް ހޯދަން ބޭނުންވެއެވެ. ވީމާ، މިމަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެލައްވާ އެންމެހައި ފަރާތްތަކަށް ހުޅުވާލަމެވެ.\n3. ބީލަމުގައި ރަޖިސްޓްރީ ވެވޭނެ އެންމެ ފަހުވަގުތަކީ 28 އޮގަސްޓް 2019 ގެ 16:00 އެވެ. ބީލަމަށް ރަޖިސްޓްރީ ކުރަން ދެވިފައިވާ ގަޑީގެ ފަހުން ލިބޭ އެއްވެސް ފޯރމެއް ބަލައި ނުގަނެވޭނެ ވާހަކަ ބީލަންވެރިންގެ މަޢުލޫމާތަށްޓަކައި ދަންނަވަމެވެ.\nތާރީޚް: 29 އޮގަސްޓް 2019\n5. ބީލަން ހުޅުވުން އޮންނާނީ 04 ސެޕްޓެމްބަރ 2019 ދުވަހުގެ 11:00 ގައި ޏ.ފުވައްމުލަކު ޕޮލިސް ސްޓޭޝަން ގައެވެ. ބީލަންތައް ހުންނަަން ވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށްދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ. ގަޑި ޖެހުމަށްފަހު ހުށަހަޅާ ބީލަންތައް ބަލައި ނުގަނެވޭނެ ވާހަކަ މަޢުލޫމާތަށްޓަކައި ދަންނަވަމެވެ\n8. ޕްރޮޖެކްޓާއި ގުޅޭ ގޮތުން އެއްވެސް ސުވާލެއް ވާލެއް ވާނަމަ 29 އޮގަސްޓް 2019 ދުވަހުގެ 10:00 ގެ ކުރިން ތިރީގައިވާ އެޑްރެހަށް އީ-މެއިލް ކުރަންވާށެއެވެ.


Europa League ah iskandhinee haalathah visnaafai: Mourinho | Mihaaru\nޔުރޮޕާ ލީގަށް އިސްކަންދިނީ ހާލަތަށް ވިސްނާފައި: މޮރީނިއޯ\nޔުނައިޓެޑްގެ ކޯޗު މޮރީނިއޯ.-- ފޮޓޯ: އޭއެފްޕީ\n11 މެއި 2017 - 11:37\nޔުރޮޕާ ލީގުގެ ސެމީ ފައިނަލް ދެ ވަނަ ލެގުގައި މިރޭ އަމިއްލަ ދަނޑުގައި ޔުނައިޓެޑް ނުކުންނާނީ ސެލްޓަ ވިގޯއާ ދެކޮޅަށެވެ. ސެލްޓަ ދަނޑުގައި ކުޅުނު މެޗުން ޔުނައިޓެޑް ވަނީ މިދިޔަ ހަފްތާގައި 1-0 އިން މޮޅުވެފަ އެވެ.\nޔުނައިޓެޑްގެ ކޯޗު މޮރީނިއޯ ބުނީ ލީގަށް ވުރެ ބޮޑަށް ޔުރޮޕާ ލީގަށް އިސްކަންދިނުމަށް ނިންމުމަކީ ފަސޭހަ ނިންމުމެއް ކަމަށެވެ.\n"ހަތް ހަފްތާ ތެރޭގައި 16 ކުޅުންތެރިން ލައިގެން 17 މެޗު ކުޅުމަކީ ފަސޭހަ ކަމެއް ނޫން. އެހެންވެ އެ ހާލަތުގައި ނިންމި ވަރަށް ފަސޭހަ ނިންމުމެއް މިއީ. އެއްގޮތަކަށް ވެސް މި ނިންމުން ނިންމައިގެން މާޔޫސްވާކަށް ނުޖެހޭނެ،" މޮރީނިއޯ ބުންޏެވެ.\nއޭނާ ބުނީ ފުރަތަމަ ލެގުގައި ސެލްޓަ އަތުން މޮޅުވެފައި އޮތުމަކީ ލިބޭ ކުޑަ ހިތްހަމަ ޖެހުމެއް ކަމަށެވެ.\n"މި ވަގުތު ސްކޯ ބޯޑުން އަހަރެމެންނަށް އެޑްވާންޓޭޖެއް އެބައޮތް. އެކަމަކު ސެލްޓަ އިން އެންމެ ލަނޑެއް ޖެހުމާ އެކު އެ އެޑްވާންޓޭޖް ވެސް އެ ގެއްލުނީ. ކުރީގެ މެޗަށް ބަލައިގެން މި މެޗަށް ތައްޔާރެއް ނުވަން. ވިސްނުމަކީ މޮޅުވުން،" މޮރީނިއޯ ބުންޏެވެ.\nސެލްޓަގެ ކޯޗު އެޑުއާޑޯ ބެރީޒޯ އެ ޓީމުން ހިތްވަރު ހޯދާނީ 2012 ވަނަ އަހަރު ޔުނައިޓެޑްގެ މައްޗަށް ޔުރޮޕާ ލީގުގައި ކުރި ހޯދި މާސެލޯ ބިއެލްސާގެ ކޯޗުކަމުގައި ކުޅުނު އެތުލެޓިކް ބިލްބާއޯގެ ކިބައިން ކަމަށެވެ. ބިލްބާއޯ ވަނީ އެ ފަހަރު ދެ ލެގުގައި ވެސް ޔުނައިޓެޑް ބަލިކޮށްފަ އެވެ. ޔުނައިޓެޑް ދަނޑުގައި މޮޅުވީ 3-2 އިންނެވެ.\n"އަހަރެމެން ޔުނައިޓެޑް ދަނޑުގައި މި މެޗަށް ނުކުންނައިރު ހިތްވަރު ހޯދާނީ ބިއެލްސާ އާއި ބިލްބާއޯ އެ ފަަހަރު ދެއްކި މޮޅު ކުޅުމުން. އޭރު ބިލްބާއޯގައި ތިބި ފަދަ ކުޅުންތެރިން މިހާރު ސެލްޓަގައި އެބަތިބި. ބޭނުންވަނީ ހިތްވަރާ އެކު މަސައްކަތް ކުރަން،" ބެރީޒޯ ބުންޏެވެ.\nމިރޭގެ މެޗަށް ޔުނައިޓެޑްގެ ފަހަތަށް ކުޅޭ އެންޓޯނިއޯ ވެލެންސިއާ ފިޓްވެފައިވާއިރު، ސެލްޓަގެ ފޯވާޑް ޖިއުސެޕޭ ރޮސީ ހުރީ އަނިޔާގަ އެވެ.\nޔުނައިޓެޑާއި ސެލްޓަ ބައްދަލުކުރާ މެޗު ފަށާނީ މިރޭ ރާއްޖެ ގަޑިން 00:05 ގަ އެވެ.


Story: Furaanadhandhen - EP36 - One Online\nފުރާނަދަންދެން - 36\nއެނދުގައި އޮތް މާހިލްއާއި ނައިޝީގެ ދެލޯ އަމާޒުވުމާއެކު ނައިޝީ ތެޅިގަތެވެ. ހޫނުން އަނދަ އަނދާ އޮތް މާހިލް ހީލެވޭތޯ މަސައްކަތްކުރަމުން ދިޔައެވެ. ނަމަވެސް އޭނާގެ ހަށިގަނޑުގައި ހިތްވަރު ނެތުމުގެ ސަބަބުން ނައިޝީއަށް ހިނިތުންވުމެއް ނުދެވުނެވެ. އެނދުގައި އޮތް އިރުވެސް މާހިލްގެ ހަށިގަނޑުގައި ތުރުތުރު އަޅަމުންދާ މަންޒަރު ނައިޝީއަށް ފެންނަމުން ދިޔައެވެ. އޭނާ އަލުން ނިކުމެ ދެން އައީ ބޯ ރަޖާގަނޑެއް ހިފައިގެންނެވެ. މާހިލްގެ ހަށިގަނޑު ރަޖާއިން ނިވާކޮށްލުމަށްފަހު މާހިލްގެ އަތް ނަގާ ވިންދު ބަލައިލިއެވެ. އެހުރިހާއިރު މާހިލް އޮތީ ނައިޝީގެ މޫނަށް ބަލަހައްޓައިގެންނެވެ. އޭނާގެ ލޮލުގެ އެއް އަރިމަތިން ވެއްޓުނު ކަރުނަތިކި ނައިޝީއަށް ފެނުނެވެ.\n"ކޮބާ މާހިލްގެ ރިލޭޓިވްއެއް ނެތްތަ؟" މާހިލް ކައިރިއަށް ޖެހިލާ ނިތްމަތީގައި އަތް ޖައްސައިލަމުން ނައިޝީ އަހައިލިއެވެ.\n"އަހަރެންގެ އެކަކުވެސް ނެތް. ބައްޕަ ވީ ޗައިނާގަ. މިއަންނަ ހަފްތާގަ އަންނާނީ" ދެ ތުންފަތުގައި ދޫ ހާކާލަމުން މާހިލް ވާހަކަދެއްކިއެވެ. ވަގުތުން ނައިޝީ މާހިލްއަށް ފަރުވާދޭން ފެށިއެވެ.\n"ހުން އަންނަތާ ހަފްތާއެއްވެއްޖެ ދޯ. ކީއްވެ ކުރިން ޑޮކްޓަރަށް ނުދެއްކީ؟ މާހިލްއަށް އިނގެއެއްނު ޑެންގޫއާ ޗިކަންގުންޔާ އުޅޭކަން. ތިހާ ފަރުވާކުޑަ ކުރާކަށް ނުވާނެ" މާހިލްގެ މޭގައި ކަށިގަނޑު އަޅައިލަމުން ނައިޝީ ވާހަކަދެއްކިއެވެ.\n"އަހަރެން ދުނިޔޭގައި ހުރުމުގެ ބޭނުމެއްނެތް އިޝީ. ދުނިޔޭގައި ހުރިއްޔާ އަނެއްކާވެސް އަހަރެން އަތުން އިޝީ ކަހަލަ އެހެން އަންހެންކުއްޖެއްގެ ދިރިއުޅުން ހަލާކުވާނީ" މާހިލް ބަލި އަޑަކުން ވާހަކަދެއްކިއެވެ.\nމާހިލް އެއްކޮށް ޗޭންޖްވެފަ ހުރީތީ ވަރަށް އުފާކުރަން. އަހަރެން އެދެނީ މާހިލްއަށް ދިރިއުޅުމެއް ލިބުން. އަހަރެން މާހިލްއަށް މާފްކޮށްފިން" ނައިޝީ ފޮތިގަނޑު ދުރުކޮށް ނިކުތެވެ.\nމާހިލް އެއްވެސް ބަހެއް ނުކިޔާ ނައިޝީ ބޭސްސިޓީ ލިޔަމުން ދިޔައިރު ނައިޝީއަށް ބަލަހައްޓައިގެން އޮތެވެ. އޭނާ އެތައް ވާހަކައެއް ދައްކަން ބޭނުންވިޔަސް ހަށިގަނޑުގައި އެހާ ހަކަތައެއް ނެތެވެ.\n"މިއުޅެނީ ޓެސްޓްތައް ހަދަން. ހުން އަންނަތާ ހަފްތާއެއް ވީމަ އެބަޖެހޭ ކޮންކަހަލަ ހުމެއްތޯ ބަލަން. މާހިލް ނިދާލާ" ނައިޝީ ވާހަކަދެއްކިއެވެ.\nޑިޔުޓީ ނިމުމާއި ހަމައަށް މާހިލްގެ ހުރިހާ ކަމެއް ކުރީ ނައިޝީއެވެ. އަމިއްލަ ހަރަދުގައި ކެންޓީނުން ކާއެއްޗެހި ގެނެސްގެން އަތުން ލަވާފައި ކާންދިނެވެ. ފެންފޮތި އަޅައިދިނެވެ. ދުވަހުގެ އިރުއޮށްސުނު ވަގުތު ހުން މަޑުވުމުން މާހިލް ގެއަށް ދޫކޮށްލިއެވެ. ގެއަށް އައިސް އެއްޗެހި ބަދަލުކޮށްގެން ނާހިދް ބޭރަށް ދިޔުމުން އޭނާ މާހިލް އުޅޭ ގެއަށް ދިޔައެވެ. މާހިލްއަށް ކައްކާފައި ކާންދިނެވެ. ގަޑިން ގަޑިއަށް ބޭސްދިނެވެ. ގައިގެ ތަންތަން މަސާޖްކޮށްދިނެވެ.\n"އިޝީގެ ހިތުގައި އަހަރެންނަށްޓަކައި އެއްވެސް އިހުސާސެއް ނުވާއިރު އަހަރެންނަށް ތިހާ ހިދުމަތް ތިކޮށްދެނީ ކީއްވެ؟" މާހިލް އަހައިލިއެވެ. ވަގުތުން ނައިޝީ އެނދުން ތެދުވިއެވެ. އޭނާ މާހިލްއަށް ހިމޭންކަމާއެކު ބަލަން ހުރުމަށްފަހު ވިސްނާލިއެވެ. ތެދެކެވެ. އޭނާގެ ދެއަތުން މާހިލްއަށް ހިދުމަތް ކުރަނީ ކިއްވެ ހެއްޔެވެ؟ މާހިލްއަށް ކޮންމެ ކަމެއް ވިޔަސް އޭނާއަށް ކީއްހެއްޔެވެ؟\n"ޓެލްމީ އިޝީ..." ނައިޝިގެ އަތްތިލައިގައި ހިފާލަމުން މާހިލް ބުނެލިއެވެ. ވަގުތުން ނައިޝީ މާހިލްގެ އަތް ފޮޅުވާލިއެވެ.\n"ޑޯންޓް ގެޓް މީ ރޯންގް. ހިޔުމެނިޓީ. ނަތިންގް އެލްސް... ދިޔައީ..." ނައިޝީ ކޮޓަރިން ނިކުންނަމުން ހުއްޓުނެވެ.\n"އަހަރެން އެއްވެސް މީހެއްގެ އެހީތެރިކަމެއް ބޭނުމެއްނޫން" މާހިލް ބުނެލިއެވެ. ނައިޝީ ވަކި ޖަވާބެއްނުދީ ނިކުމެގެން ދިޔައެވެ.\nގަޑި އެލާމްވާން ފެށުމުން އިނާޝާ ތެދުވިއެވެ. ކައިރީގައި މޯހަންދާސް ނެތްކަން އިނގުނީ އެނދު ހުސްކޮށް އޮތީމައެވެ. އޭނާ ފާހާނާއާއި ދިމާލަށް ބަލައިލިއެވެ. ފެން އަޑު އިވުމުން މޯހަންދާސް ވީ ފާހާނާއިގައި ކަން އޭނާއަށް އިނގުނެވެ. އޭނާ ތިރިއަށް ފޭބީ މޯހަންދާސް ނިކުންނަން ވާއިރަށް ހޫނު ކޮފީތައްޓެއް ހެދުމަށެވެ. ދަމު ނަމާދުކޮށް ނިމިގެން އަބަދުވެސް ކޮފީއެއް މޯހަންދާސް ބޭނުންވާނެކަން އޭނާއަށް އިނގެއެވެ. އަނދިރިކަން ވެރިވެފައިވާ ސިޓިންގްރޫމުން އެއްވެސް އަޑެއް ނީވެއެވެ. ބަދިގެއާއި ދިމާލުން ބޭރަށް ވާގޮތަށް ދިއްލާފައިވާ ހޮޅިބުރީގެ އަލި ކޮންމެސް ވަރަކަށް ސިޓިންގްރޫމަށް ވަނީ އެޅިފައެވެ. އެހެންކަމުން ހިނގަން އިނގޭ ވަރުވެއެވެ.\nބަދިގެއަށް ވަންނަން ދިޔަ އިނާޝާގެ ކަންފަތުގައި އައިސް ޖެހުނު އަޑެއްގެ ސަބަބުން ހުރި ހިސާބުގައި ހުއްޓެވުނެވެ. އޭނާ އިތުރަށް ޔަޤީންކޮށްލުމަށްޓަކައި އިތުރަށް ބަދިގޭ ދޮރާއި ކައިރިވެލިއެވެ. އާއެނކެވެ. މީހެއްގެ ގިސްލުމުގެ އަޑު އޭނާއަށް އެބަ އިވެއެވެ. އެކަމަކު ކާކު ހެއްޔެވެ؟ މިގަޑީގަ ބަދިގޭގަ އިނދެގެން ރޯނީ ޔަޤީނުންވެސް ހިތާމައެއް ލިބިފައިވާ އިންސާނެކެވެ. އޭނާގެ ހިތަށް ނާހިދްގެ ނަން އެރުމާއެކު މޭގައި އަތް އެޅުނެވެ. އޭނާ ލަސްލަހުން ބަދިގެއަށް ބޯދިއްކޮށްލިއެވެ.\nމޭޒުގައި ބޯޖަހައިގެން އޮތް ނާހިދް ފެނުމުން އިނާޝާގެ ދެފައި ދަށުން ބިންގަނޑު ކެހިގެން ދިޔަފަދަ އިހުސާސެއް ކުރެވުނެވެ. ނިދަންލާ ހުދުކުލައިގެ ތުނި ކުރުތާގައި އޮވެ ރޮމުން ދިޔަ ނާހިދަށް ކައިރީގައި ހިނގާ އެއްވެސް ކަމެއް އިހުސާސް ނުވާ ކަހަލައެވެ. އެމަންޒަރު ބަލަން އިނާޝާއަށް ކެތެއްނުވިއެވެ. އޭނާގެ ހުރި ހަމައެކަނި ދަރިފުޅު އެގޮތަށް ރޯތަން ފެނި އޭނާ ލަގޮނޑިވަޅަށް ބާރުވެގެން ދިޔައެވެ. ހީވީ ހިތުގައި ހިފާ މީހަކު ފިއްތަމުން ދާހެންނެވެ. އޭނާ ކުރިއަށް ޖެހެމުން ގޮސް ނާހިދާއި ދާދި ކައިރީގައި ހުއްޓުނެވެ. ނާހިދްގެ ބޮލުގައި ފިރުމާލުމާއެކު އޭނާގެ ދެލޮލުގެ އެސްފިޔަތަކުގެ ނިވަމުގައި ފިލާ ތިބި ކަރުނަތައް ފައިބައިގަތެވެ. ނާހިދް ސިހިފައި ކައިރީގައި ހުރި އިނާޝާގެ މޫނަށް ބަލައިލިއެވެ. ނާހިދްގެ ދެލޮލަށް ވެރިވެފައިވާ ރަތްކަމާއި ދުޅަވެފައި ހުރިވަރު ބަދިގެ ތެރެއަށް ވެރިވެފައިވާ ފަނޑު އަލިކަމުގެ ތެރެއިންވެސް ފާހަގަވިއެވެ. އިނާޝާ އިތުރު ސުވާލެއް ކުރުމުގެ ކުރިން ނާހިދް އިނާޝާގެ އުނަގަނޑުގައި ބައްދައިގަތެވެ.\n"މަންމާ...! އަޅުގަނޑަށް މަޢާފްކުރޭ.... އަަޅުގަނޑު ވަރަށް މަސައްކަތްކުރިން" ނާހިދް ވާހަކަދެއްކިއެވެ. ނާހިދްގެ ދެލޯ ކައިރި ދެއަތުން ފޮހެލުމަށްފަހު ޖެހިގެން ހުރި ގޮނޑި ދަމާލާފައި އިށީނެވެ. އެއަށްފަހު ނާހިދްގެ މޫނަށް ބަލައިލީ ލޯބިން ފުރިގެންވި ބެލުމަކުންނެވެ.\n"މަންމަ ނުބުނާނަން އިޝީ ވަރިކޮށްފައި މިގެއިން ފޮނުވާލާށެކޭ. ފިރިހެނެއްވިއްޔާ ހަތަރު އަނބިންވެސް ހުއްދަ" ނާހިދްގެ ދުލުން ބުނުމަކާނުލާ އޭނާގެ ހިތުގައިވާ އެއްޗެއް އިނާޝާ ދެނެގަތެވެ.\n"އިޝީ ވަރަށް ރަނގަޅު. އިޝީއަށް އަޅުގަނޑު ނަފްރަތެއް ނުކުރަން. އެއްވެސް ޙައްޤަކުން މަހުރޫމެއް ނުކުރަން. ބޭނުންވި ކޮންމެ އެއްޗެއް ހޯދައިދިނިން. އަޅުގަނޑުގެ ވަގުތާއި ލޯތްބާ އަޅާލުން ދިނިން. އެކަމަކު އަޅުގަނޑުގެ ހިތެއް ނުދެވުނު...." ނާހިދް ވާހަކަދެއްކިއެވެ.\n"ޙަޤީޤީ ލޯބި ފެށެނީ ކައިވެންޏަށްފަހު. މަންމަ ނުބުނަން ދަރިފުޅުގެ ހިތުން އަޒްކާއަށް ނޭދެޔެކޭ. ދަރިފުޅުގެ ހިތުގައި ކޮންމެސް ކަހަލަ އިހުސާސްތަކެއް ވާތީ އަމިއްލަ ނަފްސު ކޮންޓްރޯލް ނުކުރެވޭނީ" އިނާޝާ ވާހަކަދެއްކިއެވެ.\n"އަޒްކާ މާލޭގައި ހުރިކަން އިނގުނުފަހުން އަޅުގަނޑަށް ހަމަޖެހުމެއްނުލިބޭ. އަބަދުވެސް ހިތަށް އުނދަގޫވެފަ ހުންނަނީ. އެއީ ރަނގަޅުގޮތެއް ނޫންކަންވެސް އިނގޭ. އަޅުގަނޑު ކިހިނެއް ހަދަންވީ މަންމާ...؟" އިނާޝާގެ ދެއަތްތިލައިގައި ހިފައިލަމުން ނާހިދް ބުނެލިއެވެ.\n"އޮފީހުން ޗުއްޓީ ނަގާ. މަންމަ ބުނާގޮތަށް ކަންތައް ކޮށްގެން ދެރައެއްނުވާނެ. ކައިވެނިކުރުމަށްފަހު އަނބިމީހާގެ އެއްވެސް ކުށެއްނެތި އަނބިމީހާ ދެކެ ލޯބިނުނެވުނޭ ކިޔާފައި ކައިވެނި ރޫޅާލުމަކީ ރީތިކަމެއް ނޫން" އިނާޝާ ވާހަކަދެއްކިއެވެ.\nނާހިދް ވިސްނާލިއެވެ. ތެދެކެވެ. ނައިޝީ ދޫކޮށްލާފައި ލޯތްބެއް ލިބޭނެކަމަށް ހީކުރުމަކީ މޮޔަކަމެކެވެ. އަޒްކާއަކީ އޭނާގެ ލޯބި ބޭނުންނުވެގެން ފިލައިގެން ދިޔަ މީހާއެވެ. ނައިޝީއަކީ އޭނާގެ ހިތުގައި ލޯތްބެއްނެތްކަން އިގޭ އިރުވެސް އެކުގައި އުޅެން ތައްޔާރަށް ހުރި މީހާއެވެ. އޭނާގެ ލޯތްބަށްޓަކައި އެތައް ދުވަހެއް އިންތިޒާރުކުރި މީހާއެވެ. އޭނާ އިނާޝާ ބުނި ފަދައިން އޮފީހުން ޗުއްޓީއެއް ނަގަން ނިންމިއެވެ.\n"މަންމާ! ހާދަ ބޭނުމޭ އަޒްކާ... މިއީ ކޮންކަހަލަ އިންސާފެއް...؟" ދުވަހަކުވެސް ނާހިދްގެ ހިތަށް އެ މިންވަރަށް އަސަރުކޮށްފައެއް ނެތެވެ.\nހުކުރުދުވަހަށް ވުމާއެކު ފަތިހާ ނައިޝީ ހޭލިއެވެ. އޭނާ ބަދިގެއަށް ދިޔައީ ހެނދުނުގެ ސަޔަށް ނާހިދަށް އެންމެ ކަމުދާ ކެއުން ތައްޔާރު ކުރުމަށެވެ. ނާހިދަށް އައިސްގެން އުޅޭ ބަދަލެއް ނޭނގޭ ހާލު އޭނާ ބޭނުންވަނީ ނާހިދް ހިތްހަމަޖައްސައިދޭށެވެ. އިނާޝާ ވަނީ ނައިޝީ މީކާއާ އެކު ބަދިގޭގައި ހަރަކާތްތެރިވަމުން ދަނިކޮށެވެ. ނައިޝީ ފެނުމުން އެހެންޏާ އޭނާގެ ތުންފަތް މަތިން ފެންނަ ހިނިތުންވުން މިފަހަރު ނުފެނުނެވެ. ނައިޝީއާ މެދު އޭނާގެ ހިތުގައި ހަމްދަރުދީ އުފެދުނެވެ. އޭނާގެ ދަރިފުޅު ނައިޝީ ދެކެ ލޯބިނުވާކަން އިނގޭއިރު ވެސް ކައިވެނި ކުރުވަން ބާރު އެޅުނީތީ މިހާރު އޭނާ ދެރަވެއެވެ.\n"މަންމާ..." ދޮރުމަތީގައި އިނާޝާ ބަލަހައްޓައިގެން ހުރިތަން ފެނުމުން ނައިޝީ ގޮވައިލިއެވެ. އިނާޝާ ހީލާފައި އެތެރެއަށް ވަނެވެ.\nފޯނެއް އަންނަން ފެށުމުން ނައިޝީ ދެއަތް ދޮވެލައިގެން ފޯނު ހިފައިގެން ގޮސް މޭޒު ކައިރީގައި އިށީނެވެ.\nލޯ ހުޅުވާލުމާއެކު ނާހިދަށް ލިބުނީ ސިހުމެކެވެ. އޭނާއާއި ދާދި ކައިރީގައި ބަލަހައްޓައިގެން އިނީ ނައިޝީ އެވެ. ނައިޝީ ހީލުމުން އޭނާއަށް ހީނުލިއެވެ. އޭނާގެ ހިތަށް ބަދަލުތަކެއް އައިސްފައި ވަނީ އެހެން މީހަކަށް އަންދާޒާކޮށްނުލެވޭ ވަރަށެވެ.\nމޯނިންގ ހަބީބީ..." ނާހިދް ގެ އިސްތަށިގަނޑުގައި އަތް ހިންގާލަމުން ލޯތްބާއެކު ނައިޝީ ބުނެލިއެވެ. ނާހިދް ހިނިތުންވެލީ ގަދަކަމުންނެވެ.\n"ކޮފީއެއް ލިބިދާނެތަ...؟" ނައިޝީ ބަލަން އިންނަން ފެށުމުން އޭނާއަށް އުނދަގުވެގެން ބުނެލިއެވެ. ނައިޝީ ނިކުތުމާއެކު އޭނާގެ ހަނދާނަށް ދަންވަރުގެ ވަގުތު އިނާޝާއާ ދެއްކި ވާހަކަތައް އަންނަން ފެށިއެވެ. އޭނާ ބޮލުގެ އިސްތަށިގަނޑު ތެރޭގައި އަތް ހިންގާލިއެވެ. ހިތުގެ އިހުސާސްތައް އިނާޝާގެ ކުރިމަތީގައި ހާމަކުރެވުނީތީ އަމިއްލަ ނަފްސު ދެކެ ރުޅިއައެވެ. ފަހަތަށް ބާލީހެއް ލައްވާލަމުން އޭނާ އެނދުގައި ހަމަޖެހިލިއެވެ. ކޮންމެގޮތެއް ވިޔަސް އޭނާގެ ސަބަބުން އިނާޝާ އެއްވެސް ކަމެއްގައި ވިސްނާ މާޔޫސްވާކަށް ބޭނުމެއްނުވެއެވެ.\nނައިޝީ ކޮފީތަށި ހިފައިގެން ވަނީ އޭނާ ވިސްނަން އިންދައެވެ.\n"ބޮލުގައި ރިއްސަނީތަ؟" ނާހިދް އަތަށް ކޮފީތަށި ލައިދެމުން ނައިޝީ އަހައިލިއެވެ.\n"ކުޑަކޮށް" ނާހިދް ބުނެލިއެވެ. ނާހިދްގެ މަގަތުން އިށީނުމަށްފަހު ނިތްކުރިމަތިން މަސާޖްކޮށްދޭން ފެށުމުން ނާހިދަށް ދެލޯ މަރާލެވުނެވެ.\n"ރޭގައި ރަނގަޅަށް ނުނިދަނީތަ؟" ނައިޝީ އަހައިލިއެވެ.\n"އާނ... ނޫން ނިދިން. އެހާ ބޮޑަކަށް ނުރިއްސައޭ" ނާހިދް ބުނެލިއެވެ.\n"އިޝީއަށް ޗުއްޓީ ލިބޭނެތަ؟" އިނާޝާ ބުނި މަގުން ފިޔަވަޅު އެޅުމަށްޓަކައި ނާހިދް ދަތުރުފެށިއެވެ.\n"ހިއެއްނުވޭ. އެކަމު ޓްރައި ކުރެވިދާނެ. ކޮންކަމަކާ ގުޅިގެން ނަގާ ޗުއްޓީއެއް" ނައިޝީ އަހައިލިއެވެ.\n"ކައިވެނިކުރި ފަހުން އެއްވެސް ތަނަކަށް އަދި އިޝީ ގޮވައިގެން ނުދެވެއެއްނު. އެހެންވެ އެކީގަ ޓައިމް ސްޕެންޑްކޮށްލަން ދާންކަމަށް" ނާހިދް އޮޅުންފިލުވައިދިނެވެ. ނައިޝީގެ ދެލޯ ވިދައިގަތެވެ. ހުރިހާ ދަތްތަކެއް ފެންނަ ވަރަށް އޭނާއަށް ހީލެވުނެވެ.\n"އަސްލުތަ...؟" ކޮންތާކަށް ދާނީ" ނާހިދްގެ މޫނު އޭނާއާ ވީ ދިމާލަށް އަނބުރާލަމުން ނައިޝީ ބުނެލިއެވެ.\n"ނޭނގެ އަދި. އަހަރެން ބޭނުމީ ދާން. މިތާ ހުންނަން ވެއްޖިއްޔާ އަހަރެން މޮޔަވެދާނެ..." ދެކަކުލުގައި ބޯއަޅާލަމުން ނާހިދް ބުނެލިއެވެ. އިތުރަށް ނައިޝީ އެއްޗެއް އަހަން ބޭނުމެއްނުވިއެވެ. އެއްޗެއް އަހާ ވަރަށް ވުރެ މިހާރު އޭނާގެ ހިތަށް ލިބިފައިވާ ހިތްހަމަޖެހުން މާބޮޑެވެ.\nގާޑު ޕޯސްޓުގައި އިން ޙަމީދު ތެދުވެ ދެކޮޅަށް ހިނގަން ފެށީ އެހެން އިނދެއިނދެ އޭނާގެ ދެފައިގެ ކަކުލަށް ބާރުވާން ފެށުމުންނެވެ. ވަގުތަކީ ހަވީރުގެ ވަގުތަށް ވުމުން މަގުމަތީގައި ދެކޮޅަށް ދުއްވާ އެއްޗިއްސާއި ހިނާބިގާވެ އުޅޭ މީހުން ގިނައެވެ. ކުރިމަތީގައި ހުރި ފިހާރައަށް ފެންފުޅިއެއް ގަންނަން އޭނާ މަގު ހުރަސްކުރި ވަގުތު ކުއްލިއަކަށް ސިހިގެންދިޔައީ އޭނާ ދާދި ކައިރިން އެހެން އަންހެނެއްގެ އަތުގައި ހިފައިގެން ކުރިއަށް ދިޔަ އަމީޒާ ފެނިފައެވެ. އޭނާއަށް އެދިމާ ބަލަހައްޓައިގެން ހުރެވުނީ އެވަގުތު އޭނާއަށް ހުރެވުނީ މަގުމެދުގައި ކަންވެސް ނޭނގިއެވެ. ސައިކަލެއްގެ ބަރުގޮނުގެ އަޑު އިވުމާއެކު އޭނާ އަވަހަށް ޕޭވްމަންޓަށް އެރިއެވެ. އެތަނާ ދާދި ކައިރިއަށް މަޑުކުރި ޓެކްސީއަށް އަމީޒާ އެރި މަންޒަރު ބަލަހައްޓައިގެން ޙަމީދު ހުއްޓެވެ. އޭނާއަށް އަމީޒާ ކައިރީގައި ހުރީ ފަރީޝާ ކަން އިނގުނީ ފަރީޝާގެ މޫނު އެއްކޮށް ފެނުމުންނެވެ. ކުރިމަތިން ކާރު ގޮސް އޮބާލިއިރުވެސް އޭނާއަށް އެއްވެސް ކަމެއް ނުކުރެވުނެވެ. ކުޑަމިނުން ގޮވާވެސް ނުލެވުނެވެ. އޭނާއަށް އަމީޒާ އެފެނުނީ ސަތާރަ އަހަރަށްފަހުއެވެ. އޭނާ ހީކޮށްގެން ހުރީ އަމީޒާ ދުނިޔޭގައި ނެތީ ކަމަށެވެ. ނަމަވެސް މިއަދު އޭނާއަށް އެފެނުނީ މުޅިން އެހެން މަންޒަރެކެވެ. އުފަލުގައި އަމީޒާ ދުނިޔޭގައި އުޅޭއިރު އޭނާއަކީ މީހެއްގެ އަންބެކޭ ހިތަށްވެސް ނާރަނީ ހެއްޔޭ ހިތަށް އެރިއެވެ.\nގެއަށް ވަންގޮތަށް ޙަމީދަށް ސިޓިންގރޫމް ސޯފާގައި އިށީނދެވުނެވެ. އޭނާ ސޯފާގައި ލެގިލުމާއެކު ދެލޯމެރި ކަރު އެއްފަރާތަކަށް އެލިއްޖެއެވެ. އަވަސް ނޭވާތަކެއް ލަމުން ދިޔައިރު ހީވަނީ ދެންމެދެންމެ ފުރާނަ ހިނގައިދާނެ ހެންނެވެ.\nއަޒްކާ ކޮޓަރިން ނިކުތީ އާދައިގެމަތިން ޙަމީދު ޑިޔުޓީ ނިންމާފައި ގެއަށް އައިތޯ ޔަޤީންކުރުމަށެވެ. ސޯފާގައި އިން ޙަމީދު ފެނުމުން އޭނާ ހީލާފައި ކައިރީގައި އިށީނެވެ. ނަމަވެސް އޭނާއަށް ފެނުނު މަންޒަރުން ހެއަށް ގޮތް ނުވީ ކިިޔާއެވެ. އޭނާ ބާރަކަށް ޙަމީދަށް ގޮވަން ފެށިއެވެ. ރޮއެގަނެވުނުއިރު މީހާގެ ހިތް ހީވަނީ މެ ފަޅާލާފައި ނިކުމެދާނެހެންނެވެ. އޭނާ ކޮޓަރިއަށް ވަނީ ދުވެފައެވެ. އެމްބިޔުލޭންސަށް ގުޅަމުން ކޮޓަރިން ދުވެފައި ނިކުތްއިރު އެނދުގައި އަރާމު ނިދީގައި ނިދާފައި އޮތް ޙައްވަގެ ފައިގާ ހިފާ ދަމައިގަތެވެ. އޭނާ އެގޮތަށް ކަންތައްކުރީ ޙައްވައަށް ގޮވަން ހޭދަވާ ވަގުތުކޮޅުވެސް ގިނަވީމައެވެ. މިވަގުތު ކޮންމެ ސިކުންތެއްވެސް އޭނާއަށް އޭނާގެ ފުރާނައަށް ވުރެ އަގު ބޮޑެވެ. ނިދިމަޑު ޙައްވަ ފުންމައިގެން އައިސް ޖެހުނީ ސިޓިންގރޫމުގައި ހުރެ ރޮމުން ދިޔަ އަޒްކާ ކުރިމައްޗަށެވެ. އޭނާއަށް ޙަމީދު ފެނުނީ އޭގެ އިރުކޮޅެއް ފަހުންނެވެ. ދުވަސްވެ މުސްކުޅިވެފައި އޭނާ ހުރީ ކެތްތެރިކަން ވަރަށް ރަނގަޅަށް ދަސްކޮށްގެން ކަމަށްވާތީ އޭނާގެ ލޮލުން އެންމެ ކަރުނަތިއްކެއްވެސް ވައްޓާނުލާ ޙަމީދު ކައިރިގައި އިށީނެވެ. އޭނާ މަޑުމައިތިރިކަމާއެކު ޙަމީދަށް ގޮވަން ފެށިއެވެ. ޙަމީދުގެ އަނގައިގެ އެއްފަރާތުން ފައިބާފައިވާ ދަވަގަނޑު ފޮހެލީ ޙައްވަގެ ދެ އަތުންނެވެ. ކެތްރިކަމުގެ ލާމަސީލު ނަމޫނާއެކެވެ.\nއިސާހިތަކު ޙަމީދު ހޮސްޕިޓަލަށް ގެންދެވުނެވެ. ޙައްވައާއި އަޒްކާ ބޭރުގައި މަޑުކޮށްލައިގެން އިނެވެ. އަޒްކާ ރޮމުން ދިޔައިރު ޙައްވަ އިނީ އެއްދިމާލަކަށް ބަލަހައްޓައިގެންނެވެ. އޭނާގެ ލޮލުން ކަރުނަ ނައެއް ކަމަކު މޫނުމަތި ވަނީ މިލާފައެވެ. އޭނާ އިނީ ޑޮކްޓަރުންގެ ފަރާތުން ލިބިދާނެ ހަބަރަކަށް ތައްޔާރުވެގެނެވެ. އެވަގުތު އޭނާގެ ހަނދާނަށް އަންނަމުން ދިޔައީ އޭނާގެ ފިރިމީހާ އޭނާގެ ކުރިމަތީގައި ފަހުނޭވާ ދޫކޮށްލި މަންޒަރެވެ.\nމާގިނަ އިރެއް ނުވެ ޙަމީދުގެ ހަބަރަކައިގެން ޑޮކްޓަރުން އަޒްކާއާއި ޙައްވައާ ބައްދަލުކުރިއެވެ. ޙަމީދުގެ ލޭގެ ޕްރެޝަރ މަތިވުމުގެ ސަބަބުން އަނބުރައިގަތީ ކަމުގައި ބުންޏެވެ. ކޮންމެސް ކަމަކާ ވިސްނާލީ ކަމުގައި ޑޮކްޓަރުން ލަފާކުރިއެވެ. ރަނގަޅު ކާއެއްޗެހި ކެއުމަށާއި ގަވައިދުން ކަސްރަތުކުރުމަށް އަދި ވިސްނާ ފިކުރު ނުކުރުމަށް ނަޞޭޙަތްތެރިވިއެވެ. ފަރުވާދޭން ފެށުމުން ހޭއެރިޔަސް ދިން އިންޖެކްޝަނެއްގެ ސަބަބުން ނިދިފައި އޮތް ކަމަށް ބުންޏެވެ. ކުރިން ޙަމީދަކީ ސްޓްރޯކެއްގެ ޝިކާރައަކަށް ވެފައިވާ މީހެއްކަމުން ސާޅީސް އަށް ގަޑައިރު ވަންދެން އޮބްޒަރވޭޝަންގަ ބާއްވަންޖެހޭނެ ކަމުގައި ބުންޏެވެ. އެމެޖެންސީ ރޫމު ބޭރުގައި ހުރި ޙައްވަ ހުރިތަނަށް ޝުކުރުގެ ސަޖިދައެއް ޖެހިއިރު އަޒްކާ ހުރީ ލިބުނު އުފާވެރި ހަބަރުން ހެއްދެވިފަރާތަށް ޙަމްދު ކުރުމުގައެވެ. ޙައްވަ ގެއަށް ފޮނުވާލުމަށްފަހު އެރޭ ޙަމީދު ކައިރީގައި މަޑުކުރާގޮތަށް ނިންމީ އަޒްކާއެވެ.\nފަޅުރަށަކަށް ދަތުރު ގޮސްގެން އުޅެނިކޮށް އަތް ބިންދައިގެން ގޮސްގެން ނައިޝީގެ މަންމަ ނޫރުޒާދާ އެމެޖެންސީކޮށް މާލެ ގެނެވުނީ ނާހިދާއި ނައިޝީ ލަންޑަނަށް ފުރަން ރިޒަރވޭޝަން ހެއްދި ފަހުންނެވެ. ނަމަވެސް ކުއްލިއަކަށް ދިމާވި ކަންތަކުގެ ސަބަބުން ފުރުން ކެންސަލް ކުރިއެވެ. ނައިޝީ ހިތުގައި ޖެހި ދެރަވިޔަސް އެއީ އޭނާގެ މަންމަ ކަމަށްވާތީ ހުރިހާ ވަގުތެއް މަންމައަށް ހުސްކުރަން ބޭނުންވިއެވެ. ނާހިދް ބޭނުންނުވިޔަސް އެ ހަބަރާއެކު އޭނާގެ ހިތަށް ބަޔާންކުރަން ދަތި އުފާވެރިކަމެއް ލިބުނެވެ.\nހަވީރުގެ ވަގުތެވެ. ޙަމީދު އޮތް ވޯޑަށް ވަދެގެން ދިޔަ ނަތާޝާ އޭނާ ގެނައި ފުރުޓް ކޮތަޅު އެތެރޭގައި ހުރި ޙައްވަ އަތަށް ދިއްކޮށްލިއެވެ. އޭނާ ދެފަރާތް ހޯދާ ބަލައިލީ އަޒްކާ ނުފެނުމުންނެވެ.\n"ވެއްޖެ ފާހާނާއަކަށޭ ކިޔާފަ ގޮސް" ނަތާޝާ ތަންތަން ހޯދަން ފެށުމުން ޙައްވަ ބުނެލިއެވެ.\n"އެހެންތަ...! އެހެންވިއްޔާ މަޑުކޮށްލާނީ. ޙަމީދުބެ މިހާރު ކިހިނެއްތަ؟" ޙަމީދުގެ ފައި ކައިރީގައި ހުއްޓެމުން ނަތާޝާ ބުނެލިއެވެ.\nނަތާޝާ ގެނައި ކޮތަޅު ތެރެއިން ކިވީއެއް ނަގާފައި ވަޅިން ފޮތި ކުރަމުންދިޔަ ޙައްވަ ބަލައިލީ ފޯނެއްގައި ހުރެ އަޒްކާ ވަދެގެން އަންނާތީއެވެ.\n"ބައްޕާ. ނިރާޝް ވަރަށް ގިނައިން ސަލާން ބުނި" ޙަމީދުގެ ބޯ ކައިރިއަށް ހުއްޓި އިސްތަށިގަނޑުގައި ފިރުމާލަމުން އަޒްކާ ވާހަކަދެއްކިއެވެ. ޙަމީދު ސަލާން ބަލައިގަތުމަށްފަހު ހިނިތުންވެލިއެވެ.\n"އަދި ހަނދާން ނެތިފަ މިހެރީ. އިރުކޮޅަކުން ރޫމަށް ގެންދާނެ. ދެންމެ އަޅުގަނޑަށް މިތަނުން ގުޅި. ހިނގާ އެއްޗެހި ޕެކް ކުރަން ފަށަން" އަޒްކާ ވާހަކަދެއްކިއެވެ.\n"އަލްހަމްދުލިﷲ. މިކަހަލަ ތަނަކަށް ވުރެ ހުރިހާ ގޮތަކުންވެސް އަރާމުވާނީ ކޮޓަރިއެއް. އެހެންވީމަ ދަރިފުޅު ދޭ މި ސިޓީއަށް ބޭސް ނަގައިގެން އަންނަން. މާމަ އެއްޗެހި ޕެކްކޮށްލާނަން" ޙައްވަ ވާހަކަދެއްކިއެވެ.\nބޭސް ސިޓީ ހިފައިގެން ނިކުތް އަޒްކާގެ ފަހަތުން ނަތާޝާ ވެސް ނިކުތެވެ. ދެ އެކުވެރިން ވާހަކަދައްކަމުން އެސްޓީއޯ ފާމަސީއާއި ދިމާލަށް ހިނގައިގަތެވެ.\n"ދެންމެ ހުވޭ މެންނަށް ފެނިގެން ސުވާލު ފޮށްޓެއް މަށާ ދިމާލަށް އުކާލައިފި. ހެހެހެ... އުޅޭށޯ އަވަހަށް އެމީހުންނާ ޖޮއިންކުރަން. މިހާރު އެހެން ޖޮބެއްގައޭ ބުނީމަވެސް ބުނީ ޕްލީޒް އޯ އަންނާށޯ.. އަސްލު ވަރަށް މިސްވޭ އެދުވަސްތައް" ފާރމަސީއަށް ވަންނަމުން އަޒްކާ ވާހަކަދެއްކިއެވެ.\nނަންބަރެއް ނަގައިގެން ދެ އެކުވެރިން ގޮނޑީގައި ޖައްސާލިއެވެ. މާގިނަ އިރެއް ނުވެ ނަންބަރ ޖެހުމާއެކު އަޒްކާ ތެދުވެގެން ދިޔައެވެ. ފޯނާ ކުޅެން އިން ނަތާޝާ ކައިރިން މީހަކު ހުރަސް ކުރިހެން ހީވުމާއެކު ބަލައިލިއެވެ. އޭރު އޭނާއާއި ދާދި ކައިރިގައި ބަލަހައްޓައިގެން ހުރީ ނާހިދް ނޫން ދެވަނަ އިންސާނެއް ނޫނެވެ. ނަތާޝާ ބަލައިލި ވަގުތު ނާހިދް ކައިރީގައި ހުރި އަންހެންކުއްޖާ ކައުންޓަރ ކައިރިއަށް ހިނގައިގަނެއްޖެއެވެ.\n"ން....ނަތާ.... !!" އެތަނުން ނަތާޝާ ފެންނަން ހުރުމުން ނާހިދަށް ކުރެވިގެން ދިޔައީ ތަފާތު އިހުސާސެކެވެ. ނަތާޝާ ހުރި ތަނެއްގައި އަޒްކާ ހުންނާނޭ އޭނާގެ ހިތް ބުނީ ކީއްވެކަމެއް ނޭނގުނެވެ. އިސާހިތަކު އޭނާގެ ހިތަށް އެނގުން ވެލައިގެން ދިޔައެވެ.\n"ނަތާ...!! ބަލީތަ...؟؟" ނަތާޝާ ތެދުވެ ފާޑަކަށް ބަލަން ހުރުމުން ދެވަނަ ފަހަރަށް ނާހިދް ވާހަކަދެއްކިއެވެ. ނަތާޝާ އަޒްކާ ހުރި ދިމާލަށް ބަލައިލިއެވެ. އޭރު ވައިލްޑްސްޓޯބެރީ ކުލައިގެ އަތްދިގު ކަކުލާ ހަމައަށް އަރާވަރުގެ ހެދުމުގައި ހުރި އަޒްކާ ހިނިތުންވެލައިގެން ހުރެ އަންނަމުން ދިޔައެވެ. އޭނާ އަތުގައި އޮތް ފޯނަށް ބަލަހައްޓައިގެން ހުރިއިރު އޭނާގެ ބުޅި އިސްތަށިގަނޑު ހުރީ މައްޗަށް ނަގާ އައްސާލާފައެވެ.\nނަތާޝާގެ ދެލޯ އަމާޒުވެފައި ހުރި ދިމާލަށް ނާހިދަށް ބަލައިލެވުނު ވަގުތު ނައިޝީ އައިސް އަތުގައި ހިފިއެވެ.


California Jalakun2Gaidheen Filee Ceiling Falhaalaigen - Vaguthu\nކެލިފޯނިއާ ޖަލަކުން ދެ ގައިދީން ފިލީ ސީލިންގ ފަޅާލައިގެން\nކެލިފޯނިއާ ސެލިނަސް ޖަލުން ދެ ގައިދީއަކު ޖަލުގެ ސީލިންގ ފަޅާލައިގެން ފިލައިފި އެވެ. އެދެމީހުން ފިލާފައިވަނީ އެޖަލުގައިވާ ފާހަނައިގެ ސީލިންގ ފަޅާލައިގެންނެވެ.\nސެލިނަސް ޖަލުން އެ ދެ ގައިދީން ފިލާފައިވަނީ މިދިޔަ އާދިއްތަ ދުވަހު ހެނދުނުގެ ވަގުތެއްގަ އެވެ. ފަޅާލާފައިވާ ތަނުގެ ފުޅާމިނުގައި 56 ސެންޓިމީޓަރު ހުއްޓެވެ. މި ދެ ގައިދީންނަކީ 21 އަހަރުގެ ސަންތޯސް ފޮންސެކާ ނަމަކަށް ކިޔާ މީހަކާ 20 އަހަރުގެ ސޮނަތަން ސަލަޒަރް ނަމަކަށް ކިޔާ މީހެކެވެ.\nފުލުހުން ބުނެފައިވާ ގޮތުގައި އެދެމީހުންނަކީ މީގެ ކުރިންވެސް ސެލިނަސް ޖަލުން ފިލައިގެން އުޅެނިކޮށް ހޯދައިފައިވާ ދެމީހުންނެވެ. އެޖަލުން ފިލާފައިވަނީ އެތާތިބި ގާޑުންނަށްވެސް އެނގިފައިނުވާ ތަނަކުންކަމަށެވެ. މީގެކުރިން އެމީހުންނަށް އެކަން ދެނެގަނެފައި ނުވާކަމަށް ގާޑުން ބުނެފައިވެ އެވެ.\nއަދި މިމީހުން ފިލާފައިވަނީ އެއްވެސް ހިލަމެއް ނެތިއެވެ. ނަމަވެސް މިހާބޮޑު ކަމެއް ހިނގާދިޔައިރު، މީހަކަށް އެއްވެސް ހިލަމެއް ނުވުމުން މިތަނުގައި ޖަލު ބަލަހައްޓަން ތިބި މީހުންނާމެދު ޝައްކު ކުރެވޭކަމަށް ފުލުހުން ބުނެފައިވެ އެވެ. އަދި ފުލުހުން ބުނިގޮތުގައި އެކަމުގެ ހަގީގަތް ހޯދާނެ ކަމަށާއި މިކަމުގައި ކޮންމެސް ބައެއްގެ އެހީއެއް ލިބިގެން ނޫނި ފިލައިގެން ނުދެވޭނެ އެވެ.\nފުލުހުންގެ ކެޕްޓަން ބުނީ އެމީހުން ފިލައިގެން ދިއުމުގައި ޖަލު ހޯލުންވެސް ނުކުމެވޭނި ކޮންމެވެސް ބައެއްގެ އަތެއް އޮވެގެން ކަމަށެވެ. އަދި އެނޫންގޮތަކައް މިތަނުން ފިލައިގެން ނުދެވޭނެކަން ޔަގީންކަން އޭނާ ދެެެއެވެ.\nއަދި އޭނާ ފާހަގަކޮށްފައިވާގޮތުގައި، އެކަން ބޮޑު އެއް މައްސަލައެއްގެ ގޮތުގައި ބަލާނެ އެވެ.\nމީގެ ކުރިން 2018 ވަނަ އަހަރު ތެރޭގައި މިކަހަލަ ހާދިސާއެއް ހިންގާފައިވެ އެވެ. އެފަހަރު އެމީހުން ފިލާފައިވަނީ އެވަގުތު ޖަލު ބަލަހައްޓަން ތިބި ބަޔަކާ ގުޅިގެންކަމަށް ފުލުހުން ބުނެފައިވެ އެވެ.


LGA in ulhunee vaadhaveri siyaasee nizaam nahthaalan: majilis committee | Mihaaru\nއެލްޖީއޭ އިން އުޅުނީ ވާދަވެރި ސިޔާސީ ނިޒާމު ނައްތާލަން: މަޖިލިސް ކޮމިޓީ\nކުރީގެ ހޯމް މިނިސްޓަރު އަޒްލީން އަހުމަދުގެ ބެއްލެވުމުގެ ދަށުން އެލްޖީއޭގެ ބޯޑުގެ ބައްދަލުވުމެއް ކުރިއަށް ދަނީ. --- ފޮޓޯ: އެލްޖީއޭ\n18 އޯގަސްޓް 2019 - 13:42\nއެލްޖީއޭ އިން ކައުންސިލަރުންނާ މެދު ފިޔަވަޅު އެޅުމުގައި އަމަލު ކުރާ އުސޫލުތަކާއި މިންގަނޑުތައް ލާމަރުކަޒީ ކޮމިޓީން ދިރާސާ ކުރުމަށް ފަހު، ތައްޔާރުކުރި ރިޕޯޓުގައި ވަނީ އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ގާނޫނުގައި އެލްޖީއޭގެ ބާރުތައް ބަޔާންކޮށްފައިވާ އިރު، އެލްޖީއޭ އިން އަމަލުކޮށްފައި ވަނީ ގާނޫނުން ލިބިދޭ ބާރުތަކުގެ ބޭރުން ކަމަށެވެ. އަދި ގާނޫނުން ލިބިދީފައި ނުވާ ބާރުގެ ބޭނުންކޮށްގެން، ވަކި ހާދިސާއަކާއި ކަމަކާ ގުޅިގެން އުސޫލުތަކާއި ސާކިއުލާތައް އެލްޖީއޭ އިން ހަދާފައިވާ ކަމަށް ރިޕޯޓުގައިވެ އެވެ.\nރިޕޯޓުގައިވާ ގޮތުން ކައުންސިލަރުން ސަސްޕެންޑް ކުރުމުގެ ބައެއް މައްސަލަތައް ސީދާ އޭރުގެ ހޯމް މިނިސްޓަރު އެޖެންޑާކޮށްފައިވެ އެވެ. އެލްޖީއޭ އިން އެގޮތަށް އަމަލު ކުރީ ސިޔާސީ ސަބަބުތަކަށްޓަކައި ކަމަށް ވެސް ރިޕޯޓުގައިވެ އެވެ.\nކުރީގެ ރައީސް އަބްދުﷲ ޔާމީންގެ ފަސް އަހަރުގެ ވެރިކަމުގައި ހޯމް މިނިސްޓަރު ކަން ކުރެއްވީ، އުމަރު ނަސީރާއި އަހުމަދު ޒުހޫރު އަދި އަޒްލީން އަހުމަދެވެ.\nއޭރުގެ އިދިކޮޅު ޕާޓީ، އެމްޑީޕީއަށް ނިސްބަތްވާ ގިނަ އަދަދެއްގެ ކައުންސިލަރުން ސަސްޕެންޑް ކުރީ ޔާމީންގެ ވެރިކަމުގެ އެންމެ ފަހު ދުވަސްކޮޅުގަ އެވެ. އޭރު ހޯމް މިނިސްޓަރަކަށް ހުންނެވީ، އެލްޖީއޭގެ އޭރުގެ ރައީސް ކަން ވެސް ކުރެއްވި އަޒްލީނެވެ.\nލާމަރުކަޒީ ކޮމިޓީން ފާސްކޮށް މަޖިލިހުގެ ތަޅުމަށް ފޮނުވި ރިޕޯޓުގައި ވަނީ މެއި 18، 2014 އިން މިދިޔަ އަހަރުގެ ޖޫން 21 ގެ ނިޔަލަށް 106 ފަހަރު މަތިން ކައުންސިލަރުން ސަސްޕެންޑްކޮށްފައިވާ ކަމަށާއި މިއީ މުޅި ރާއްޖޭގެ ކައުންސިލަރުންގެ ނިސްބަތުން ކަންބޮޑުވާން ޖެހޭ އަދަދެއް ކަމަށެވެ.\nއެގޮތުން ސިޔާސީ ޕާޓީތަކުގެ އެއްވުންތަކުން ހައްޔަރުކުރާ ކައުންސިލަރުން އެލްޖީއޭގެ އަމިއްލަ އިސްނެގުމަށް ސަސްޕެންޑްކޮށްފައިވާ ކަމަށާއި މައިގަނޑު ގޮތެއްގައި ސަސްޕެންޑްކޮށްފައި ވަނީ އޭރުގެ ސަރުކާރާ ދެކޮޅު ކައުންސިލަރުން ކަމަށް ވެސް ކޮމިޓީގެ ރިޕޯޓުގައި ބުނެފައިވެ އެވެ.\nކުރީގެ ހޯމް މިނިސްޓަރު އަދި އެލްޖީއޭގެ ރައީސް ކަން ކުރެއްވި އަޒްލީން އަހުމަދު.--- ފޮޓޯ: މިހާރު\n"އެލްޖީއޭގެ ޔައުމިއްޔާއެއް، ލިޔެކިޔުމެއް ފެންނާކަށް ނެތް!"\nކޮމިޓީން ބުނި ގޮތުގައި އެލްޖީއޭ އިން އަމަލުކުރީ ލާމަރުކަޒީ ނިޒާމްގެ މަހްފޫމާ ހިލާފަށް އަދި ކުރީގެ މަރުކަޒީ ސަގާފަތާ އެއްގޮތަށެވެ. ކައުންސިލަރުންނަށް ފިއްތުންތައް ކުރިމަތި ކުރުވައި އެމީހުންނަށް އަދަބު ދީ އެމީހުންނަކީ އެލްޖީއޭގެ ބެލުމުގެ ދަށުގައި ތިބޭ އެ އޮތޯރިޓީން އަންގާ ގޮތަށް އަމަލްކުރަން ޖެހޭ ބައެއްގެ ގޮތަށް ނިޒާމް ބައްޓަން ކުރަން މަސައްކަތް ކުރި ކަމަށް ރިޕޯޓުގައިވެ އެވެ.\nސިޔާސީ ވަކި ހަރަކާތްތަކާ ގުޅިގެން އެކަމަކަށް އަމާޒުކޮށް ވަގުތުން އުސޫލު ފާސްކޮށް އެ އުސޫލުގެ ދަށުން ކައުންސިލަރުންނާ މެދު ފިޔަވަޅު އަޅާފައިވާ ކަމަށް ވެސް ރިޕޯޓުގައިވެ އެވެ.\nކޮމިޓީ ރިޕޯޓުގައި ވަނީ ކައުންސިލަރުން ސަސްޕެންޑް ކުރުމަށް އެޖެންޑާ ކުރާ އުސޫލެއް އަދި ޝަކުވާ ހުށަހެޅި މީހެއްގެ ލިޔެކިޔުމެއް ވެސް އެނގެން ނޯންނަ ކަމަށެވެ. ކައުންސިލަރުންނަށް ފިޔަވަޅު އެޅުމުގެ މައްސަލަ ތަހުގީގުކޮށް އެ މެމްބަރުން ޖަވާބުދާރީ ކުރުވާފައި ނުވާ ކަމަށް ވެސް ރިޕޯޓުގައިވެ އެވެ.\nމީގެ އިތުރުން ސަސްޕެންޑް ކުރި އެއްވެސް ކައުންސިލަރެއްގެ މައްސަލައިގެ ތަހުގީގު ރިޕޯޓު ތައްޔާރުކޮށް ބޯޑުގައި މަޝްވަރާކޮށްފައިވާކަން ޔައުމިއްޔާ އިން އެނގެން ނެތުމުގެ އިތުރުން ކައުންސިލަރުން ސަސްޕެންޑް ކުރުމުގައި ފުރިހަމަ ކުރަން ޖެހޭ އިޖުރާއާތުތައް ފުރިހަމަކޮށްފައި ނުވާ ކަމަށް ވެސް ރިޕޯޓްގައި ބުނެފައިވެ އެވެ.\nކޮމިޓީގެ ރިޕޯޓް ބުނާ ގޮތުން ކައުންސިލްތައް ހިންގަން ގާނޫނާ ހިލާފަށް އެލްޖީއޭ އިން މީހުން އައްޔަންކޮށްފައިވާ އިރު، ބޭނުމަކީ ކައުންސިލްތަކުގެ މަސްލަހަތަށް ވުރެ ސަރުކާރުގެ މަސްލަހަތު އިސްކުރުމެވެ. އަދި އެލްޖީއޭގެ ބޯޑުގެ ބައްދަލުވުންތަކުގައި ކޯރަމް ހަމަނުކޮށް ނިންމުންތައް ނިންމައި، ބައެއް ނިންމުންތަކުގައި ބޯޑުގެ އެއްވެސް މެމްބަރަކު ސޮއިކޮށްފައި ނުވާ ކަމަށް ވެސް ރިޕޯޓުގައިވެ އެވެ.\nއެހެންވެ ކޮމިޓީން ހުށަހެޅީ ލާމަރުކަޒީ ގާނޫނު އިތުރަށް އިސްލާހު ކުރުމަށާއި އެލްޖީއޭ އަށް ލިބިފައި ނުވާ ބާރު ބޭނުންކޮށްގެން ކުރި ކަންކަން ބެލުމަށެވެ. ލާމަރުކަޒީ ކޮމިޓީގެ ރިޕޯޓާ މެދު މި ހަފްތާގައި މަޖިލިހުން ގޮތެއް ނިންމާނެ ކަމަށް ބެލެވެ އެވެ.\nހޯމް މިނިސްޓްރީ ރައްޔިތުންގެ މަޖިލިސް ރަށު ކައުންސިލް އަތޮޅު ކައުންސިލް ސިޓީ ކައުންސިލް ލާމަރުކަޒީ ހިންގުން ހޯމް މިނިސްޓަރު އެލްޖީއޭ ކުރީގެ މިނިސްޓަރު އަޒްލީން އަހުމަދު\nހާދަ ބާރަކަށޭ މިހާރު ނިޒާމް ހިނގަނީ މަމެން މިތިބީ ހަމަކޮސްވެފައި. ނިޒާމް މިވަރަށް މިހނގަނީ އޭނާފައިގެ ބާރުގަދަވީމާ ދޮތަ؟\nއެލްޖީއޭގެ ނާއިބު ރައީސްކަމުގެ މަގާމުގައި ހުންނެވި، ކަސްޓަމްސް އޮފިސަރ އަލްފާޟިލާ މިންނާ ރަޝީދު ( ނިލަންދޫ ދާއިރާގެ ކުރީގެ މެންބަރު ޑރ. ޢަބްދުﷲ ޚަލީލުގެ ދެބެންގެ ދެދަރި ކޮއްކޯފުޅު ) މި ކަމުގައި ޒިންމާ ކުރުވަން ޖެހޭނެ. ކަސްޓަމްސްގެ މަގާމެއްގައި ހުރެ، އެލްޖީއޭއިންވެސް މުސާރަ ނަންގަވައިގެން މިއޮތީ ހާވާފައިވާ ހަޑި. މި އަންހެން މީހާ ޖަވާބުދާރީ ކުރުވަން ޖެހޭނެ\nއަޒްލީނު ފަދަ ޤައުމަށް ނުހަނު ބޮޑެތި ގެއްލުން ދީފައި ތިބި މީހުން މިނިވަން ކަމާއި އެކު އުޅުމުގެ ފުރުސަތު ދިނުމަކީ މި ސަރުކާރުގެ ނާޤާބިލުކަން.\nސިޔާސީ ވެގެން ޤައުމުގެ އަމާންކަމާ ހަމަޖެހުން ނެތިގެން މިދަނީ. ދިވެހިންނަކީ އަމާންކަމަ ލޯބިކުރާ ބައެއް. އެމްޑީޕީން ފަސާދައުފައްދަނީ.\nއަޒުލީނާއި ދޭތެރޭ ފިޔަވަޅު އެޅެންވާނެ. ރިޕޯޓްތަކެއް ހެދި އެއަށް އަމަލުނުކުރެވި ފިތިފައި ތިބެވިގެން ނުވާނެ،.\nއެލްޖީއެއްގެ ބޭނުމެއްނެއް، އެލްޖީއޭ މިހާރު ހިންގަނީ ކޮންމެވެސް ކައުންސިލަރަކު ސަސްޕެންޑްކުރަން، އެލްޖީއޭއިން ކައުންސިލަރުން ބާރުވެރި ނުކުރެވޭ، ކައުންސިލްތަކުގެ ހިންގުން ހަރުދަނާ ނުކުރުވޭ، އެލްޖީއޭ ވާންޖެހެނީ ކައުންސިލްތަށް ބާރުވެރިކޮށް، އަތޮޅުތަށް ތަރައްޤީކުރެވޭނެ ޕްލޭން ހަދައި އިންވެސްޓަރުން ރާޖޭގެ ރަށްތަކަށް ފޮނުވޭނެ ނިޒާމެއް ހޯދައި، ސަރުކާރުގެ މިނިސްޓްރީތަކާއި ކައުންސިލަރުންނާއި ގުޅުވައިދޭ ތަނަކަށް، އެކަމަކު އެތަން މިހާރު އެއީ ބޭކާރުތަނެއް\nނުހައްގުން މީހުންނަށް އަދަބުދިން މައްސަލަ ބަލާ އެ ފަރާތްތަކަށް ފިޔަވަޅު އަޅަނޖެހޭ. ޕީޕީއެމްގެ ކުރީގެ އެސްޖީ ޑރ.ޚަލީލްގެ ކަޒިން މިންނާ އެލްޖީއޭގެ ނައިބު ރައީސަކަށްލީ ޔާނު ބޭނުންވީމަ ކައުންސލަރުން ފިއްތާ ބިރު ދައްކަން. ހޯލްޑް ހަރ އެކައުންޓަބަލް!


އެސްޓީއޯގެ މުވައްޒަފުން ހިނގާފައި އޮފީހަށް، ދެއްކީ ނަމޫނާއެއް\nމޯލްޑިވްސް ހަލާލް ޓްރެވަލް ލޯންޗުކޮށްފި\nހަލާލް ޓޫރިޒަމް ރާއްޖޭގައި ކުރިއެރުވުމަށްޓަކައި “މޯލްޑިވްސް ހަލާލް ޓްރެވަލް” ލޯންޗުކޮށްފިއެވެ.\nމޯލްޑިވްސް ހަލާލް ޓްރެވަލް ޕްލެޓްފޯމް ލޯންޗުކޮށްދެއްވީ، ދުބާއީގައި މިހާރު ކުރިއަށްދާ އަރަބިއަން ޓްރެވަލް މާޓްގެ ތެރެއިން މޯލްޑިވްސް މަރކެޓިންގ އެންޑް ޕަބްލިކް ރިލޭޝަންސް ކޯޕަރޭޝަން، އެމްއެމްޕީއާރުސީގެ މެނޭޖިންގ ޑިރެކްޓަރ ތޮއްޔިބު މުޙައްމަދެވެ.\nމި ޕްލެޓްފޯމްއާއި ގުޅޭގޮތުން މޯލްޑިވްސް ހަލާލް ޓްރެވަލް މާޓުގެ މެނޭޖިންގ ޑިރެކްޓަރ ޑރ. ހުސެއިން ސަނީ އުމަރު ވިޅާޅުވީ، ހަލާލް ޓޫރިޒަމްއަކީ ގިނަ ފުރުސަތުތަކެއް ހުރި މަރކެޓެއް ކަމަށެވެ. އެގޮތުން މިއީ 189 ބިލިއަން ޑޮލަރުގެ މަރކެޓެއް ކަމަށާއި، މޯލްޑިވްސް ހަލާލް ޓްރެވަލް މާޓް މެދުވެރިކޮށް، ގަލްފްގެ ޤައުމުތަކުން ރާއްޖެއަށް އަންނަ ފަތުރުވެރިންގެ އަދަދުތައް އިތުރުކުރުމަށް ގިނަ މަސައްކަތަކެއް ކުރުމަށް ހަމަޖެހިފައިވާކަމަށް ސަނީ ވިދާޅުވިއެވެ.\nމޯލްޑިވްސް ހަލާލް ޓްރެވަލް މާޓުގެ މެނޭޖިން ޑިރެކްޓަރ ޑރ. ސަނީ އުމަރަކީ މި ދާއިރާއިން ތައުލީމީ އިލްމީ، ދިރާސާތައް ހައްދަވާފައިވާ ބޭފުޅެކެވެ.\nމޯލްޑިވްސް ހަލާލް ޓްރެވަލްސް ޕްލެޓްފޯމްގެ ދަށުން، ގަލްފްގެ ޤައުމުތަކުގައި ރާއްޖެ ޕްރޮމޯޓްކުރުމަށް މޯލްޑިވްސް ހަލާލު ޓްރެވަލް މެގަޒިންއެއް ނެރުމާއި، މުސްލިމް ފްރެންޑްލީ ޓްރެވަލް ރޭޓިންގެއް ތައާރަފްކުރުމާއި، ޕީއާރު އަދި މަރކެޓިންގ ޓްރެއިނިންގްތަކާއި، ކޮންފަރެންސްތައް ބޭއްވުމުގެ އިތުރަށް ހަލާލް ޓްރެވަލް އެވޯޑެއް ބޭއްވުންވެސް ހިމެނެއެވެ.


Alhaa Kiyumaky Ufaluge' Halaaku - TrendingRED\nއަޅާ ކިއުމަކީ އުފަލުގެ ހަލާކު\n14 އޮގަސްޓް 2017 - 15:45\nކޮންމެ މީހަކުވެސް ދިރިއުޅުމުގެ ކޮންމެވެސް ހިސާބެއްގައި އެހެން މީހަކާ އަޅާކިއުމުގެ ތަޖުރިބާ އާއި ކުރިމަތިލާފައިވާނެ މީހެކެވެ. މައިންބަފައިން އެމީހުންގެ ދަރިން އެހެން ކުދިންނާއި އަޅާކިޔައެވެ. "ދަރިފުޅާއެވެ. މިފަހަރު ނަދާއަށްވުރެން ދަރިފުޅު މަތިން މާކްސް ހޯދީމާ މަންމަ ހާދަ އުފާވެއެވެ." ނަވަތަ "ދަރިފުޅު މިފަހަރު ތި ހޯދީ ދާނިޔާއަށްވުރެ ދަށުން" ނެވެ. ކިޔެވުމުގެ މައިދާނުގައި، މަސައްކަތުގެ މައިދާނުގައި އަދި ދިރިއުޅުމުގެ މައިދާނުގައިވެސް އަޅާ ކިއުމުން ސަލާމަތްވެވެން ނެތެވެ. "ހަމީދު މަށަށް ގަޑިއަށް ގަނެދީބަ! އިއްޔަ ވަފިއްޔާގެ ފިރިމީހާ އޭނާއަށް ރަން ކެވެލިގަނޑެއް ގަނެދިން. އަޅެ ހަމީދުވެސް މަށަށް އެހާ ހެޔޮނަމަ"އެވެ. އަނބިންނާއި ފިރިން އެމީހުންގެ ބައިވެރިން އެހެން މީހުންނާއި އަޅާ ކިޔަނީއެވެ.\nއަހަރެމެން އަޅާ ކިޔަނީ ހަމައެކަނި މީހުން ކުރާ ކަންތަކެއް ނޫނެވެ. މީހާގެ ކުލަޔާއި ސިފައާއި ހަށިގަނޑަށް ދާންދެނެވެ. ސުވާލަކީ އަހަރެމެން އަޅާ ކިޔަނީ ކީއްވެ ހެއްޔެވެ. ބައެއް މީހުން ތިމާ އެހެން މީހުންނާއި އަޅާކިޔަނީ ތިމާ ދެރަކޮށްލަންށެވެ. އަނެއްބައި ފަހަރަށް ތިމާ އަނެކާ ފަދައިން އުޅުމަށް ނުވަތަ ކަމެއް ކުރުމަށް ހިތްވަރު ދިނުމަށެވެ. ޚާއްސަކޮށް މައިންބަފައިން ދަރިން އެހެން ކުދިންނާއި އަޅާ ކިޔަނީ މި ސަބަބަށްޓަކައެވެ. ނަމަވެސް އެމީހުން ބޭނުންވާ ނަތީޖާ އެކަމުން ނުކުމޭ ހެއްޔެވެ.\nހީކުރާ ގޮތާއި ޚިލާފަށް ދަރިން އެހެން މީހުންނާއި އަޅާ ކިޔާނަމަ އެކުދިންގެ އަމިއްލަ ނަފްސަށް އޮންނަ އިތުބާރު ގެއްލެއެވެ. ބައެއް ކުދިން އަވަހަށް ހިތްވަރު އެލެއެވެ. ތިމާ ކުރާ މަސައްކަތް މައިންބަފައިން ބަލައިނުގަންނަ ކަމުގެ އިޙްސާސްކުރެއެވެ. މިކުދިންގެ މިވިސްނުން ބޮޑުވެ ތަސައްރަފް ފުދި ދިރިއުޅުމުގެ މައިދާނުގައިވެސް ކުރެވޭނެއެވެ. ތިމާއަށް ލިބޭ މުސާރަ އަނެކާއާއި އަޅާ ކިޔޭނެއެވެ. ލިބޭ މިންވަރަށް ޝުކުރުކޮށް އުފާވާން މިކުދިންނަކަށް ނޭގޭނެވެ.\nކުދިންގެ ކުރިއެރުމަށް އެހެން ކުދިންނާއި އަޅާ ކިއުމުގެ ބަދަލުގައި މައިންބަފައިން ކުރަންވީ ކަމަކީ ކުއްޖާގެ މަސައްކަތް އެކުއްޖާ ކުރިން ކުރި މަސައްކަތާއި އަޅާ ކިޔާށެވެ. ކުއްޖާ ކުރިން ކުރަމުން އައި މަސައްކަތަށްވުރެ ބޮޑަށް މަސައްކަތްކުރާނަމަ ތަޢުރީފްކޮށް ބަލައިގަންނާށެވެ. ކުއްޖާގެ މަސައްކަތް ދައްވާނަމަ ވާހަކަ ދައްކައި ހިތްވަރު ދޭށެވެ. މިގޮތަށް ބޮޑުކުރާ ކުއްޖަކު ދިރިއުޅުމުގެ މައިދާނުގައި ކުރިއަރާނެއެވެ. އެހެން މީހުންނާއި ތިމާ އަޅާ ކިޔައި ވާދަކުރުމުގެ ބަދަލުގައި ތިމާގެ ދިރިއުޅުމާއި ނަފްސު ތިމާ ހުރި ހިސާބުން އިތުރަށް ކުރިއަރުވަން މަސައްކަތްކުރާނެއެވެ. ތިމާއަށް ލިބޭ ކާމިޔާބީތައް އަބަދުވެސް އަނެކާއާއި އަޅާ ކިޔާނަމަ ހިތްހަމަޖެހުމެއް ނުލިބޭނެވެ. ނޭގި ނަމަވެސް ފެންނަ ފެނުމަށް ކުރާ ކުޑަކަންތައްތަކުން އެތައް ނޭދެވޭ ނަތީޖާއެއް ނިކުތުމީ އެކަށީގެންވާ ކަމެއްކަން ވިސްނަންވާނެއެވެ.


ރަށުކައުންސިލް ތަކުގެ ދައުރު ރައްޔިތުންނަށް އެނގެނީ ކިހާމިންވަރަކަށް؟\nby Velidhoo ibu (Ibrahim Mohamed) on Wednesday, November 24, 2010 at 11:23pm\nލޯކަލް ކައުންސިލް އިންތިހާބު އަންނަން ކުޑަދުވަސްކޮޅަކަށް ވެފައިވާއިރު ލޯކަލް ކައުންސިލަކީ ކޮބައިކަން، އެކައުންސިލްތަށް ހިނގާ ގޮތެއް އަދި އެކައުންސިލްތަކަގު ޒިންމާ އާއި މަސްއޫލިއްޔަތު ރައްޔިތުންނަށް އެނގެނީ ކިހާމިންވަރަކަށް ބާވައެވެ. އަންނަ އަހަރުގެ ފެބްރުއަރީ މަހުގެ5ވަނަ ދުވަހު ބާއްވާ ލޯކަލް ކައުންސިލް ތަކުގެ އިންތިހާބުގައި، އެކައުންސިލްތަކަށް މެންބަރުން ހޮވުމުގެ ކުރިން ކައުންސިލުތަކަށް ގާނޫނުން ލިބިދީފައިވާ ބާރުތަކާއި އެކައުންސިލްތަކުން ރައްޔިތުންނަށް ދޭންޖެހޭ ހިދުމަތްތަކަކީ ކޮބައިކަން އެނގުން ވަރަށް މުހިއްމެއެވެ. އަދި ހަމަ އެހެންމެ ރަށުކައުންސިލް އެކުލެވިގެންވާ ގޮތާއި ރަށު ކައުންސިލަށް ކުރިމަތިލާ ފަރާތްތަކުގެ ޝަރުތުތަށް އެނގުމަކީވެސް މުހިއްމު ކަމެއްކަމަށް ދެކެމެވެ.\nލާމަރުކަޒު ކުރުމުގެ ބޭނުން\nލާމަރުކަޒީ އުސޫލުން ރާއްޖޭގެ އިދާރީ ދާއިރާތައް ހިންގުމުގެ ބޭނުމަކީ، ދިވެހިރާއްޖޭގެ އެކި ރަށްރަށުގައި ދިރިއުޅޭ ރައްޔިތުންގެ ކަންކަން ޑިމޮކްރަޓިކް އުސޫލުން ރައްޔިތުން އަމިއްލައަށް ނިންމުމަށް މަގުފަހިކޮށްދިނުމެވެ. އަދި ރައްޔިތުން ބާރުވެރި ކޮށް ރައްޔިތުންނާ އެންމެ ގާތުން ފުޅާ ދާއިރާއެއްގައި ހިދުމަތް ލިބޭނެ މަގު ފަހިކޮށްދިނުމެވެ. ދިވެހިރާއްޖޭގެ ރަށްރަށުގައި އަމާން ވެއްޓެއް ގާއިމުކޮށް އިޖްތިމާއީ، އިގްތިޞާދީ އަދި ޘަގާފީ ގޮތުން ރައްޔިތުން ބާރުވެރިކުރުވުމަކީވެސް ރާއްޖޭގެ އިދާރީ ދާއިރާތައް ލާމަރުކަޒުކުރުމުގެ ބޭނުންތަކުގެ ތެރޭގައި ހިމެނޭކަމެކެވެ.\nރަށުކައުންސިލުގެ މަސްއޫލިއްޔަތުތަކާއި ބާރުތައް\nގާނޫނުތަކާއި އެއްގޮތްވާ ގޮތުގެ މަތިން ރަށް ހިންގައި، ރަށް ތަރައްޤީކޮށް، ރަށްވެހިކަމުގެ ހިދުމަތްތައް ދިނުމަކީ ރަށު ކައުންސިލުގެ ޒިންމާތަކުގެ ތެރޭގައި ހިމެނޭކަމެކެވެ. އަދި ރައްޔިތުންގެ މަޝްވަރާއާއި ރައްޔިތުންގެ ބައިވެރިވުމާއެކު ރަށުގެ ތަރއްގީގެ ޕްލޭން އެކުލަވާލައި، ރަށުކައުންސިލާ ސަރުކާރުން ހަވާލުކުރާ ތަރައްގީގެ މަޝްރޫއުތައް ތަންފީޛުކުރުމަކީވެސް ރަށުކައުންސިލްގެ މަސްއޫލިއްޔަތެކެވެ. ރަށުކައުންސިލަށް ލިބިދޭ ބާރުތަކުގެ ތެރޭގައި ހިމެނޭ އެންމެ މުހިއްމު އެއްކަމަކީ، ރަށުކައުންސިލުތަކުގެ މަސްއޫލިއްޔަތު އަދާކުރުމަށްޓަކައި ހަދަންޖެހޭ ގަވާއިދުތައް ހެދުމުގެ ބާރު ކައުންސިލަށް ލިބިފައިވާ ކަމެވެ. އަދި، ރައްޔިތުންގެ ނަމުގައި ކަންކަން ނިންމާ، ރައްޔިތުންގެ މާލިއްޔަތާ އެންމެހާ ވަސީލަތްތައް ބެލެހެއްޓުމުގެ ބާރުވެސް ރަށުކައުންސިލަށް ގާނޫނުން ދީފައިވެއެވެ.\nރަށުގެ ބިމާއި ރަށުގެ މަގުތަކާއި އާންމުން އެއްވެ އުޅޭ ތަންތަނާއި ޕާކު ފަދަ ތަންތަން ބެލެހެއްޓުމާއި އެފަދަ ތަންތަން ވަގުތީގޮތުން ނުވަތަ ދާއިމީގޮތުން ބަންދު ކުރުމާއި ނުވަތަ ހުޅުވުންވެސް އެއީ އެކައުންސިލްތަކަށް ލިބިދޭ ބާރުތަކުގެ ތެރޭގައި ހިމެނޭ ކަމެކެވެ. އަދި އެފަދަ ތަންތަން ބެލެހެއްޓުމަށް ހަދަންޖެހޭ ގަވާއިދުތައް ހެދުމާއި އެތަންތަން މަރާމާތުކޮށް ބެލެހެއްޓުމަކީ ވެސް ކައުންސިލްތަކުގެ މަސްއޫލިއްޔަތު ތަކުގެ ތެރޭގައި ހިމެނޭކަމެކެވެ.\nރަށުގެ އިޖްތިމާއީ ހާލަތު ރަނގަޅުކޮށް، ރަށުގެ އަމާން އަދި ސުލްހަވެރި ވެއްޓެއް ގާއިމުކުރުމަށްޓަކައި ދައުލަތުގެ މުއައްސަސާތަކާއި ގުޅިގެން ކުރެވެންހުރި ހުރިހާކަމެއް ކުރުމުގެ ބާރުވެސް ރަށު ކައުންސިލަށް ގާނޫނުން ލިބިދީފައިވެއެވެ.\nރަށު ކައުންސިލަށް ލިބިދޭ އިތުރު ބާރުތަކުގެ ތެރޭގައި މީހުންގެ އަމިއްލަ ބިންތަކާއި މުދާ އާންމު ބޭނުމަކަށްޓަކައި ކޮންމެހެން ނަގަންޖެހިއްޖެނަމަ ގާނޫނުގެ ހުދޫދުތަކުގެ ތެރޭގައި ޢަދުލުވެރި ބަދަލެއް ދިނުމަށްފަހު އެތަނެއް ނެގުމުގެ ބާރު ކައުންސިލްތަކަށް ލިބެއެވެ. އަދި ތަރައްޤީގެ ހަރަކާތްތައް ހިންގުމަށް ބޭނުންވާ ފައިސާ ހޯދުމަށް ދަރަންޏަށް ފައިސާނެގުމާއި އެފަދަ ދަރަނި ތަކުގެ ހިމާޔަތެއްގެ ގޮތުން ކައުންސިލުގެ މާލީ ހައްގުތަކާއި މިލްކިއްޔާތު ރަހުނުކުރުމުގެ ބާރުވެސް ކައުންސިލްތަކަށް ގާނޫނުން ވަނީ ދީފައެވެ.\nމައިސަރުކާރުގެ ލަފާ ހަމަކޮންމެކަމެއްގައި ހޯދަންޖެހޭ ޖެހުން ހުއްޓުމަކަށް އައިސް ރައްޔިތުންނާ ގާތުން ހިދުމަތްތައް ލިބި ރައްޔިތުން ހޮވާ މެމްބަރުންތަކެއް އެރައްޔިތުންގެ ކަންކަން ނިންމުމަކީ ޑިމޮކްރަސީގެ މީރުރަހަ އަތޮޅުތެރޭގެ ރައްޔިތުންނަށް ލިބުމަށް އެޅޭނެ ވަރަށް މުހިއްމު ފިޔަވަޅެކެވެ.\nރަށުކައުންސިލްތަކުން ދޭ ހިދުމަތްތައް\nލޯކަލް ކައުންސިލްތައް އުފެދުމުން އެކައުންސިލުތަކަށް ގާނޫނުން ދީފައިވާ ބާރުތަކާއި މަސްއޫލިއްޔަތުތަކާއި ހިލާފު ނުވާނޭ ގޮތުގެމަތިން، ރަށްވެހިކަމުގެ ގިނަގުނަ ހިދުމަތްތަކެއް އެކައުންސިލްތަކުން ރައްޔިތުންނަށް ދޭންޖެހެއެވެ. މާލޭގައި އޮންނަ މައިސަރުކާރުން ތަފާތު އެތައް މިނިސްޓްރީތަކެއްގައި އެނބުރުމަށްފަހު އަތޮޅު އޮފީހުން ރަށުއޮފީހުން އައިސް ރައްޔިތުންނާއި ހަމައަށް ހިދުމަތެއް އަންނައިރު އޭގައި އެއްވެސް އުރަތްޕެއް ނުހުންނަކަމަށް ބުނެ ގިނަ ބަޔަކު އަންނަނީ ޝަކުވާކުރަމުންނެވެ. ކައުންސިލްތައް އުފެދި އެކައުންސިލްތަކަށް ގާބިލު، ރައްޔިތުންނަށް އިހުލާސްތެރި ބަޔަކު ހޮވައިފިނަމަ ގިނަވެގެންވާ ހިދުމަތްތަކެއް ރައްޔިތުންނާ ގާތުން ލިބޭނެ ދުވަސް މާދުރެއް ނޫނެވެ.\nރަށުކައުންސިލްތަކުން ދޭންޖެހޭނެ ކަމަށް ގާނޫނުގައި ބުނެފައިވާ ހިދުމަތް ތަކުގެ ތެރޭގައި، ރައްޔިތުންނަށް އުނދަގޫ ނުފޯރާނެހެން ރައްކާތެރި ގޮތެއްގައި ކުނިނައްތާލުމާއި، ބަނދަރު މަރާމާތުކޮށް ބެލެހެއްޓުމާއި ރަށުގެ ފާލަމާއި ފެރީ ޓާރމިނަލް ހަދައި ހިންގުން ހިމެނެއެވެ. އަދި ހަމަ އެހެންމެ ރަށުގެ ތިމާވެށި ހިމާޔަތްކޮށް، ރަށްގިރުން ހުއްޓުވުމަށްޓަކައި އަޅަންޖެހޭ ފިޔަވަޅުތައް އެޅުމާއި އެއްގަމު ތޮއްޓާއި ކަނޑުތޮށި މަރާމާތު ކޮށް ބެލެހެއްޓުމަކީވެސް ކައުންސިލުތަކުން ދޭންޖެހޭ ހިދުމަތް ތަކުގެ ތެރޭގައި ހިމެނޭ ކަމެކެވެ.\nރަށުގެ ރައްޔިތުންގެ އަސާސީ ކަންތައްތަކުގެ ތެރޭގައި ހިމެނޭ ކަރަންޓާ، ފެނާ، ފާހާނާއާއި ނަރުދަމާ ނިޒާމުގެ ހިދުމަތްތައް ހިންގައި ބެލެހެއްޓުމާއި، ގާނޫނުތަކާއި އެއްގޮތްވާ ގޮތުގެމަތިން ޕްރައިމަރީ ހެލްތް ކެއަރ ގެ އިތުރުން ސިއްހީ ރައްކާތެރިކަމާގުޅޭ އަސާސީ ހިދުމަތްތައް ދިނުމަކީ ކައުންސިލްތަކުން ކުރަންޖެހޭނެ ކަމެއްކަމަށް ކައުންސިލްތަކާބެހޭ ގާނޫނުގައި ބުނެއެވެ.\nތައުލީމީ ގޮތުން ރަށު ފެންވަރުގައި ކުރެވޭ ތަފާތު ކަންކަން ރާވާ، ރަށުގެ ލައިބްރަރީ ހިންގުމާއި ރަށުގެ ރަސްމީ ލިޔުންތައް އަރުޝީފުކޮށް ރަށުގެ ތާރީހީ އަދި ގަދީމީ ލިޔެކިޔުންތައް ރައްކާތެރިކުރުމަކީވެސް ރަށުކައުންސިލުން ކުރަންޖެހޭނެ ކަމެކެވެ. އަދި ޒަމާނީ ޓެކްނޮލޮޖީގެ އެހީގައި އެލައިބްރަރީން އެކިއެކި މައުލޫމާތު ރައްޔިތުންނަށް ލިބޭނެ އިންތިޒާމު ހަމަޖައްސައި ދިނުމަކީވެސް ގާނޫނުން ކައުންސިލްތަކުގެ ބޮލުގައި އަޅުވާފައިވާ މުހިއްމު ކަމެކެވެ.\nއިޖްތިމާއީ ރައްކާތެރިކަން ގާއިމުކޮށް، އަންހެނުންނާއި ކުޑަކުދިންނަށް ކުރެވޭ އަނިޔާތައް ހުއްޓުވަމަށް އަޅަންޖެހޭ ފިޔަވަޅުތައް އަޅައި، އެފަދަ ހިދުމަތްދޭނެ މަރުކަޒުތައް އަޅައި ހިންގުމަކީވެސް ކައުންސިލްތަކުން ކުރަންޖެހޭނެކަމަށް ގާނޫނުގައި ބުނެފައިވާ ކަންކަމެކެވެ. ދުވަސްވީ މީހުންނާއި ހާއްސައެހީއަށް ބޭނުންވާ މީހުންނަށް އެހީތެރިވެދީ އެފަދަ މީހުން ބެލެހެއްޓޭނެ ނިޒާމެއް ގާއިމުކޮށްދޭންޖެހޭނެ ކަމަށް ލާމަރުކަޒީ އުސޫލުން ރާއްޖޭގެ އިދާރީ ދާއިރާތައް ހިންގުމުގެ ގާނޫނުގައި ބުނެފައިވެއެވެ. އަދި މީގެ އިތުރުން ކުޅިވަރުކުޅޭ ދަނޑުތަކާއި އަދި އެނޫންވެސް ކުޅިވަރުގެ ވަޞީލަތްތަކާއި މުނިފޫހިފިލުވުމުގެ ހިދުމަތްތައް ރައްޔިތުންނަށް ފޯރުކޮށްދިނުމާއި އެފަދަ ތަންތަން ބެލެހެއްޓުމަކީވެސް ކައުންސިލްތަކުން ރައްޔިތުންނަށް ދޭންޖެހޭނެ ހިދުމަތެކެވެ.\nއަލަށް އުފަންވާ ކުދިންނާއި މަރުވާ މީހުންގެ ރެކޯޑްތައް ބަލަހައްޓާ، ރަށުގެ ތަފާސްހިސާބު ނަގައި، ރަށުގެ ރަޖިސްޓްރީވެފައިވާ ރަށްވެހީންނާއި ރަށުގައި ރަށްވެހި ނުވެ އުޅޭ އެހެން ރަށްރަށުގެ މީހުންގެ މައުލޫމާތާ ރަށުގައި އުޅޭ ބިދޭސީންގެ މައުލޫމާތުތައް ރައްކާތެރިކަމާއެކީ ބެލެހެއްޓުމަކީވެސް ރަށުކައުންސިލުން ކުރަންޖެހޭ މުހިއްމު ކަމެކެވެ.\nރަށުކައުންސިލުން ދޭންޖެހޭ އިތުރު ހިދުމަތް ތަކުގެ ތެރޭގައި، މިސްކިތްތަކާއި ގަބުރުސްތާނުތައް އަދި ރަށުގެ އަސާރީ ތަންތަން ބެލެހެއްޓުމާއި ރަށުގެ ޡަގާފީ ކަންކަން ދިރުވައި އާލާކުރުން ހިމެނެއެވެ. އަދި ދީނީ ގޮތުންނާއި ގައުމީގޮތުން ފާހަގަ ކުރަންޖެހޭ ދުވަސްތައް ފާހަގަ ކުރުމާއި ރަށުގެ މަގުތައް ކުނިކަހައި ސާފުކުރުމުގެ އިންތިޒާމު ހަމަޖެއްސުން ހިމެނެއެވެ. މިފަދަ މުހިއްމު އެތައް ކަމެއް އެބައެއްގެ ބޮލުގައި އެޅިފައިވާ ރަށުކައުންސިލްގެ މެމްބަރުން އިންތިހާބުކުރުމުގައި ރައްޔިތުން ފިސާރި ރައްކާތެރިވާންޖެހެއެވެ.\nރަށު ކައުންސިލަށް ދެވިފައިވާ ބާރަކާގުޅިގެން ކައުންސިލުންކުރާ އަމުރަކަށް ނުކިޔަމަންތެރިވާ މީހުންނަށް އަދަބެއްގެ ގޮތުގައި 500 ރުފިޔާ އާއި 5000 ރުފިޔާ އާއި ދެމެދުގެ އަދަދަކަށް ޖޫރިމަނާކުރެވިދާނެކަމަށް ލާމަރުކަޒީ ގާނޫނުގައި ބުނެފައިވެއެވެ.\nރަށު ކައުންސިލް އެކުލެވިގެންވާ ގޮތް\nރަށު ކައުންސިލް އެކުލެވިގެންވަނީ، އެރަށެއްގެ ރައްޔިތުންގެ މެދުގައި ނަގާ ސިއްރުވޯޓަކުން ހޮވާ ގާނޫނުގައި ބުނެފައިވާ އަދަދެއްގެ މެމްބަރުންގެ މައްޗަށެވެ. އެގޮތުން 3000 މީހުންނަށްވުރެ ކުޑަ އާބާދީއެއް ހިމެނޭ ރަށެއްގައި ނަމަ ރަށު ކައުންސިލަށް އިންތިހާބު ކުރާނީ5މެމްބަރުންނެވެ.\nރަށުގެ އާބާދީއަކީ 3000 އާއި 10000 ދެމެދުގެ އާބާދީއެއްނަމަ އެރަށެއްގެ ރަށުކައުންސިލުގައި ހިމެނޭނީ7މެމްބަރުންނެވެ. އަދި 10000 މީހުންނަށްވުރެ ބޮޑު އާބާދީއެއްނަމަ އެރަށެއްގައި އިންތިހާބު ކުރާނީ9މެމްބަރުންނެވެ.\nރަށު ކައުންސިލުގެ ރައީސާއި ނައިބުރައީސް އިންތިހާބު ކުރާނީ އެރަށެއްގެ ކައުންސިލުގައި ހިމެނޭ މެންބަރުންގެ މެދުގައި ނެގޭ ސިއްރު ވޯޓަކުއުންނެވެ. ރަށުކައުންސިލް ގާނޫނާއި ގަވާއިދުތަކާއި އަދި ކައުންސިލުގެ ނިންމުންތަކާ ހިލާފުނުވާގޮތަށް ހިންގާ ބަލަހައްޓާނީ ރަށުކައުންސިލުގެ ރައީސެވެ.\nރަށުކައުންސިލަށް ކުރިމަތިލާ ފަރާތްތަކުގެ ޝަރުތުތައް\nރަށުކައުންސިލަށް ކުރިމަތިލާ ކޮންމެ މީހެއްގައި ހުންނަންޖެހޭނެކަމަށް ގާނޫނުގައި ބުނެފައިވަނީ6ޝަރުތެކެވެ. އެޝަރުތުތަކުގެ ތެރޭގައި، ދިވެހި ރައްޔިތަކަށްވުން، ބޭރު ގައުމެއްގެ ރައްޔިތަކަށްނުވުން، މުސްލިމަކު ކަމުގައި ވުމާއި ސުންނަތް ޖަމާއަތުގެ މީހަކު ކަމުގައިވުން، އުމުރުން 18 އަހަރު ފުރިފައިވުން، ބުއްދި ސަލާމަތުން ހުރުން އަދި ފުލްޓައިމް ދަރިވަރެއްކަމުގައި ނުވުން ހިމެނެއެވެ.\nރަށުކައުންސިލް ތަކުގެ އިންތިހާބުގައި ބައިވެރި ނުވެވޭނެ މީހުންގެ ތެރޭގައި އަދާކުރަންޖެހޭ ސާބިތު ދަރަންޏެއް އޮތްމީހަކު ނަމަ ހުކުމާ އެއްގޮތަށް ދަރަނި އަދާކުރަމުން ނުދާ މީހުން، އެމީހެއްގެ މައްޗަށް ޖިނާއީ ކުށެއްގެ އަދަބު ތަންފީޛުކުރަމުންދާ މީހުން، އިސްލާމްދީނުގައި ޙައްދެއް ކަނޑައެޅިފައިވާ ކުށެއް ނުވަތަ ހިޔާނާތުގެ ކުށެއް ނުވަތަ ރިޝްވަތުގެ ކުށެއް ނުވަތަ މަސްތުވާތަކެތީގެ ވިޔަފާރިކުރުން ނުވަތަ ބޭނުންކުރުމުގެ ކުށެއް ޝަރީއަތަށް ސާބިތުވެފައިވާ މީހުން ހިމެނެއެވެ. ކުރިން ދެންނެވިފަދަ ކުށެއް ސާބިތުވެފައިވާ މީހުންގެ އިތުރުން ކުޑަކުއްޖަކާމެދު ބަދުއަހްލާގީ އަމަލެއް ހިންގުން ނުވަތަ މީހެއްގެ އިއްފަތްތެރިކަން ފޭރިގަނެފައިވާ މީހުންނަކަށްވެސް އިންތިހާބުގައި ވާދައެއް ނުކުރެވޭނެއެވެ. އަދި އެއްވެސް ސްކޫލެއް މަދަރުސާއެއް ނުވަތަ ކިޔަވައިދޭ މަރުކަޒެއްގައި ފުލްޓައިމްކޮށް ކިޔަވަމުންދާ ދަރިވަރުންނަކަށްވެސް އިންތިހާބުގައި ވާދައެއް ނުކުރެވޭނެއެވެ.\nއަންނަ އަހަރުގެ ފެބްރުއަރީ މަހުގެ5ވަނަ ދުވަހު ބާއްވާ ލޯކަލް ކައުންސިލް ތަކުގެ އިންތިހާބުގައި، އެކައުންސިލްތަކަށް މެންބަރުން ހޮވުމުގައި އެމެންބަރުންނާމެދު ފަރުވާތެރި ވުމަކީ، ރަށުގެ ކުރިއެރުމަށްޓަކައި އަދި ރަށުގެ ކުރިމަގަށްޓަކައި ވަރަށް މުހިއްމު ކަމެކެވެ. ރަށު ކައުންސިލާ ހިސާބުން މުހިއްމު ކަންކަމުގައި "މަރުތަޅު" ނޭޅޭނެ ގޮތަކަށް އެކައުންސިލްތަކަށް މެމްބަރުން ހޮވުމަކީ މުހިއްމު ކަމެކެވެ. ސިޔާސީ "ގުންޑާއިން"ގެ ބަދަލުގައި އިލްމީ، ތަޖުރިބާހުރި، ރަށްދެކެ ލޯބިވާ އަދި ރައްޔިތުންނަށް އިހްލާސްތެރި ބަޔަކު އެކައުންސިލްތަކަށް ހޮވުމަކީ ދަރިންނާއި ދަރިންގެ ދަރީންގެ ކުރިމަގަށްޓަކައި ކުރަންޖެހިފައިވާ މުހިއްމު ކަމެކެވެ


Kuda kujjehge rape ge thuhumathu kurevey meehaku shareeaiy nimendhen bandhukuran | Mihaaru\nކުޑަކުއްޖެއްގެ ރޭޕްގެ ތުހުމަތު ކުރެވޭ އިތުރު މީހަކު ޝަރީއަތް ނިމެންދެން ބަންދުކޮށްފި\n04 ޖުލައި 2020 - 20:21\nފުލުހުން ބުނީ، އިތުބާރު ކުރެވޭ މަގާމެއްގައި ހުރެ އުމުރުން 13 އަހަރުގެ އަންހެން ކުއްޖަކު ރޭޕްކޮށް، ބްލެކްމެއިލްކޮށް، ޖިންސީ ގޯނާކޮށްފައިވާ މައްސަލައިގައި މިއަދު ހައްޔަރުކޮށްފައި ވަނީ ތ. ގުރައިދޫ، މިޔަވާލި، ހުސެއިން ޒާހިން 33، ކަމަށެވެ.\nޒަހީންގެ މައްޗަށް ކުރަނީ ކުޑަކުއްޖަކަށް ޖިންސީ ގޯނާކުރުމުގެ ތުހުމަތަށް ވުމުން އޭނާ ދޫކޮށްލައިފި ނަމަ މުޖުތަމައަށް ނުރައްކަލަށް ކުރިމަތިވެދާނެތީ، ޝަރީއަތުން ވަކިގޮތެއް ކަނޑައަޅަންދެން ބަންދުގައި ބަހައްޓަން ކޯޓުން އަމުރުކޮށްފައިވާ ކަމަށް ފުލުހުން ބުންޏެވެ.\nއެ މައްސަލައިގެ ތަހުގީގު ފުރިހަމަކޮށް، ދައުވާ ކުރަން ޕްރޮސެކިއުޓާ ޖެނެރަލް (ޕީޖީ) އޮފީހަށް ފޮނުވުމުގެ މަސައްކަތް ކުރަމުން އަންނަ ކަމަށް ވެސް ފުލުހުން ބުނެ އެވެ.\nއޯޓިސްޓިކް ކުއްޖަކު ރޭޕްކޮށް، ބަނޑުބޮޑުވި މައްސަލައިގައި ވެސް މީހަކު ހައްޔަރުކޮށް، ޝަރީއަތް ނިމެންދެން ބަންދުކުރަން ފ، ނިލަންދޫ މެޖިސްޓްރޭޓް ކޯޓުން އިއްޔެ އަމުރުކޮށްފައި ވެ އެވެ. އެ މައްސަލައިގައި މިދިޔަ ބުރާސްފަތި ދުވަހު ހައްޔަރުކުރީ އުމުރުން 14 އަހަރުގެ އެ އަންހެން ކުއްޖާގެ ޅިޔަނެވެ. އެއީ ފ. ފީއަލީ، ފީރޯޒްގެ، އިބްރާހިމް ޝާފިއު 37، އެވެ\nAutism kujja rape kuri massalaigai hayyaru kuri lhiyanu shareeaiy nimendhen bandhu koffi\nކުޑަކުދިންނަށް ޖިންސީ ގޯނާކުރުމާއި ރޭޕްކުރުމުގެ މައްސަލަތައް މިދިޔަ ހަފުތާގެ ތެރޭގައި އާދަޔާ ހިލާފަށް ގިނަކަން ފާހަގަކުރެ ވެ އެވެ. ފުލުހުން ވެސް ވަނީ އެފަދަ މައްސަލަައް އިތުރުވާތީ މިހާރަށް ވުރެ ބޮޑަށް ބެލެނިވެރިން ސަމާލުވުމަށް އިލްތިމާސް ކޮށްފަ އެވެ.\nއެފަދަ އެއްވެސް މައުލޫމާތެއް ލިބިއްޖެ ނަމަ ފުލުހުންގެ ފެމިލީ އެންޑް ޗައިލްޑް ޕްރޮޓެކްޝަންގެ ނަމްބަރު، 3000600 ނުވަތަ ޖެންޑާ މިނިސްޓްރީގެ ހިލޭ ގުޅޭ ނަމްބަރު 1412 އަށް ހުށަހެޅުމަށް ވަނީ އެދިފަ އެވެ.\nފުލުހުން ކުޑަކުދިންގެ ހައްގުތައް ތ. ގުރައިދޫ ރޭޕް ޖިންސީ އަނިޔާ ޖިންސީ ގޯނާކުރުން ކުދިންނަށް ޖިންސީ ގޯނާކުރުން ކުޑަކުދިން ކްރިމިނަލް ކޯޓް ބްލެކްމެއިލް\nރޭޕްނުކުރާށޭ ނުކުރާށޭ، ތީ ވިޔާނުދާ އަމަލެކޭ ކީކީހެން އެކަންކުރުން މިދަނީ ބޮޑުވެ އާންމުވަމުން. އެނުބައި ފާހިޝް އަމަލުގެ ވާހަކަ ކިޔައިދިނުމުގެ ހިތްވަރުލިބި އެކަން އާންމުކުރަންފެށީމާ ހީވަނީ މިކަމަށް ބޮޅެއް އިތުރުވިހެން. ހައްތަހާވަނީ އިތުރު. ރެއެއް ދުވާލެއް، އެއެއް މިޔެއްނުބަލާ ހީވަނީ ލޮނުމެދުކެވިގެން އުޅޭހެން. ހެޔޮނުވާނެ ކުދިންނޭ ވިސްނާލަބަލަ އަދި މިނޫން އެހެން ދުވަހެއް އެބައޮތްކަން!\nރޭޕުކުރަމުން ދުވާ ފިރިހެނުން މަރަން ޙުކުމް ކުރަންވީ. އަދި ޒިނޭގެ ކުށް ސާބިތުވާ އަންހެނުން ރަޖަމުކުރަންވީ.\nއެއީ ކީއްވެ އަންހެނެއް ވިއްޔާ ރަޖަމްކުރަންވީ. ފިރިހެނަކު ޒިނޭކުރީމަ މެރުން؟ އަންހެނެއް ވިއްޔާ އޮއްގަލުން ތަޅާ ހިތައްވެސް ނުގެނެވޭހާ އަނިޔާވެރިކޮށް މެރުން؟؟؟ މިއީ ކިހިނެއް ވާ ކަމެކޯ؟؟؟؟\nކޮބައިހޭ ސަފާރީގެ ކަންތަށް ކީއްވެހޭ ނުބަލަނީ\nކީއްވެތަ ނިކަމެތީންގެ ފަހަތުން ނުނެއްޓިގެން މި އުޅެނީ. ކުށަކަށް ވަނީ ނިކަމެތި މީހާ ކުރީމަ ތަ؟\nރޮޔަލް ނޫން މީހުން ވަރަށް ބާރު ލާފަ ހަތްޔަރު އެބަކުރެވޭ. ޝުކުރިއްޔާ މ.ޑ.ޕ\nކުޑަކެކުރި، ބޮޑުކެކުރި އުސޫލު\nހަކީމް އަނެއްކާ އެކަހަލަ ކަމެއް ނުކުރައްޗޭ! އުމުރު ދުވަހު ޖަލަގަ އޮންނަން ޖެހިދާނެ\nޖަލުގަ އޮންނަން ނުޖެހުނަސް ނުކުރައްޗޭ. މިނޫން ދުވަހެއް އެބައޮތް. ސަލާމަތެއް ނުވެވޭނެ.


Adhaalathu Partyge "Lobuvethi Nabiyya" Dharus Maadhamaa Rey Baahvanee - Vaguthu\nއަދާލަތުު ޕާޓީގެ "ލޮބުވެތި ނަބިއްޔާ" ދަރުސް މާދަމާ ރޭ\nއަދާލަތު ޕާޓީ އިން ދިނުމަށް ތައްޔާރުވަމުން އަންނަ "ލޮބުވެތި ނަބިއްޔާ" ދަރުސް މާދަމާ ރޭ ބޭއްވުމަށް ހަމަޖެހިފައިވާ ކަމަށް އެޕާޓީ އިން ހާމަކޮށްފިއެވެ.\nއެޕާޓީގެ މީޑިއާ އޮފިޝަލު "ވަގުތު" އަށް ވިދާޅުވީ އެ ދަރުސް ދެއްވާނީ އައްޝައިހް އިލްޔާސް ހުސައިން ކަމަށެވެ. އަދި ދަރުސް އޮންނާނީ މާދަމާ ރޭ 20:30 ގައި އަލިމަސް ކާނިވާ ސަރަހައްދުގައި ކަމަށެވެ. ނަމަވެސް މޫސުން ގޯސްވެއްޖެ ކަމުގައި ވާނަމަ "އިންޑޯރ" ތަނެއްގައި ދަރުސް ދިނުމަށް މިހާރު ހަމަޖެހިފައިވާ ކަމަށެވެ.\nއަދި އެ ދަރުހުގެ މައުޟޫއަކީ "ލޮބުވެތި ނަބިއްޔާ" ކަމަށާއި އެ ދަރުހުގައި ޤުރުއާނާއި ހަދީސް ބަސްފުޅުތަކުން ދަލީލު ދައްކަވައި، ރަސޫލާ (ސ.އ.ވ)ގެ މަތިވެރި ކަމާއި މާތްކަން ޝެއިހް އިލްޔާސް ބަޔާން ކޮށްދެއްވާނެ ކަމަށް އޭނާ ވިދާޅުވިއެވެ. އަދި އެ ދަރުސް ރާއްޖެ ޓީވީ އިންނާއި، ވީޓީވީ އިން ލައިވްކުރުމަށް ހަމަޖެހިފައިވާ ކަމަށް އޭނާ ވިދާޅުވިއެވެ.\nއަދާލަތު ޕާޓީ އިން ބުނި ގޮތުގައި އެ ދަރުހަކީ އެއްވެސް ސިޔާސީ މަގުސަދެއް އޮވެގެން ދޭ ދަރުހެއް ނޫން ކަމަށެވެ. އަދި ދަރުސް ދިނުމުގެ މައިގަނޑު މަގުސަދަކީ މިދުވަސްކޮޅު ރަސޫލާ އަށް ފުރައްސާރަކޮށް ބައެއް ފަރާތްތަކުން ދައްކަމުންދާ ވާހަކަތައް ދޮގުކޮށް ރަސޫލާގެ މާތްކަމާއި މަތިވެރިކަން ރައްޔިތުންނަށް އަންގައިދިނުން ކަމަށެވެ.\nއެ ޕާޓީން ވަނީ ދަރުހަށް ވީހާވެސް ގިނަ ބަޔަކު ދިއުމަށާއި ދެވެން ނެތް ހާލަތެއްގައި އެހެން ގޮތަކުންވެސް ބެލުމަށް އިލްތިމާސްކޮށްފައެވެ. އަދި އެ ދަރުސް އަޑު އެހުމަކީ ޕާޓީގެ ވަރަށް ބޮޑު އެދުމެއް ކަމަށްވެސް އަދާލަތުން ވަނީ ބުނެފައެވެ.\nފުރަތަމަ މިދަރުސް ދޭން ނިންމީ މިދިޔަ ހުކުރު ދުވަހުގެ ރޭގައެވެ. އެހެން ނަމަވެސް މޫސުން ގޯސްވުމުގެ ސަބަބުން އެޕާޓީ އިން ވަނީ ދަރުސް ފަސްކޮށްފައެވެ.\nނިޒާމީ ވޯޓަކަށް ދާން އެއްބަސްވެފައި ނުވާނެ: އަދާލަތު ޕާޓީ\nފަނޑިޔާރުންނަށް ނުފޫޒު ފޯރުވާ ކަމަށް ބުނަނީ ވައްކަންތަކުން ރެކެންވެގެން - އަދާލަތު\nއޮކްޓޯބަރ 31, 2019 18:29\nމިދަރުސަކީ ސަރުކާރަށް ހަޖަމް ކުރެވޭނެ ދަރުސެއްތޯ. ހުއްދަ ލިބިލައްވާފިތޯ!\nއޮކްޓޯބަރ 31, 2019 19:38\nފުރަތަމަ ކަމަކައް އަދާލަތު ޕާޓީބއުފެދުނީ ޑިމޮކްރަސީގެ ތެރެއިންތޯ؟ ޢަދާލަތު ޕާޓީއަކީ ދީނީ އިލްމުވެރިންގެ ދިމޮކްރެޓިކް ޕާތީތޯ؟ ޢަދާލަތުގެ ޝޭހުން ޑިމޮކްރަސީ ގަބޫލުކޮއް އެއައް ޢަމަލު ކުރޭތޯ؟ ޟިހުރިހާ ސުވާލެއްގެ ޖަވާބްވެސް އިލްޔާސު ދެއްވަންޖެހޭނެ\nއޮކްޓޯބަރ 31, 2019 21:42\nވީހާވެސްގިނަމީހުން ދަރުސްއަޑުއައްސަވާ ނުވަތަ ބެއްލެވުމަކީ މިޕާޓީގެވަރައްބޮޑު އެދުމެއް ކިހިނެއްތޯ ތިދަރުސް އަޑުއަހާ ނުވަތަބަލާނީ ތިބޭފުޅުން މިއަދުކިޔާނީ އެހެންއެއްޗެއް މާދަމާކިޔާނީއެހެންއެއްޗެއް މިހާރު ތިޔަޕާޓީގަ ތިއްބެވީ ދީނީ ޝޭޚުންހެންހިޔެއްނުވޭ ހީވަނީތިޔަޕާޓީގަތިއްބެވީ ސިޔާސީ ޝޭޚުންހެން\nއޮކްޓޯބަރ 31, 2019 22:06\n2 އަނގައިން ވާހަކަ ދައްކާ މީހެއް ތީ\nނޮވެމްބަރު 1, 2019 00:13\nއަދާލަތުގެ ރައީސްއަށް އިގޭބާ އަހަރެމެންގެ ނަބިއްޔާ\nނޮވެމްބަރު 1, 2019 01:45\nޝޭޚުގެ ޝޭޚް ކަމާމެދު ސުވާލު އުފެދޭ !\nކިހިނެއް ޤަބޫލުކުރާނީ ޝޭޚުގެ ވާހަކަތައް ދުޢާދެއްވާފައޭ ވެސް ވިދާޅުވި. އެކަމަކު ރައީސް މީހާއަށް ނަބިއްޔާއަށް ފުރައްސާރަ ކުރީމަ ވެސް މާބޮޑުކަމަކަށް ނުވި. ކޮންގޮތަކަށް ބައްލަވާފަތޯ އެހެން ވިދާޅުވީ. ސާފުކޮއްދެއްވައްޗޭ ޖަލްސާގައި.\nނަމުން ޞާލިޙު ވީމަތޯ ؟\nނޮވެމްބަރު 1, 2019 06:33\nނޮވެމްބަރު 1, 2019 07:00\nނަބިއްޔާ ހުރިހާ އެންމެންނަށްވެސްއެގެ. މާތްﷲ އިންސާނުންނަށް އެމީހަކުބޭނުންގޮތަކަށް އުޅުމަށް މަގުދަށްވަ. މީވަރަށް ވާހަކަ\nނޮވެމްބަރު 1, 2019 08:31\nތިޝޭހު ކަޑައޭ ލާދީނީ ބައެއްކަން ޔަގީންވަަަަަާއިރު އެމީހުން ވެރިކަމަށް ގެންނަން ޝެޭހުވެސް އުޅުނީ އިޚްލާސްތެރިކަން ހަމަނެތީ ބިރަކާނުލާ މަޖާކުރާ ބަޔަކާ ގުޅުނީ ވަރަށްވެސް ދެރަކަމެއް ޝެެެޭހުގެ ވާހަކަޔަަާ އަމަލަކާ ދިމަލެއް ނުވޭ ތިކަހަލަ މީހުންނާހެދި ގައުމު ހަލާކުވީ އެންމެން ޑރ ޝަހީމްގެ ފަހަތައް އެރިނަމަ މާ ސަޅިވިސް


"Kodakilhi" Balan Dhiya Fathuruveriya Ah Mivee Kihineh? - Vaguthu\nރާއްޖެ ޒިޔާރަތް ކުރާ ފަތުރުވެރިންނަކީ ތަފާތު އެކި ކަހަލަ ކަންކަން ތަޖުރިބާ ކޮށްލަން ބޭނުންވާނެ ބައެކެވެ. ރާއްޖެއަށް ކުރާ ކޮންމެ ދަތުރެއްގައި ހަނދާނުން ނުފޮހެވޭނެ ހެއްވާ މަޖާ ކަމެއް ކުރަން ފަތުރުވެރިން ބޭނުންވެއެވެ.\nމިގޮތަށް ރާއްޖެ ޒިޔާރަތް ކުރާ ފަތުރުވެރިން އެންމެ ބަލާލަން ބޭނުންވާ ތަންތަނުގެ ގޮތުގައި ރާއްޖޭގެ ގުދުރަތީ ރީތިކަން ދައްކުވައިދޭ ބައެއް ތަންތަން ހިމެނެއެވެ. އޭގެ ތެރޭގައި ރަށްތަކުގައި ހެދިފައި ހުންނަ ކުޅިތައް ވެސް ހިމެނެއެވެ.\nފުވައްމުލުގައި އޮންނަ "ކޮޑަކިޅި" އަކީ ފަތުރުވެރިންގެ އިތުރުން އެހެން ރަށްރަށުން ވެސް އެ ސިޓީއަށް ދަތުރު ކުރާ މީހުންގެ މެދުގައި މަގުބޫލު ތަނަކަށް މިހާރު ވަނީ ވެފައެވެ.\nއެތަނަށް ގޮސް ތަފާތު އެކި ކަހަލަ މަޖާ ކަންކަން ކޮށްފައިވާ އިރު، މިފަހަރު މި ޖެހުނީ ފަތުރުވެރިއަކު އެތަން ބަލަން ގޮއްސަ ހުއްޓާ ދިމާވި ވާހަކަ އެއް ކިޔައި ދޭށެވެ. މިއީ ޓިކްޓޮކްގައި "ދަ ތްރީ ޑަމްބެލްސް" ގެ ނަމުގައި ހަދާފައިވާ އެކައުންޓަކުން ލާފައިވާ ވީޑީއެއްގެ ވާހަކައެވެ.\nއެ ވީޑިއޯއިން ފެނިގެން ދަނީ ނަލަ ހެދިލައިގެން ހުރި ފަތުރުވެރިއަކު އެތަން "އެކްސްޕްލޯ" ކުރަން އުޅުމުގެ ތެރޭގައި މަޑު ގަނޑު ތެރެއަށް ވެއްޓޭ މަންޒަރެވެ. އޭނާ ވެއްޓިގެން ދާއިރު، މީހާ އެއްކޮށް ގޮތަކަށް އަޑިއަށް ދެއެވެ.\n♬ original sound - The3Dumbbells\nމިވީޑިއޯ މިހާތަނަށް 23 މިލިއަނަށްވުރެ ގިނަ މީހުން ބަލާފައިވާ އިރު، 4.1 މިލިއަން މީހުން ވަނީ މި ވީޑިއޯއަށް ލައިކް ދީފައެވެ. އަދި 84،000 އަށްވުރެ ގިނަ މީހުން ވަނީ އެ ވީޑިއޯއަށް ކޮމެންޓް ކޮށްފައެވެ.\nއެފަދަ ގޮތަކަށް އޭނާ ވީޑިއޯއެއް ހެދި ނަމަވެސް، އެއީ ކުޅެފައިވާ އެއްޗެއް ކަމެއް ނުވަތަ އެތަން ބަލަން އުޅެނިކޮށް ދިމާވި ކަމެއް ކަމެއް އަދި ޔަގީނެއް ނުވެއެވެ.\nޖުލައި 24, 2021 15:48\nއެއީ ކުޅެފަ ވަާއެއްޗެ


Nausha ge Health column: Ihsaas thakun ves sihhathah asaru kuruvaa\nހިތްހަމަ ޖެހުމާއި އުފާވެރިކަން ހާސިލް ކުރުމަކީ އެންމެންވެސް އެދޭ ކަމެކެވެ. މިކަން ހާސިލް ކުރަން އެތައް މަސައްކަތެއް ކުރެ އެވެ. އެކަމަކު ބޭނުން ނުވިޔަސް ތިމާ ހިތްހަމަ ނުޖެހޭ އެތަކެއް ކަމަކާ ކުރިމަތިލާން ޖެހެ އެވެ. ދެރަވުމާއި ހިތާމަވެރިކަން، ހާސްވުމާއި ކަންބޮޑުވުން، ހިތްހަމަ ނުޖެހުމާއި ރުޅިއައުން، މިހެން ގޮސް ހިތް ނޭދޭ އެތަކެއް އިހްސާސްތަކެއް އަހަރުމެންނާ ކޮންމެ ދުވަހަކުހެން ބައްދަލުކުރެ އެވެ. މި އިހްސާސްތަކަކީ ހަމަ ކޮންމެ މީހަކަށް ވެސް ކުރެވޭނެ އިހްސާސްތަކެކެވެ. ނަމަވެސް އެ އިހްސާސްތަކާ އެކި މީހުން އިޖާބަދޭ ގޮތް ތަފާތެވެ. އަދި އެކި މީހުންނަށް އެ އިހްސާސްތަކުން ކުރާ އަސަރު ވެސް ތަފާތެ ވާނެ ކަމީ އަހަރުމެން ދެނެގަންނަންޖެހޭ ހަގީގަތެކެވެ.\nނަފްސާނީ ސިއްހަތުގެ ވަރަށް ބޮޑު ބައެއް ކަމަށްވާ ފިކުރުތަކާއި ހިޔާލުތައް، އެކަންކަމުން ކުރެވޭ އިހްސާސްތަކާއި އެ އިހްސާސްތަކަށް އަހަރުމެން އިޖާބަ ދޭ ގޮތްތައް ވަނީ ވަރަށް ބޮޑަށް އަހަރުމެންގެ ޖިސްމާނީ ސިއްހަތާ ގުޅި ލާމެހިފަ އެވެ. މިސާލަކަށް ސްޓްރެސް ނުވަތަ ކަންކަމާމެދު މާ ބޮޑަށް ފިކުރުބޮޑު ވުމުގެ ނަތީޖާއެއްގެ ގޮތުން ޕްރެޝަރު މައްޗަށް ދިއުމަށް މެދުވެރި ވެއެވެ. ހަމަ އެފަދައިން ސްޓްރެސް ގެ ސަބަބުން އަނގައިގައި ފާރު ހެދުމަށް މެދުވެރިވާ ކަމަށް ވެސް ދިރާސާތަކުން ދައްކަ އެވެ. މިއީ ނަފްސާނީ ގޮތުން ތިމާ އެންމެ ފުރިހަމަ ސިއްހަތެއްގައި ނެތްކަން އަނަގައިދިނުމަށް ހަށިގަނޑު އަޅާ ސިގްނަލް ތަކެކޭވެސް ބުނެވިދާނެ އެވެ.\nނަފްސާނީ ގޮތުން ދުޅަ ހެޔޮކޮށް ހުރުން\nނަފްސާނީ ގޮތުން ދުޅަހެޔޮ ސިއްހަތެއްގައި ހުރުމަކީ ވަރަށް މުހިންމު ކަމެކެވެ. މިކަން ހާސިލް ކުރަން ކުރެވިދާނެ އެއް ކަމަކީ ތިމާއަށް ކުރެވޭ ހިތް ނޭދޭ އެކި އެކި އިހްސާސްތައް ދެނެގަތުމަށް މަސައްކަތް ކުރުމެވެ. މިސާލަކަށް ބައެއް ދުވަސް ދުވަހު އާންމުކޮށް ތިމާ ކުރާ ކަންކަން ކުރާ ހިތް ނުވެދާނެ އެވެ. ނުވަތަ މާ ބޮޑަށް މާޔޫސްވެ ދެރަވާ ކަމުގެ އިހްސާސް ކުރެވިދާނެ އެވެ. މިފަދަ ވަގުތުތަކުގައި ތިމާއަށް އަންނަ ބަދަލުތައް އަމިއްލައަށް ދެނެގަނެ އެ ފަދަ އިހްސާސްތައް މި ކުރެވެނީ ކީއްވެތޯ ހިތާ ހިތާ ސުވާލުކޮށް އަމިއްލައަށް އެކަމުގެ ސަބަބު ދެނެގަނެވޭތޯ މަސައްކަތް ކުރެވިދާނެ އެވެ.\nއާންމުކޮށް މިފަދަ އިހްސާސްތައް ކުރެވެނީ މަސައްކަތުގެ މާހައުލުގައި ނުވަތަ ރަހަމަތްތެރިންނާއި އާއިލާގެ މެންބަރުންގެ ފަރާތުން މެދުވެރިވާ ކޮންމެވެސް ކަމަކާ ހުރެ އެވެ. ނަމަވެސް ވަކި ސަބަބެއް ނެތިވެސް މިފަދަ އިހްސާސްތައް ކުރެވިދާނެ އެވެ. އެފަދަ ވަގުތުތަކުގައި އެއްވެސް ހާއްސަ ސަބަބެއްނެތި މިގޮތަށް މާޔޫސްވެ ދެރަވަނީ ކީއްވެބާއޭ ހިތަށް އަރާ އިތުރަށް ހާސްވެ ކަންބޮޑުވުމުގެ ބަދަލުގައި އެ ކުރެވޭ އިހްސާސްތައް ކޮންމެވެސް ގޮތަކަށް ބޭރު ކުރުމަކީ ބުއްދިވެރި ކަމަކަށް ވާނެ އެވެ.\nއެގޮތުން އިތުބާރު ހުރި ރައްޓިއްސަކާ ނުވަތަ ރަހްމަތްތެރިޔަކާ މި ވާހަކަތައް ހިއްސާ ކުރެވިދާނެ އެވެ. މިއީ ގިނަ ބަޔަކު ވަރަށް ޖެހިލުންވާ ކަމެކެވެ. އެހެނީ ތިމާއަށް ކުރެވޭ އެކި އެކި އިހްސާސްތަކެގެ ވާހަކަ ދެއްކުމަކީ ފަސޭހަކަމަކަށް ނުވާތީވެސް މެއެވެ. އަދި ގިނަ ފަހަރު، އެހެން މީހުންނަށް ތިމާއަށް ކުރެވޭ އިހްސާސްތައް އަންޑާސްޓޭންޑް ނުވާނެކަން ވެސް އެނގޭތީ އެވެ. މިފަދަ ހާލަތްތަކުގައި ކައުސިލަރެއްގެ އެހީ ހޯދި ދާނެ އެވެ. ނުވަތަ ޑައިރީ އެއްފަދަ އެއްޗެއްގައި ކުރެވޭ އިހްސާސްތައް ލިޔުމަކީ ވެސް ބައެއް މީހުންނަށް ލުއެއް ލިބޭ ކަމެއް ކަމުގައި ވެ އެވެ. ކޮންމެހެން ފޮތެއްގައި ލިޔުމުގެ ބަދަލުގައި އަތުގައި އޮންނަ ފޯނުގެ ނޯޓްސް ހުޅުވާލާަފައި ނަމަވެސް ކުރެވޭ އިހްސާސްތަކާއި ކަންބޮޑުވުންތައް ލިޔެލުމަކީ އެ ކަންބޮޑުވުންތަކުން ދުރުވުމަށް އެހީތެރިވެދީފާނޭ ކަމެކެވެ.\nކަންބޮޑުވުންތަކާއި ފިކުރުތައް ހިއްސާ ނުކޮށް ތިމާގެ ސިނކުޑީގައި ބަހައްޓައިގެން ގިނަ ދުވަހު ހުރުމަކީ އެކަމުގެ ސަބަބުން ގިނަ ގެއްލުންތަކެއް ކޮށްފާނޭ ކަމެކެވެ. އެހެނީ ތިމާ މީހާ ބަލިވުމުގެ އިތުރުން، ތިމާ ހިތްހަމަ ނުޖެހޭ އިތުރު ކަންތައްތައް ދިމާވާ ވަރަކަށް އެ ކަންބޮޑުވުންތައް ރުޅިއަށް ބަދަލުވެ ތިމާގެ ވަށައިގެންވާ މީހުންނަށްވެސް އޭގެ ނޭދެވޭ އަސަރު ކުރުން އެކަށޭނަ އެވެ. މިއީ އަޅުގަނޑުމެންގެ މުޖުތަމައުއިން، ހާއްސަކޮށް ބުރަކޮށް މަސައްކަތްކުރާ މީހުންގެ ފަރާތުން އާންމުކޮށް ފެންނަ ކަމެކެވެ. ވީމާ އެހެން މީހަކަށް އަދި ތިމާއަށްވެސް ގެއްލުމެއް ނުލިބޭނޭ ފަދަ ގޮތަކަށް ހިތް ނުތަނަވަސް ކުރުވަނިވި އިހްސާސްތަކާއި ކަންބޮޑުވުންތައް ބޭރުކޮށް ލުމަކީ ވަރަށް މުހިންމު ކަމެވެ.\nދިރިއުޅުމާމެދު ދެކޭގޮތް ބަދަލު ކުރުން\nނޭނގިނަމަވެސް ވަރަށް ގިނަ ފަހަރު ކަންކަމުގަޔާއި މީހުންގެ ހުންނަ އުނި ކަންތައްތަކާއި ސިފަތައް ފާހަގަކޮށް އެކަންކަމުގެ ވާހަކަ ދެއްކުމަކީ އަހަރުމެންނަށް ވަރަށް ގިނައިން ކުރެވޭ ކަމެކެވެ. މިއީ ހުދު އަހަރުމެން އަމިއްލަޔަށްވެސް ތިމާއަށް ކުރެވޭ ރަގަޅު ކަންތައްތަކަށް ދޭންވާ ތައުރީފް ނުދެވި ތިމާގެ ހުރި އުނި ސިފަތަކަށް މާބޮޑަށް ސަމާލުކަން ދެވޭ އެއް ސަބަބަށް ވެދާނެ އެވެ. އެހެނީ ތިމާ އާއި އެހެން މީހުންނާ އަޅާކިޔުމަކީވެސް އަހަރުމެންގެ ތެރެއިން ބައެއް މީހުންނަށް ވަރަށް ގިނައިން ކުރެވޭ ކަމެކެވެ. މިއީ ހައްތާވެސް ކަންބޮޑުވުންތަކާއި ހިތް ނުތަނަވަސްވުން އިތުރު ކުރުމަށް މަގު ފަހިވާ ކަންކަމެވެ.\nތިމާ އަތުގައި ނެތް އެއްޗިއްސާއި ތިމާ ބޭނުންވާ ގޮތަށް މެދުވެރި ނުވި ކަންތައްތަކާ މާ ބޮޑަށް ފިކުރު ކުރުމަކީ ރަގަޅު ގޮތެއް ނޫނެވެ. މިފަދަ ހިޔާލުތަކުގައި މާ ގިނަ ވަގުތު ހޭދަކުރުމުން ސަލަމާތްކޮށްދޭނޭ އެއް ކަމަކީ ތިމާގެ ވިސްނުން މި އާ ދިމާ އިނދިކޮޅަށް ބަދަލުކޮށް ލުމެވެ. އެހެނީ ތިމާގެ އަތުގައި ހުރި އެއްޗިއްސާއި ތިމާގެ ހަޔާތުގައި ރަގަޅަށް ވަމުންދާ ކަންކަމާމެދު ވިސްނާ ފިކުރުކޮށް އެކަންކަމާ މެދު ޝުކުރު ކުރުން އިތުރު ކުރުމެވެ. މިސާލަކަށް ކޮންމެ ދުވަހަކު ނިދުމުގެ ކުރިން ނުވަތަ ހޭލުމަށް ފަހު އެންމެ ފުރަތަމަވެސް ތިމާގެ ހަޔާތުގައި ހިނގާ ތިމާ ޝުކުރުވެރިވާ ތިންކަމެއް ނޯޯޓް ކޮށްލެވިދާނެ އެވެ. މިއީ ހިތްހަމަ ޖެހުން އިތުރު ކޮށްދީ އެ ދުވަހުގެ ކަންކަމާ ޕޮސިޓިވް ވިސްނުމަކައިގެން ކުރިމަތި ލުމަށް އެހީތެރިވެދޭ ކަމެއް ކަމަށް ގިނަ އިލްމު ވެރިން އެއްބަސްވާ ކަމެކެވެ. ހަމަ ގައިމުވެސް ވިސްނާލައިފިނަމަ ތިމާ ޝުކުރުވެރިވުން ހައްގު އެތައް ކަމެއް ހަޔާތުގައި ވާނެކަން ޔަގީނެވެ.\nހިތްހަމަ ޖައްސާލުމަށް ކޮންމެވެސް ކަމެއް ކުރުން\nއެއްވެސް ފިކުރެއްގައި މުޅި ރެއާ ދުވާލު ހޭދަނުކުށް ވޭތޯ ބަލާށޭވެ. ހާއްސަކޮށް މަސައްކަތުގެ މާހައުލުގައި ދިމާވާ މައްސަލަތައް ފަދަ ކަންކަމުގައި ފިކުރު ބޮޑުވެ އެކަމުގައި މުޅި ރެއާއި ދުވާލު ހޭދަ ކުރުމަކީ ރަގަޅު ގޮތެއް ނޫނެވެ. ކޮންމެ ދުވަހަކުވެސް ތިމާ ހިތް ހަމަ ޖައްސާލުމުގެ މަގަސަދުގައި ތިމާ ކުރާ ހިތްވާ ކޮންމެވެސް ކަމެއް ކުރުމަށް ވަގުތު ކޮޅެއް ހޭދަ ކުރެވޭތޯ ބަލާށެވެ. އެއީ ވާހަކަ ފޮތެއް ކިޔާލުން، ސީރީސް އެއް ބެލުން، ޔޯގާ ހެދުން، ބޭރަށް ހިނގާލަން ނުވަތަ ދުވަން ދިއުން ފަދަ ކޮންމެވެސް ކަމަކަށް ވެދާނެ އެވެ. އެކި މީހުން ހުސް ވަގުތުގައި ހިތް ހަމަ ޖައްސާލުމަށް ކުރާނީ އެކި ކަންކަމެވެ. އެއީ ކޮންމެ ކަމެއް ވިޔަސް، ހުސް ވަގުތު ނުލިބެޔޭ ބުނެ އުޒުރު ދެއްކުމުގެ ބަދަލުގައި ކޮންމެ ދުވަހަކުވެސް ތިމާ ހިތްހަމަ ޖެހޭ ކަމެއް ކޮށްލުމަށް އެންމެ މަދުވެގެން ވިހި މިނެޓް ނަމަވެސް ހޭދަ ކުރާށެވެ. ކިތަންމެ ބިޒީ ޝެޑިއުލްއެއްގައި އުޅޭ ބޭފުޅެއް ވިޔަސް މިއީ ތިމާގެ ހިތްހަމަ ޖެހުމަށާއި ތިމާގެ ނަފްސް ދުޅަހެޔޮ ސިއްހަތެއްގައި ބެހެއްޓުމަށް ކޮންމެހެންވެސް ކުރުން ވަރަށް މުހިންމު ކަމެކެވެ.\nސިއްހަތަށް ރަގަޅު ކާނާ ގަޑިން ގަޑިއަށް ކެއުމާއި، ގަޑިން ގަޑިޔަށް ނިދުމަކީވެސް ނަފްސާނީ ދުޅަހެޔޮކަމަށް ވަރަށް މުހިންމު ކަންކަމެވެ. އަދި ހަމަ އެހެންމެ ގަވައިދުން ކަސްރަތު ކުރުމަކީ ވެސް ސްޓްރެސް އަދި ޑިޕްރެޝަން ފަދަ ނަފްސާނީ ބަލިތަކުން ދުރުހެލި ވުމަށް އެހީތެރި ވެދޭނޭ ކަމެކެވެ. ނަފްސާނީ ގޮތުން މީހާ ބަލި ވާ ހިނދު، މިފަދަ ކަންކަން ކުރާ ހިތް ނުވާނެ އެވެ. ނަމަވެސް ދިރިއުޅުމުގެ ބައެއްގެ ގޮތުގައި މިކަންކަން އަބަދުވެސް އާދަކޮށް ކުރާނަމަ ނަފްސާނީ ބަލިތަކުން ދުރުހެލި ވުމަށް އެހީތެރި ވެދޭނޭ އެވެ.\nކުރެވޭ އިހްސާސްތަކުގެ ސަބަބުން ސިއްހަތައް ކުރާ އަސަރު\nފިކުރު ބޮޑުވުން ފަދަ ނަފްސާނީ ބަލިތަކުގެ ސަބަބުން ދިފާއީ ނިޒާމް ބަލިކަށި ވުމަށްވެސް މެދުވެރި ކުރުވަ ފާނެ އެވެ. އެހެނީ އިންފެކްޝަންތައް ޖެހުމުގެ ފުރުސަތުތައް ބޮޑުވެގެން ދެއެވެ. އަދި ކުރިން ދަންނަވާލެވުނު ހެން ގަނޑިން ގަނޑިއަށް ކެއުމުންނާއި ކަސްރަރުކުރުމުން ދުރުހެލި ވާނެއެވެ. އަދި ހަމަ ނިދި ލިބުމުން މަހްރޫމް ކުރުވާނެ އެވެ. މި ނޫންވެސް ތިމާއަށް ކުރެވޭ އިހްސާސްތަކުގެ ސަބަބުން ދިމާވެދާނެ ސިއްހީ މައްސަލަތަކަށް ބަލައިލާއިރު:\nކެއުމަށް ބަދަލުއައުން/ ކާ ހިތް ނުވުން ނުވަތަ މާ ބޮޑަށް ކާ ހިތް ވުން\nބަނޑު ހަރުވުން ނުވަތަ ބަނޑު ދިޔާވުން\nމާ ބޮޑަށް ވަރުބަލިވުން\nގައިގައި ރިއްސާފަ ހުރުން\nޕްރެޝަރު މައްޗަށް ދިއުން\nހިތް މާ ބާރަށް ތެޅޭހެން ހީވުން\nކަނދުރާ ހަރުއަރާަފައި ހުންނަހެން ހީވުން\nބަރުދަން ލުއިވުން ނުވަތަ މާ ބަރުވުން\nކުރިންވެސް ދަންނަވާލެވުނު ފަދައިން ބައެއް ފަހަރު މާ ބޮޑު ސަބަބެއް ނެތިވެސް މާ ބޮޑަށް މާޔޫސް ވާކަމަށް ފާހަގަ ކުރެވިދާނެ އެވެ. ނުވަތަ ކުދި ކުދި ކަންތައްތަކާ މާ ބޮޑަށް ހާސްވާކަން ފާހަގަ ކުރެވިދާނެ އެވެ. އަދި އެ އިހްސާސްތައް ނުގޮސް ގިނަ ދުވަސް ވެ، ތިމާގެ ހަޔާތައް އެއިން ނުރަގަޅު އަސަރު ތަކެއް ކުރާކަން ފާހަގަ ވެއްޖެ ނަމަ ޑޮކްޓަރަކަށް ދެއްކުން ވަރަށް މުހިންމު ވާނެ އެވެ. ތިމާއަށް ކުރެވޭ އިހްސާސްތަކާއި ކަންބޮޑުވުން ތަކުގެ ވާހަކަ ތަކަކީ ދެއްކުމަށް އެންމެ ފަސޭހަ ވާހަތަކަށް ނުވި ނަމަވެސް އެންމެ އެދެވޭ ފަރުވާ ހޯދުމަށްޓަކައި ތިމާއަށް މެދުވެރިވާ އުނދަގޫތައް ރަގަޅަަށް ޑޮކްޓަރަށް ކިޔާދިނުން ވަރަށް މުހިންމު ވާނެ އެވެ. އެހެނީ ދުޅަހެޔޮ ސިއްހަތެއް ހާސިލް ކުރެވޭނީ ނަފްސާނީ ގޮތުންވެސް ދުޅަހެ މީހަކަށް ވެގެނެވެ.\nފުންކޮށް ނޭވާލުން، ވަރަށް މުހިންމު ކަސްރަތެއް!\nރޯދަ މަހު ބޮލުގައި ރިހުން އިތުރީ ކީއްވެ؟


ހެލްތް ސާވީސް ގެ ޑީޖީ އަކީ އީޕީއެސްްއެސް ގެ ފަޚުރުވެރި ދަރިވަރެއް – EPS School\nEPS School > ޚަބަރު > ހެލްތް ސާވީސް ގެ ޑީޖީ އަކީ އީޕީއެސްްއެސް ގެ ފަޚުރުވެރި ދަރިވަރެއް\nކޮރޯނާ ވައިރަސްގެ ވަބާއާ ހެދި މުޅި ރާއްޖެ އެބޭފުޅެއްގެ އިރުޝާދުތަކާއި އެންގުންތަކަށް ނަޒަރު ހުއްޓިފައިވާ މިނިސްޓްރީ އޮފް ހެލްތްގެ ޑިރެކްޓަރ ޖެނެރަލް ހެލްތް ސާރވިސާސް މައިމޫނާ އަބޫބަކުރަކީ އީޕީއެސް ސްކޫލުން ކިޔަވާ ވިދާޅުވި އަދި އެސްކޫލްގެ ފަަޚުރުވެރި ދަރިވަރެކެވެ. އީޕީއެސް ސްކޫލުން އޯލެވެލް އޭނާ ނިންމެވީ 1982 ވަނަ އަހަރުއެވެ. އޭނާ އަކީ ޑރ. ޝަމީމް އާއި ޑރ.ފަޒީލް ނަޖީބް އާއި ޑރ. ޢަލީ ރަފީޤް ގެ ބެޗް މޭޓެކެވެ. އޯލެވެލް އަށްފަހު އެޑްވާންސް ލެވެލްއަށް އޭރުގެ ސައިންސް އެޑިޔުކޭޝަން ސެންޓަރ ގައި ކިޔަވާވިދާޅުވިއެވެ. އެއަށްފަހު މަތީ ތަޢުލީމް ހާޞިލް ކުރައްވާފައިވަނީ ރާއްޖޭގެ ޞިއްހީ ދާއިރާކުރި އެރުވުމުގައި ޚިދުމަތް ކުރުމުގައެވެ. އޭނާ ގައުމަށް ޚިދުމަތް ކުރެއްވުމުގައި މުޅި ހަޔާތް ހެން މިހާތަނަށް ހޭދަ ކުރައްވަވާފައި ވަނީ ރާއްޖޭގެ ޞިއްހީ ދާއިރާ ކުރިއެރުވުމުގައި ޚިދުމަތް ކުރުމުގައެވެ.\nމިއަދު ދިވެހި ޖައްވުން އެންމެ ގިނައިން އިވެމުންދާ އަޑަކީ އޭނާގެ އެންގުންތަކާއި މެދަކު ދެބަސްވުމެއްނެތެވެ. ކޮވިޑް 19 ގެ ވަބާއިން ރާއްޖެ ސަލާމަތްކޮށް އަދި ރާއްޖޭގައި މިބަލި ޖެހޭމީހުންގެ ކަންތައް އިދާރީ ގޮތުންނާއި ފަންނީ ގޮތުން އިންތިޒާމްކޮށް ރޭވުމުގައި މުގުލުގައި އީޕީއެސް ސްކޫލުން އުފެއްދި ދަރިވަރެއް ޚިދުމަތް ކުރައްވަމުން ގެންދަވާކަމަކީ އީޕީއެސްއެސްގެ ދަރިވަރުންނަށް ލިބިގެންދާ ފަޚުރަކާއި ޝަރަފެކެވެ.\nމިދަނޑިވަޅުގައި ސަރުކާރާއި ގައުމީ ބަތަލުންގެ ގޮތުގައި މަސައްކަތް ކުރައްވަވާ ޞިއްހީ ޚިދުމަތްތެރީންނާއި ސަލާމަތީ ޚިދުމަތްތެރިންގެ އަގުވަޒަންކޮށް އެފަރާތްތަކަށް އައްސަރިބަހާއި ސާބަސް މިވެބްސައިޓްގެ ފަރާތުން އަރިސްކުރަމެވެ. ޚާއްޞަކޮށް ރައީސުލްޖުމްހޫރިއްޔާ އަލްފާޟިލް އިބްރާހިމް މުޙައްމަދު ޞާލިހު އަށާއި ކޮރޯނާ ވައިރަސް ކޮންޓްރޯލް ކުރުމުގެ މަސައްކަތް ކުރައްވަވާ މާލެއާއި އަތޮޅުތެރޭގައިވާ ޓީމްތަކަށް ހެޔޮނަސީބާ ކާމިޔާބަށް އެދެމެވެ.\nއީޕީއެސް ފައުންޑޭޝަންގެ ރައީސަކަަށް ހަމްޒާ ހޮވައިފި އީ.ޕީ.އެސް ފައުންޑޭޝަނަށް 100 މެމްބަރުން ހަމަވެއްޖެ\nއީޕީއެސްގެ ރަންޔޫބީލް ކުލަގަދަކޮށް ފާހަގަ ކުރުމުގެ ގޮތުން ގިނަ ހަރަކާތްތަކެއް


Alhugandakee beyinsaafuge kurimatheegai kudakakoo jahaane meeheh noon: Yameen | Mihaaru\nއަޅުގަނޑަކީ ބޭއިންސާފުގެ ކުރިމަތީގައި ކުޑަކަކޫ ޖަހާނެ މީހެއް ނޫން: ޔާމީން\nކޯޓަށް ހާޒިރުކުރުމަށް ފަހު ކުރީގެ ރައީސް އަބްދުﷲ ޔާމީން އަނބުރާ ޖަލަށް ގެންދަން ލޯންޗަށް އަރުވަނީ. -- މިހާރު ފައިލް ފޮޓޯ\n08 އެޕްރީލް 2021 - 23:58\nއެ މަނިކުފާނަކީ ބޭއިންސާފުގެ ކުރިމަތީގައި ކުޑަކަކޫ ޖައްސަވާނެ ބޭފުޅެއް ނޫން ކަަމަށާއި ޖަލަށްލައި "ފޮރުވައިގެން" އުޅެނީ ޕީޕީއެން/ޕީއެންސީގެ ފިކުރު ދެކެ ބިރުން ކަމަށް ކުރީގެ ރައީސް އަބްދުﷲ ޔާމީން މިއަދު ވިދާޅުވެއްޖެ އެވެ.\nމަނީ ލޯންޑަރިންގެ ކުށް ސާބިތުވެ ފަސް އަހަރުގެ ޖަލު ހުކުމް ތަންފީޒު ކުރައްވަމުން ގެންދަވާ ޔާމީން، އެ މަނިކުފާނުގެ ދަރިކަލުން ޒެއިން އަބްދުﷲ ޔާމީން މެދުވެރިކުރައްވައި ދެއްވި މެސެޖެއްގައި ވިދާޅުވީ، އެ އަދަބު ދީފައި ވަނީ އެ ބޭފުޅުންގެ ހިތްވަރު ބަލިކޮށްލެވޭނެ ކަމަށް ހީކޮށް ކަމަށެވެ.\n"އަޅުގަނޑުމެން އަމާން ދީފާނެ ކަމުގެ ފިނޑި ހިޔާލުގަ އެވެ. އެހެން ނަމަވެސް އަޅުގަނޑަކީ މިފަދަ ބޭއިންސާފުގެ ކުރިމަތީގައި ކުޑަކަކޫ ޖަހާނެ މީހެއް ނޫނެވެ. އަޅުގަނޑުގެ އަމިއްލަ ހިތްހަމަޖެހުމާއި އުފަލަށް ވުރެ އަޅުގަނޑު އިސްކުރާނީ ދިވެހި ރައްޔިތުންގެ މަސްލަހަތެވެ. އަޅުގަނޑަށް މުހިންމީ ދިވެހި ރައްޔިތުންގެ މިނިވަންކަމެވެ. ދިވެހިންގެ އިސްތިގުލާލެވެ،" ޒެއިން ވިދާޅުވެދެއްވި، އޭނާގެ ބައްޕާފުޅުގެ މެސެޖުގައި ވެ އެވެ.\nޔާމީން ވިދާޅުވިގޮތުގައި، ރާއްޖޭގެ ދާޚިލީ ކަންކަމުގެ ތެރެއަށް ބޭރު މީހުން ވަދެ ގޮތް ކިޔައިގެން ނުވާނެ އެވެ. ދިވެހިން އެ ކަމަށް ފާރަވެރިވާން ޖެހޭނެ ކަމަށް ވިދާޅުވި އެވެ.\nޔާމީން ވިދާޅުވީ، 2013 ގައި ރާއްޖޭގެ ވެރިކަމާ އެ މަނިކުފާނު ހަވާލުވެ، ދިވެހި އިގްތިސޯދު ކޮޅަށް ޖަހައިދީ، ގައުމީ މަސްލަހަތާ ގުޅުން ހުރި ގިނަ ކަންކަން ހައްލު ކޮށްދެއްވި ކަމަށެވެ. އަދި ފުރިހަމަ މިނިވަންކަމާއި ސިޔާދަތެއް އޮތް، ދިވެހިން ފަޚުރުވެރިވާ ފަދަ ގައުމަކަށް ރާއްޖެ ހަދައި ދެއްވި ކަމަށެވެ.\nޔާމީންގެ ދަރިކަލުން ޒޭން: ބައްޕާފުޅުގެ މެސެޖެއް މިރޭ އާންމު ކޮށްދެއްވި.\n"މި ކަންކަމުގެ ނަތީޖާއަކަށްވީ، ވާދަވެރި ސިޔާސީ ފަރާތްތަށް، އެ ބޭފުޅުންނަށް ވާގިވެރިވާ ބޭރުގެ ފަރާތްތަކާ ގުޅިގެން އަޅުގަނޑު ޖަލަށްލުމެވެ. ބަވަނަ ވެފައިވާ ދުނިޔެއެެއްގައި ކުޑަޖަޒީރާ ގައުމަކަށް ހަމަ އިސްކޮޅަށް ތެދުވެދެލެވޭނީ ވަރަށް ސާބިތުކަމާއެކު ނުކުމެގެން ކަން އަޅުގަނޑު އެންމެ ފުރަތަމަ ދުވަހު ވެސް ގަބޫލުކުރީމެވެ. އެ ދަތުރަކީ ފަސޭހަ ދަތުރަކަށް ނުވާނެކަން ހިތާއި ނަފުސުން ގަބޫލު ކޮށްގެންނެވެ،" ރާއްޖޭގެ ދާޚިލީ ކަންކަމަށް ބޭރު މީހުން ވަނުމާ އަބަދުވެސް ދެކޮޅު ހައްދަވާ ޔާމީން ވިދާޅުވި އެވެ.\nއެ މަނިކުފާނު ވިދާޅުވިގޮތުގައި، އިދިިކޮޅު ޕީޕީއެމް/ޕީއެންސީގެ ފިކުރަކީ ގައުމީ ފިކުރެވެ. އެ ފިކުރުގެ ރައްޔިތުންގެ ލޭ ހިނގާހާ ހިނދަކު، ރާއްޖެ އަށް ވާނެ ގޮތެއް ވާކަށް ދޫނުކުރާނެ ކަމުގެ ޔަގީންކަން އޮންނަ ކަމަށް ވެސް ޔާމީން ވިދާޅުވި އެވެ.\nޔާމީން ވިދާޅުވީ، އެނބުރި ވަޑައިގަންނަވާނީ މައުސޫމް ބޭފުޅެއްގެ ގޮތުގައި ކަމަށް\nޔާމީން މިއަދު ވެސް ވިދާޅުވީ، އެ މަނިކުފާނު ކުށެއް ނުކުރައްވާ ކަމަށާއި ޖަލުގައި ބަންދުކޮށްފައި ވަނީ ނުހައްގުން ކަމަށެވެ. ބޭއިންސާފުން ހައްޔަރުކޮށްގެން އުޅެނީ ޔާމީން ވިދާޅުވިގޮތުގައި، "ތިޔަ ލޮބުވެތި ރައްޔިތުންގެ ކުރިމަތީގައި އަޅުގަނޑު ވަކާލާތު ކުރާނެކަން އެ ބޭފުޅުންނަށް އެނގޭތީ" އެވެ.\n"ހަގީގީ އަނިޔާއަކީ މިއީ އެވެ. މާތް ﷲގެ ވާގިފުޅާއެކު ޖަލުން މިނިވަންވެ، ތިޔަ ލޮބުވެތި އަޚުނާއި އުޚުތުންނާ ބައްދަލުކުރާނީ މައުސޫމް މީހެއްގެ ގޮތުގަ އެވެ. އަޅުގަނޑުގެ އިޚުލާސްތެރި އެދުމަކީ ގައުމީ އަދި ވަތަނީ ރުކުންތަކުގައި ސާބިތުކަންމަތީގައި ތިއްބަވައި، އަޅުގަނޑުމެންގެ ބަދަހި ލަޝްކަރު ކުރިއަށް ދިއުމެވެ،" ޗެނަލް 13 ގައި އިއްވި މެސެޖުގައި ޔާމީން ވިދާޅުވި އެވެ.\nޔާމީން ވިދާޅުވީ، ދިވެހިން އެދޭ "ރަންޒަމާން" ހޯދުމުގައި މިހާރު ޖެހިފައި ވަނީ "ކުޑަކުޑަ މަޑުޖެހުމެއް" ކަމަށާއި އެ އުފާވެރިކަން އަލުން ގެނެސްދޭނީ ޕީޕީއެމް/ޕީއެންސީގެ ފިކުރު ކަމަށެވެ.\n"ހުރިހާ ބޭފުޅުން ވެސް ހިތްވަރު ކުރައްވައި ގަދައަޅައި މަސައްކަތް ކުރައްވާށެވެ. އަޅުގަނޑުމެން އެނބުރި އަންނާނީ ބަދަހިކޮށެވެ،" ޔާމީން ވިދާޅުވި އެވެ.\nއެ މަނިކުފާނުގެ މެސެޖު ނިންމަވައިލެއްވީ ހޮނިހިރު ދުވަހު ބާއްވާ ލޯކަލް ކައުންސިލްތަކުގެ އިންތިޚާބު ކާމިޔާބު ކުރުމަށް އިދިކޮޅުން ކުރާ މަސައްކަތަށް ޝުކުރު އަދާކުރައްވައި، ކާމިޔާބީ އަށް އެދިވަޑައިގެން ދުއާ ކުރައްވަމުންނެވެ.\nރައީސް އަބްދުﷲ ޔާމީން ޕީޕީއެމް ޕީޕަލްސް ނެޝަނަލް ކޮންގްރެސް ޕީޕީއެމް/ޕީއެންސީ އިއްތިހާދު މަނީ ލޯންޑްރިން\nމަނިކުފާނަށް އިންސާފާ ބޭއިންސާފާ އިންސާނިއްޔަތުކަމުގެ ކުޑަމިންވަރެއް ފަހުމްވީނަމަވެސް މުސްކުޅި ބޭބެ ޖަލަށް ލައިގެން އެބެއަށް އެހާލު ނުޖެއްސީސް\nކުޑަކަކޫ ނުޖައްސަވާތޯ ޖަލުން ސަލާމަތްވާން ޑޮކްޓަރެއްގެ ލިޔުން ނުލިބިގެން ތިޔައުޅުއްވަނީ؟؟ ކުޑަކަކޫ ނުޖައްސަވާންތޯ ރައީސްްއާއި ޕާރޓީ މެމްބަރުން ލައްވައި ދެއިރުދެދަޅައަށް ބަދަލު ތިޔަކުރައްވަނީ؟؟ މަނިކުފާނު ނޫންތޯ ވިދާޅުވީ ކޯޓްން ހުކުމް ކުރީމައި ރައީސްއަށް ކޮންކަމެއްތޯ ކުރެއްވޭނީ؟؟ މިހާރު އެދުވަސް ހަނދުމަފުޅު ނެތީތޯ؟\nރައީސް ޔާމީނު ބޭއިންސާފޭ ވިދާޅުވާން ލަދުފުޅު ނުގަންނަކަަމަކީ އަންތަރީސްވާ ވަރުގެ ކަމެކެވެ. މުޅި ޝަރުޢީނިޒާމު ރިޝްވަތުން ފޯކޮށް، ސްޕްރީމް ކޯޓްގެ ފުރާޅު ނައްޓާ، ގެއިން ސިޔާސީ މީހުންނަށް ހުކުމް ލިޔަން އިންއިރު މަނިކުފާނު އަމިއްލަފުޅަށް ތިޔަކަން ހިތަށް ނޭރީތާއެވެ. މަނިކުފާނު ދައުލަތުގެ ފައިސާގައި އައްލައި ރައްޔިތުން ތަޅައި ރޯނާ ނުކުރިނަމަ ހުރީހީ ވެރިކަމުގައެވެ. މިހާރު އިންސާފުގެ ވާހަކަ މަނިކުފާނު ދެއްކެވުމުގެ މާނައެއްނެތެވެ.\nއެންމެން މާދަމާ ފޯރީގާ ނުކުމެ އިންޑިޔާގެ އަޅުވެތިކަމާއި ދެކޮޅަށް ވޯޓްދެއްވާ. މިއީ ޤައުމީވޯޓެއް. މުޅިރާއްޖޭގެ އެކި ކަންކޮޅުތަކުގައި އިންޑިޔާ ސިފައިން ތިބެންޖެހޭ މައްސަލައެއް ނުވިސްނޭ. އަދި ރާއްޖޭގެ ސިފައިންނަށް ޙައްލު ނުކުރެވޭވަރު ބޮޑު މައްސަލައެއްވެސް ރާއްޖޭގައި ނެތް.\nރާްއްޖޭގެ ދީނީ ވަހުދަތު ކުރިއެރުވުމަށާއި ގައުމިއްޔަތު ގެ ރުކުންތައް ހިފެހެއްޓުމަށާއި އިގްތިސާދީ ގޮތުން މިނިވަންވެ އަވައްޓެރިންގެ އަނދަގޮނޑިން ވީއްލި ހަމައިސްކޮޅަށް ހިންދެމިލުމަށް ޔާމީނުގެ ސަރުކާރުން ހަރުދަނާ މަސައްކަތްތަކެއްކުރިކަމުގައި ޥިޔަސް ،ރައްޔިތުންގެ މެދުގައި ތަފާތުކުރުމާއި ރައްޔިތުންގެ މުދަލަށާއި ފައިސާ ބެލެހެއްޓުމުގަޔާއި ރައްޔިތުންގެ ހައްގުތައް ޢަދާކުރުމުގައި ހަމަހަމަ މިންގަނޑެއް ގެންގުޅެފަިނުވާކަން ފާހަގަކުރެވޭ!\nއެމްޑީޕީ މީހުން ބިރުން ހަމަ ފިތްކެނޑިއްޖެ، ރައީސް ޔާމީން ޑީއާރުޕީ ދޫކުރައްވާ ވަކިޕާޓީއެއް އޭޕީ ގެނަމުގައި އުފެއްދި ހިސާބުންވެސް. ވަގުތުން، 800 މިލިއަން ޑޮލަރުގެ ތެލުގެ ވިޔަފާރީއެއްގެ ތުހުމަތުކޮށް، މަޖްލިސް ކޮމެޓީއަށް ހާޒިރުކުރުވުން، ދެއްވި ޖަވާބުތަކުން ގޮތް ހުސްވި. އެންމެފަހުން އެމަނިކުފާނަށް އެތުމަތުތައް ކުރަމުން ދަނިކޮށް ގައުމުގެ ވެރިކަން5އަހަރު ކުރައްވާ މީގެން ދުވަހަކު ނުފެންނަ ތަރައްގީއާ މުއްސަންދިކަން ރައްޔިތުނަށް ދިނުމުން އަދި މާބިރުގަނޭ.\nތީތިމާބޭއިންސާފުން ރައްޔަތުން ދިން އަނިޔާގެ ހައްގު އަދަބު.\nކުރި ވައްކަމުގެ އަދަބުގެ ކުޑަ މިންވަރެއް.\nގައުމަށް ގެނާ ތަރައްގީ އަކީ ރައްޔިތުންގެ ފައިސާއިން ގެނެސްދިން ތަރައްގީ އޭގެ ބޭރުން އަމިއްލަ މަންފާއަށް ރައްޔިތުންގެ ފައިސާއިން ގެނާ ތަރައްގީއާއި ނުބައްދަލު އަދަދެއް އަމިއްލަ ޖީބަށްލީ. ރޯމާ ދުވާލު ކަމުން ގެންދިޔައީ، ކާން ހިތްވަރުވެސް ދިނީ. ތިޔަށްވުރެ ސާފު މެސެޖެއް ދެއްވި ވެރިކަމުގެ ހުރި އިރު. ބެގް ބޮރޯ އެންޑް ސްޓީލް އޭ ކިޔާފަ، ޔާމިންއަށް ވަރަށް ސަލާމް. އޭނާ ގެޔަށް ދޫކޮށްލައިފިއްޔާ މާލޭ މަގުމަތީގަ އުޅެން އުނދަގޫވާވަރު ކުރާނެ.\nޔާމިނު ކުރީ ވައްކަމަކަށް ވެއްޖިޔާ ބެންކުގަ އެކައުންޓެއް އޮންނަ ކޮންމެ މީހަކީ ވަގެއް ތަފާތެއް ނެއް ލަރި އެއް އެމީހަކަށް ނޭގި ޖަމާ ވެއްޖިޔާ ވާނީ ވަގަކަށް އަނެއްކާ އެޖަމާވި ލާރި ހުރީ ވެރިފަރާތާ ހަވާލް ކޮށްފަ ބޮޑުވަރު ޥަގުންނަށް ހީވާނީ އެހެން މީހުންވެސް ވައްކަން ކުރާނެކަމށް މިސަރުކާރަށް ވުރެ ވަގުން ގިނަ ސަރުކާރެއް ދުވަހަކު ނުދެކެން ހުސްވަގުން\nޖީބަށްލީ ބައިން ކުޑަމިންވަރެއްވެސް ސަރުކާރަށް 3އ ވީއިރުވެސް ދެއްކިފައިނުވާކަމީ ތިޔައީ ހުސް ހޮޅިވާހަކަތަށްކަމެވެ. މީހަކާއި ބެހޭގޮތުން ދޮގުވާހަކަ ފަތުރައި އެކަމަށް މަރުވުމުގެ ކުރިން އެމީހެއްގެ ކިބައިން މަޢާފް ލިބިނުގަނެފިނަމަ ޤިޔާމަތްދުވަހުގައި އޭގެ ޢުޤޫބާތް ލިބޭނެ ކަން ކަށަވަރެވެ.\nތިޔައީ ޔާމީނާއި ދެކޮޅަށް ވާހަކަދެއްކި އިނގިރޭސި އަދި ދިވެހި ބަސްވެސް ފަހުމު ނުވާ ކިތަންމެ ބަޔަކު ކީ އެއްޗެކެވެ. ޔާމީނު ބުނީ ‘ބެގް ބޮރޯ ސްޓީލް’ އެކޭ ނޫނެވެ. ބތއެވެ. ޔާމީނު ބުނީ ބަޔަކު އިގްތިސާދީ އަދި މާލީ ގޮތުން ނިކަމެތިވެ އިންސާނީ ހާޖަތުތައް ނުފުއްދޭ ހާލަތަށް ދިޔައީމާ ސަވައިވް ވާން ދެން އޮންނާނީ ބެގް ބޮރޯ ނުވަތަ ސްޓީލް ކުރުމެވެ. މިއީ ޔާމީނު ބުނި ބަހެއް ނޫނެވެ. އިނގިރޭސި މުހާވިރާ ބަހެކެވެ. ނޭނގެންޏާ އުނގެނޭށެވެ!\nވަގަށްލާރި ނެގުމަކީ ބޭ އިންސާފެއް ނޫން ކުޑަކަކޫ ޖަހާނީ ނަހަމަ ފައިސާގެ ކުރިމަތީގައި ދޯ\nދެން ކަކޫ ނުޖަހާ ތިތާ އޮވެވޭތޯ ބަލާ ހުކުމް ނިމެންދެން. ރައްޔިތުންގެ ހަޒާނާއިން ވަައްކަން ކޮށްގެ ތިބޭ ބޮޑަތި މުޖުރިމުން އިންސާފޭ, ފަޅޮލޭ ނުކިޔާ. ތިމީހާގެ ގޮތް ރައްޔިތުންނަށް އެންގޭ. ކަމެއްކުރަންޏާ, ދިވެހި ލޮބުވެތި ރައްޔިތުންގެ ކިބައިން މައާފަށް އެދި ތައުބާވޭ. މާ ވަރުގަދަ ބަސް ބަސް ބުނާނެ ކަމެއްނެތް.


Banduhaivegen maruvefaivaa kuhthaaeh kanikoh fenihje\nއިންޑިޔާ ލޮކްޑައުން ކުރުމުން އެންމެ ބޮޑަށް ހާލުގައި ޖެހިފައި ވަނީ އެ ގައުމުގެ ފަގީރު ހިސާބުގަނޑުން ބޮޑެތި ޝަހަރުތަކަށް އެކި މަސައްކަތްތައް ކޮށްގެން އާމްދަނީ ހޯދުމަށް ދިރިއުޅުން ބަދަލު ކޮށްފައި ތިބި މީހުންނަށެވެ. އެމީހުންގެ ވަޒީފާ ގެއްލި، ކުއްޔަށް އުޅޭ ތަނަށް ކުލި ނުދެއްކުމުން އެނބުރާ ރަށަށް ދާން ބަލާއިރު ގިނަ މީހުންނަށް 1000 އަށް ވުރެ ގިނަ ކިލޯމީޓަރުގެ ދުރު ދަތުރެއް ކުރަން ޖެހެ އެވެ.\nއަދި އެނބުރި ރަށަށް ދާނެ ވެހިކަލެއް ނުލިބޭ މީހުން ބަނޑުހައިހޫނުކަމުގައި ހިނގާފައި ރަށަށް ދިއުމުގެ ދަތުރުކުރެ އެވެ. މި ދަތުރުގައި ހަށީގަނޑު ތަންކޮޅެއް ބަލިކޮށް ތިބޭ މީހުން މަރުވަނީ ވެސް މަދެއްކޮށް ނޫނެވެ. އަދި މާބަނޑު މީހުން މަގުމައްޗަށް ވިހެއުމާއި ކުޑަކުދިން ބަނޑަށް މަރުވުމުގެ ހިތްދަތި ހާދިސާތައް ވެސް ދަނީ ފެންނަމުންނެވެ.\nދަތުރަށް ނުކުންނަ މީހުންގެ ފަގީރުކަމުން ގިނަ ފަހަރަށް ދަތުރުމަތީ ކާލާނެ ބިސްކޯދުކޮޅެއް ފަދަ އެއްޗެއް ވެސް އެމީހުންގެ އަތަކު ނުހުރެ އެވެ.\nދަދިފަހުން ސޯޝަލް މީޑިއާގައި ވައިރަލް ވެފައިވާ ވީޑިއޯ އަކީ މިފަދަ މީހެއްގެ ވީޑިއޯ އެކެވެ. މި މަންޒަރު ބަލާފައި ހިތް ފަޅައިގެން ނުދާ ވަރެއް ނޫނެވެ. މި ވީޑިއޯއިން ފެންނަނީ ދިއްލީ އިން ޖެއިޕޫރަށް ދާން އޮންނަ ހައިވޭގައި މަގު މެދުގައި މީހަކު މަރުވެފައިވާ ކުއްތާއެއް ކާން އިން މަންޒަރެވެ. މި މަންޒަރު ވީޑިއޯ ކޮށްފައިވަނީ ދިއްލީ އަށް ދަތުރުކުރި މީހެކެވެ. އޭނާ އެ މަންޒަރު ވީޑީއޯ ކުރީ މަރުވެފައިވާ ކުއްތާއެއް ކާން މީހަކު އިންތަން ފެނުނީމަ ވީ ދެރައިންނެވެ.\nވީޑިއޯ ކުރި މީހާ އޭނަ ދުއްވި ވެހިކަލް ހުއްޓާފައި ކުއްތާގެ މަސް ކާން އިން މީހާ ކައިރީގައި "އޭ ބޭބޭ އޭ! ކިހިނެއް ވީހޭ؟ ކަލޭ އަތުގައި ކާ އެއްޗެއް ނެތީހޭ؟" ސުވާލު ކުރެ އެވެ.\nދެން ވީޑިއޯ ކުރި މީހާ މަގުމަތީ އިން މީހާ ކައިރީގައި އެތަނުން ތެދުވެގެން ގޮސް މަގުގެ އެއްފަރާތެއްގައި މަޑުކުރަން އެދެ އެވެ. އަދި އޭނާ އަތުގައި ކާ އެއްޗެހިން ބައެއް ދޭނެ ކަމަށް ބުންޏެވެ. އެ ފަގީރު މީހާއަށް ބައެއް ކާ އެއްޗިއްސާއި އަދި ފައިސާ ވެސް ވީޑިއޯ ކުރި މީހާ ދިން ކަމަށް ވެއެވެ.\nވީޑިއޯ ކުރީ ޕްރަދޫމަން ސިންގް ނަރޫކާ ނަމަކަށް ކިޔާ މީހެކެވެ. ފޭސްބުކްގައި މި ވީޑިއޯ ޝެއާ ކުރީ ވެސް ޕްރަދޫމަން އެވެ. މި ވީޑިއޯ ފެނުމުން އިންޑިއާގެ ކުދި ރަށްތަކުން ވަޒީފާގެ ބޭނުމުގައ ބޮޑެތި ޝަހަރުތަކަށް ހިޖުރަކޮށްފައިވާ ނިކަމެތިންގެ ތެރެއިން ގިނަ ބަޔަކު މިހާރު އުޅޭ ހާލަތު ވަރަށް ރަނގަޅަށް ވަޒަން ކޮށްލެވޭ ކަމަށް ވީޑިއޯ އަށް ކޮމެންޓްކުރި މީހުން ބުނެފައި ވެއެވެ.\nމި ވީޑިއޯގެ ކެޕްޝަންގައި ލިޔެފައިވާ ގޮތުގައި މަރުވެފައިވާ ކުއްތާގެ މުޅަމަސް ކާން އިނީ މަސައްކަތުގެ މީހެއްގެ ގޮތުގައި އުޅުނު މީހެކެވެ. ލޮކްޑައުންގެ ސަބަބުން ކުރާނެ މަސައްކަތެއް ނުލިބި އެމީހާ ބަނޑަށް ޖެހުނީ އެވެ. މި މީހާ ފަދައިން އަނގަޔަށް އެންމެ ސުވަލެއް ލާނެ ފަދަ ވެސް ނެތް އެތައް ލައްކަ ބަޔަކު މި ވަގުތު އިންޑިއާގައި އެބަ ތިބި ކަމަށް މި ރިޕޯޓުގައި ބުނެފައި ވެއެވެ. އަދި މިފަދަ ހާލުގައި މީހުން އުޅޭއިރުވެސް ތަފާތުކުރުންތަކާއި އަނިޔާތަކާ ވެސް މި މީހުންނާ ވަރަށް ގިނައިން ކުރިމަތިލާން ޖެހޭ ކަމަށް ވެސް ވެއެވެ.